

























I PRIEDAS

PREPARATO CHARAKTERISTIKŲ SANTRAUKA



1.	VAISTINIO PREPARATO PAVADINIMAS

Ruxolitinib Norameda 5 mg tabletės
Ruxolitinib Norameda 10 mg tabletės
Ruxolitinib Norameda 15 mg tabletės
Ruxolitinib Norameda 20 mg tabletės


2.	KOKYBINĖ IR KIEKYBINĖ SUDĖTIS

Ruxolitinib Norameda 5 mg tabletės
Kiekvienoje tabletėje yra ruksolitinibo hemifumarato, atitinkančio 5 mg ruksolitinibo.

Ruxolitinib Norameda 10 mg tabletės
Kiekvienoje tabletėje yra ruksolitinibo hemifumarato, atitinkančio 10 mg ruksolitinibo.

Ruxolitinib Norameda 15 mg tabletės
Kiekvienoje tabletėje yra ruksolitinibo hemifumarato, atitinkančio 15 mg ruksolitinibo.

Ruxolitinib Norameda 20 mg tabletės
Kiekvienoje tabletėje yra ruksolitinibo hemifumarato, atitinkančio 20 mg ruksolitinibo.

Visos pagalbinės medžiagos išvardytos 6.1 skyriuje.


3.	FARMACINĖ FORMA

Tabletė.

Ruxolitinib Norameda 5 mg tabletės
Apvalios, abipus išgaubtos, baltos arba balkšvos tabletės (7,5 mm skersmens), kurių vienoje pusėje įspausta „05“, o kita pusė lygi.

Ruxolitinib Norameda 10 mg tabletės
Apvalios, abipus išgaubtos, baltos arba balkšvos tabletės (9,5 mm skersmens), kurių vienoje pusėje įspausta „10“, o kita pusė lygi.

Ruxolitinib Norameda 15 mg tabletės
Ovalios, abipus išgaubtos, baltos arba balkšvos tabletės (15,0 x 7,0 mm), kurių vienoje pusėje įspausta „15“, o kita pusė lygi.

Ruxolitinib Norameda 20 mg tabletės
Pailgos, abipus išgaubtos, baltos arba balkšvos tabletės (16,5 x 7,4 mm), kurių vienoje pusėje įspausta „20“, o kita pusė lygi.


4.	KLINIKINĖ INFORMACIJA

4.1	Terapinės indikacijos

Mielofibrozė (MF)

Ruxolitinib Norameda skirtas gydyti ligos sukeltai splenomegalijai ir kitiems simptomams suaugusiems pacientams, sergantiems pirmine mielofibroze (dar vadinama lėtine idiopatine mielofibroze), mielofibroze sergant tikrąja policitemija arba mielofibroze sergant pirmine trombocitemija.

Tikroji policitemija (TP)

Ruxolitinib Norameda skirtas gydyti tikrąja policitemija sergančius suaugusius pacientus, kuriems pasireiškia atsparumas hidroksikarbamidui ar kurie netoleruoja šio vaistinio preparato.

Transplantato prieš šeimininką liga (TpŠL)

Ūminė TpŠL
Ruxolitinib Norameda skirtas suaugusių pacientų ir 28 dienų bei vyresnių vaikų, kuriems nustatyta ūminė transplantato prieš šeimininką liga ir kurių organizmo atsakas į kortikosteroidus ar kitą sisteminį gydymą yra nepakankamas, gydymui (žr. 5.1 skyrių).

Lėtinė TpŠL
Ruxolitinib Norameda skirtas suaugusių pacientų ir 6 mėnesių bei vyresnių vaikų, kuriems nustatyta lėtinė transplantato prieš šeimininką liga ir kurių organizmo atsakas į kortikosteroidus ar kitą sisteminį gydymą yra nepakankamas, gydymui (žr. 5.1 skyrių).

4.2	Dozavimas ir vartojimo metodas

Gydymą Ruxolitinib Norameda turi pradėti tik gydytojas, turintis vaistinių preparatų nuo vėžio skyrimo patirties.

Prieš pradedant gydymą Ruxolitinib Norameda reikia atlikti bendrąjį kraujo tyrimą ir nustatyti baltųjų kraujo ląstelių formulę.

Bendrąjį kraujo tyrimą atlikti ir baltųjų kraujo ląstelių formulę nustatyti reikėtų reguliariai kas 2‑4 savaites, kol nusistovės Ruxolitinib Norameda dozė, ir vėliau pagal klinikinį poreikį (žr. 4.4 skyrių).

Dozavimas

Pradinė dozė
Mielofibrozė (MF)
Rekomenduojama pradinė Ruxolitinib Norameda dozė MF sergantiems pacientams yra nustatoma pagal trombocitų skaičių (žr. 1 lentelę).

1 lentelė	Pradinės mielofibrozės gydymo dozės

	Trombocitų skaičius
	Pradinė dozė

	Daugiau nei 200 000/mm3
	Po 20 mg du kartus per parą

	Nuo 100 000 iki 200 000/mm3
	Po 15 mg du kartus per parą

	Nuo 75 000 iki mažiau nei 100 000/mm3
	Po 10 mg du kartus per parą

	Nuo 50 000 iki mažiau nei 75 000/mm3
	Po 5 mg du kartus per parą



Tikroji policitemija (TP)
Rekomenduojama pradinė Ruxolitinib Norameda dozė TP sergantiems pacientams yra po 10 mg du kartus per parą.

Transplantato prieš šeimininką liga (TpŠL)
Rekomenduojama pradinė Ruxolitinib Norameda dozė ūmine arba lėtine TpŠL sergantiems pacientams priklauso nuo jų amžiaus (žr. 2 ir 3 lenteles).

2 lentelė	Pradinės dozės ūminės transplantato prieš šeimininką ligos gydymui

	Amžiaus grupė
	Pradinė dozė

	12 metų ir vyresni
	Po 10 mg du kartus per parą

	Nuo 6 metų iki mažiau kaip 12 metų
	Po 5 mg du kartus per parą

	Nuo 28 dienų iki mažiau kaip 6 metų
	Po 8 mg/m2 du kartus per parą



3 lentelė	Pradinės dozės lėtinės transplantato prieš šeimininką ligos gydymui

	Amžiaus grupė
	Pradinė dozė

	12 metų ir vyresni
	Po 10 mg du kartus per parą

	Nuo 6 metų iki mažiau kaip 12 metų
	Po 5 mg du kartus per parą

	Nuo 6 mėnesių iki mažiau kaip 6 metų
	Po 8 mg/m2 du kartus per parą



Šias pradines dozes TpŠL gydyti galima skirti tablečių forma pacientams, kurie gali nuryti nepadalintas tabletes, arba kaip ruksolitinibo vaistinį preparatą geriamojo tirpalo forma.

Ruxolitinib Norameda galima vartoti kartu su kortikosteroidais ir (arba) kalcineurino inhibitoriais (KNI).

Dozės koregavimas
Vaistinio preparato dozę galima koreguoti atsižvelgiant į veiksmingumo ir saugumo duomenis.

Mielofibrozė ir tikroji policitemija
Jei manoma, kad veiksmingumas yra nepakankamas ir kraujo ląstelių skaičiaus rodmenys yra tinkami, dozė gali būti didinama daugiausiai po 5 mg du kartus per parą, iki didžiausios dozės, t. y. po 25 mg du kartus per parą.

Pradinės dozės negalima didinti per pirmąsias keturias gydymo savaites, o vėliau jos negalima didinti dažniau nei kas 2 savaites.

Vaistinio preparato vartojimą reikia laikinai nutraukti, jei trombocitų skaičius tampa mažesnis kaip 50 000/mm3 arba absoliutus neutrofilų skaičius – mažesnis kaip 500/mm3. TP sergantiems pacientams vaistinio preparato vartojimą taip pat reikia laikinai nutraukti, kai hemoglobino koncentracija tampa mažesnė kaip 8 g/dl. Kraujo rodmenims tapus didesniais nei šios reikšmės, vaistinio preparato vartojimą galima atnaujinti ir skirti po 5 mg du kartus per parą bei laipsniškai didinti dozę atidžiai stebint bendrojo kraujo tyrimo (įskaitant baltųjų kraujo ląstelių formulę) rodmenis.

Jeigu gydymo metu trombocitų skaičius mažėja, reikia apsvarstyti vaistinio preparato dozės mažinimo reikalingumą (žr. 4 lentelę), siekiant išvengti laikino vaistinio preparato vartojimo nutraukimo dėl trombocitopenijos.

4 lentelė	Dozavimo rekomendacijos gydant MF sergančius pacientus, kuriems yra trombocitopenija

	
	Dozė mažėjant trombocitų skaičiui

	
	Po 25 mg du kartus per parą
	Po 20 mg du kartus per parą
	Po 15 mg du kartus per parą
	Po 10 mg du kartus per parą
	Po 5 mg du kartus per parą

	Trombocitų skaičius 
	Nauja dozė

	Nuo 100 000 iki < 125 000/mm3
	Po 20 mg du kartus per parą
	Po 15 mg du kartus per parą
	Nekeisti
	Nekeisti
	Nekeisti

	Nuo 75 000 iki < 100 000/mm3
	Po 10 mg du kartus per parą
	Po 10 mg du kartus per parą
	Po 10 mg du kartus per parą
	Nekeisti
	Nekeisti

	Nuo 50 000 iki < 75 000/mm3
	Po 5 mg du kartus per parą
	Po 5 mg du kartus per parą
	Po 5 mg du kartus per parą
	Po 5 mg du kartus per parą
	Nekeisti

	Mažiau nei 50 000/mm3
	Laikinai neskirti
	Laikinai neskirti
	Laikinai neskirti
	Laikinai neskirti
	Laikinai neskirti



TP sergantiems pacientams vaistinio preparato dozės mažinimo reikalingumą taip pat reikia apsvarstyti, jeigu hemoglobino koncentracija tampa mažesnė kaip 12 g/dl, o dozę mažinti rekomenduojama tuomet, kai hemoglobino koncentracija tampa mažesnė kaip 10 g/dl.

Transplantato prieš šeimininką liga
TpŠL sergantiems pacientams, kuriems nustatoma trombocitopenija, neutropenija arba padidėjusi bendrojo bilirubino koncentracija po to, kai buvo skirtas įprastinis palaikomasis gydymas, įskaitant augimo faktorius, vaistinius preparatus infekcijai gydyti ir transfuzijas, gali reikėti mažinti vaistinio preparato dozę ar laikinai nutraukti gydymą. Dozę rekomenduojama sumažinti vienu lygiu (nuo po 10 mg du kartus per parą iki po 5 mg du kartus per parą arba nuo po 5 mg du kartus per parą iki 5 mg vieną kartą per parą). Pacientams, kurie netoleruoja vieną kartą per parą vartojamos 5 mg Ruxolitinib Norameda dozės, gydymą reikia laikinai nutraukti. Išsamios dozavimo rekomendacijos nurodytos 5 lentelėje.

5 lentelė	Dozavimo rekomendacijos ruksolitinibu gydant TpŠL sergančius pacientus, kuriems yra trombocitopenija, neutropenija ar padidėjusi bendrojo bilirubino koncentracija

	Laboratorinis rodmuo
	Dozavimo rekomendacija

	Trombocitų skaičius < 20 000/mm3
	Sumažinti ruksolitinibo dozę vienu lygiu. Jeigu trombocitų skaičius per septynias dienas tampa ≥ 20 000/mm3, dozę galima padidinti iki ankstesnės dozės, kitu atveju – toliau skirti mažesnę dozę.

	Trombocitų skaičius < 15 000/mm3
	Laikinai neskirti ruksolitinibo, kol trombocitų skaičius taps ≥ 20 000/mm3, tuomet atnaujinti skyrimą vienu lygiu mažesne doze.

	Absoliutusis neutrofilų skaičius (ANS) nuo ≥ 500/mm3 iki < 750/mm3
	Sumažinti ruksolitinibo dozę vienu lygiu. Atnaujinti pradinės dozės skyrimą, jeigu ANK yra > 1 000/mm3.

	Absoliutusis neutrofilų skaičius < 500/mm3
	Laikinai neskirti ruksolitinibo, kol ANK taps > 500/mm3, tuomet atnaujinti skyrimą vienu lygiu mažesne doze. Jeigu ANK tampa > 1 000/mm3, galima atnaujinti pradinės dozės skyrimą.

	Bendrojo bilirubino koncentracijos padidėjimas, kurį sukėlė ne TpŠL (ne kepenų TpŠL)
	Nuo > 3,0 iki 5,0 kartų viršija viršutinę normos ribą (VNR):
Tęsti ruksolitinibo skyrimą vienu lygiu mažesne doze, kol tampa ≤ 3,0 x VNR.

	
	Nuo > 5,0 iki 10,0 x VNR: laikinai neskirti ruksolitinibo iki 14 dienų, kol bendrojo bilirubino koncentracija tampa ≤ 3,0 x VNR. Jeigu bendrojo bilirubino koncentracija yra ≤ 3,0 x VNR, galima atnaujinti tokios pat dozės skyrimą. Jeigu po 14 dienų bendrojo bilirubino koncentracija nėra ≤ 3,0 x VNR, atnaujinti skyrimą vienu lygiu mažesne doze.

	
	> 10,0 x VNR: laikinai neskirti ruksolitinibo, kol bendrojo bilirubino koncentracija tampa ≤ 3,0 x VNR, tuomet atnaujinti skyrimą vienu lygiu mažesne doze.

	Bendrojo bilirubino koncentracijos padidėjimas, kurį sukėlė TpŠL (kepenų TpŠL)
	> 3,0 x VNR: tęsti ruksolitinibo skyrimą vienu lygiu mažesne doze, kol bendrojo bilirubino koncentracija tampa ≤ 3,0 x VNR.



Dozės koregavimas kartu skiriant stiprių CYP3A4 inhibitorių arba CYP2C9/3A4 inhibitorių
Tais atvejais, kai ruksolitinibo skiriama kartu su stipriais CYP3A4 izofermento inhibitoriais arba tiek CYP2C9, tiek ir CYP3A4 fermentų inhibitoriais (pvz., flukonazolu), ruksolitinibo dozę reikia sumažinti maždaug 50 % ir ją vartoti du kartus per parą (žr. 4.4 ir 4.5 skyrius). Reikia vengti vartoti ruksolitinibo kartu su didesnėmis kaip 200 mg flukonazolo paros dozėmis.

Ypatingos populiacijos
Pacientams, kurių inkstų funkcija sutrikusi
Pacientams, kuriems yra lengvas ar vidutinio sunkumo inkstų funkcijos sutrikimas, vaistinio preparato dozės specifiškai koreguoti nereikia.

MF, TP ir TpŠL sergantiems pacientams, kuriems yra sunkus inkstų funkcijos sutrikimas (kreatinino klirensas mažesnis kaip 30 ml/min.), rekomenduojamą pradinę pagal trombocitų skaičių nustatytą vaistinio preparato dozę reikia sumažinti maždaug 50 % ir vartoti du kartus per parą. Ruksolitinibo vartojimo metu pacientų būklę reikia atidžiai stebėti vertinant vaistinio preparato saugumą ir veiksmingumą (žr. 4.4 skyrių).

Yra nedaug duomenų, kuriais remiantis būtų galima nustatyti geriausią vaistinio preparato dozavimo pasirinkimą pacientams, kurie serga galutinės stadijos inkstų liga (GSIL) ir kuriems atliekamos hemodializės. Turimų vaistinio preparato vartojimo šioje populiacijoje duomenų farmakokinetikos ir farmakodinamikos modeliavimas rodo, kad pradinė dozė MF sergantiems pacientams, kuriems diagnozuota GSIL ir atliekamos hemodializės, yra vieną kartą skiriama 15‑20 mg dozė arba kas 12 valandų skiriamos dvi dozės po 10 mg, šias dozes reikia skirti po dializės procedūros ir tik hemodializių atlikimo dienomis. Vienkartinę 15 mg dozę rekomenduojama skirti, kai MF sergantiems pacientams trombocitų skaičius yra nuo 100 000/mm3 iki 200 000/mm3. Vienkartinę 20 mg dozę arba kas 12 valandų vartojamas dvi dozes po 10 mg rekomenduojama skirti, kai trombocitų skaičius yra > 200 000/mm3. Kitas dozes (vartojamas vieną kartą arba kas 12 valandų vartojamas dvi dozes po 10 mg) reikia skirti tik hemodializės atlikimo dienomis po kiekvienos dializės procedūros.

Rekomenduojama pradinė dozė TP sergantiems pacientams, kuriems diagnozuota GSIL ir atliekamos hemodializės, yra vieną kartą skiriama 10 mg dozė arba kas 12 valandų skiriamos dvi dozės po 5 mg, šias dozes reikia skirti po dializės procedūros ir tik hemodializių atlikimo dienomis. Šios dozavimo rekomendacijos pagrįstos duomenų modeliavimu, ir pacientams, kurie serga GSIL, vaistinio preparato dozę koreguoti reikia tik atidžiai stebint individualų vaistinio preparato saugumą ir veiksmingumą. Duomenų apie vaistinio preparato vartojimą pacientams, kuriems atliekamos peritoninės dializės ar nepertraukiama venoveninė hemofiltracija, nėra (žr. 5.2 skyrių).

Duomenų apie pacientus, kurie serga TpŠL ir GSIL, nėra.

Pacientams, kurių kepenų funkcija sutrikusi
MF sergantiems pacientams, kuriems yra bet kokio laipsnio kepenų funkcijos sutrikimas, rekomenduojamą pradinę pagal trombocitų skaičių nustatytą vaistinio preparato dozę reikia sumažinti maždaug 50 % ir ją vartoti du kartus per parą. Vėliau skiriamas vaistinio preparato dozes reikia koreguoti atidžiai stebint vaistinio preparato saugumą ir veiksmingumą. TP sergantiems pacientams rekomenduojama pradinė dozė yra po 5 mg du kartus per parą. Ruksolitinibo dozę galima koreguoti, siekiant sumažinti citopenijos pasireiškimo riziką (žr. 4.4 skyrių).

Pacientams, kuriems yra lengvas, vidutinio sunkumo arba sunkus kepenų funkcijos sutrikimas, nesusijęs su TpŠL, pradinę ruksolitinibo dozę reikia sumažinti 50 % (žr. 5.2 skyrių).

Pacientams, kuriems TpŠL sutrikdo kepenų funkciją ir bendrojo bilirubino koncentracija padidėja > 3 x VNR, reikia dažniau atlikti bendrą kraujo tyrimą galimam toksiniam poveikiui nustatyti ir rekomenduojama mažinti dozę vienu dozės lygiu.

Senyviems pacientams (≥ 65 metų)
Senyviems pacientams vaistinio preparato dozės papildomai koreguoti nerekomenduojama.

Vaikų populiacija
Ruksolitinibo saugumas ir veiksmingumas MF ir TP sergantiems vaikams ir paaugliams iki 18 metų neištirti. Duomenų nėra (žr. 5.1 skyrių).

Gydymo nutraukimas
MF ir TP gydymą galima tęsti tol, kol naudos ir rizikos santykio įvertinimas išlieka teigiamas. Vis dėlto po 6 mėnesių gydymą reikia nutraukti tais atvejais, kai nuo vaistinio preparato vartojimo pradžios blužnies dydis nesumažėja, o ligos simptomai nesusilpnėja.

Gydymą ruksolitinibu rekomenduojama nutraukti pacientams, kuriems pasireiškė nedidelis klinikinis pagerėjimas, jei jų blužnies ilgis padidėja 40 %, palyginti su pradine reikšme (apytiksliai atitinka 25 % padidėjusį blužnies tūrį) ir toks padidėjimas išlieka, o ligos sukelti simptomai daugiau akivaizdžiai negerėja.

TpŠL sergantiems pacientams galima apsvarstyti Ruxolitinib Norameda dozės mažinimo ir gydymo nutraukimo galimybę, kai pasireiškia atsakas ir nutraukiamas kortikosteroidų vartojimas. Kas du mėnesius rekomenduojama 50 % sumažinti Ruxolitinib Norameda dozę. Jeigu mažinant Ruxolitinib Norameda dozę ar nutraukus jo vartojimą TpŠL požymiai ar simptomai atsinaujina, reikia apsvarstyti gydymo atnaujinimo ar dozės didinimo galimybę.

Vartojimo metodas
Ruxolitinib Norameda reikia vartoti per burną, valgio metu ar nevalgius.

Jeigu pacientas praleidžia vaistinio preparato dozę, papildomos dozės vartoti negalima, tokiu atveju kitą paskirtą vaistinio preparato dozę reikia vartoti įprastu laiku.

4.3	Kontraindikacijos

Padidėjęs jautrumas veikliajai arba bet kuriai 6.1 skyriuje nurodytai pagalbinei medžiagai.

Nėštumo ir žindymo laikotarpis.

4.4	Specialūs įspėjimai ir atsargumo priemonės

Mielosupresija

Skiriant ruksolitinibo gali pasireikšti nepageidaujamų su vaistinio preparato vartojimu susijusių kraujo reakcijų, įskaitant trombocitopeniją, anemiją ir neutropeniją. Prieš pradedant skirti gydymą Ruxolitinib Norameda reikia atlikti bendrąjį kraujo tyrimą ir nustatyti baltųjų kraujo ląstelių formulę. Vaistinio preparato vartojimą MF sergantiems pacientams reikia nutraukti, kai trombocitų skaičius tampa mažesnis kaip 50 000/mm3 arba absoliutus neutrofilų skaičius – mažesnis kaip 500/mm3 (žr. 4.2 skyrių).

Pastebėta didesnė tikimybė, kad vaistinio preparato vartojimo metu trombocitopenija pasireikš tiems MF sergantiems pacientams, kuriems gydymo pradžioje trombocitų skaičius yra mažas (< 200 000/mm3).

Trombocitopenija paprastai yra laikina, paprastai trombocitų skaičius atsistato sumažinus vaistinio preparato dozę ar laikinai nutraukus Ruxolitinib Norameda vartojimą (žr. 4.2 ir 4.8 skyrius). Vis dėlto gali prireikti perpilti trombocitų masę atsižvelgiant į klinikinį poreikį.

Pacientams, kuriems pasireiškia anemija, gali reikėti perpilti kraują. Šiems pacientams taip pat gali reikėti apsvarstyti dozės koregavimo ar laikino vartojimo nutraukimo reikalingumą.

Pacientams, kuriems prieš pradedant gydymą hemoglobino koncentracija buvo mažesnė kaip 10,0 g/dl, yra didesnė rizika, kad gydymo metu hemoglobino koncentracija sumažės iki mažesnės kaip 8,0 g/dl, palyginti su pacientais, kuriems prieš pradedant vartoti vaistinio preparato hemoglobino koncentracija buvo didesnė (79,3 %, palyginti su 30,1 %). Pacientams, kuriems prieš pradedant gydymą hemoglobino koncentracija buvo mažesnė kaip 10,0 g/dl, rekomenduojama dažniau tirti kraujo rodmenis bei atidžiau stebėti dėl klinikinių su ruksolitinibo vartojimu susijusių nepageidaujamų reakcijų požymių bei simptomų pasireiškimo.

Neutropenija (kai absoliutus neutrofilų skaičius yra < 500/mm3) paprastai buvo laikina, neutrofilų skaičius atsistatydavo laikinai nutraukus ruksolitinibo vartojimą (žr. 4.2 ir 4.8 skyrius).

Atsižvelgiant į klinikinį poreikį, reikia reguliariai atlikti bendrąjį kraujo tyrimą ir, jei reikia, koreguoti dozę (žr. 4.2 ir 4.8 skyrius).

Infekcijos

Šiuo vaistiniu preparatu gydomiems pacientams pasireiškė sunkių bakterinių, mikobakterinių, grybelinių, virusinių ir kitų oportunistinių infekcijų. Būtina įvertinti sunkių infekcijų pasireiškimo riziką pacientams. Gydytojai turi atidžiai stebėti, ar ruksolitinibo vartojantiems pacientams neatsiranda infekcijų požymių ar simptomų, ir nedelsdami skirti reikalingą gydymą. Gydymo Ruxolitinib Norameda negalima pradėti, kol nepašalinama aktyvi sunki infekcija.

Šio vaistinio preparato vartojantiems pacientams nustatyta tuberkuliozės atvejų. Prieš pradedant gydymą, pacientus reikia ištirti dėl aktyvios ir neaktyvios („latentinės“) tuberkuliozės, atsižvelgiant į vietines rekomendacijas. Šis ištyrimas gali būti pagrįstas medicinine istorija, galimais ankstesniais kontaktais su sergančiaisiais tuberkulioze ir (arba) tinkamais atrankiniais tyrimais, pavyzdžiui, plaučių rentgenograma, tuberkulino mėginiu ir (arba) gama interferono atpalaidavimo tyrimu, atsižvelgiant į poreikį. Vaistinio preparato skiriantiems gydytojams reikia prisiminti apie galimą klaidingai neigiamų odos tuberkulino mėginio rezultatų riziką, ypač tiems pacientams, kurie sunkiai serga arba kurių imuninės sistemos funkcija yra nusilpusi.

Ruksolitinibo vartojantiems pacientams, kuriems diagnozuota lėtinė hepatito B viruso (HBV) infekcija, nustatyta hepatito B viremijos laipsnio (HBV-DNR titrų) padidėjimo atvejų kartu su alanino aminotransferazės bei aspartato aminotransferazės aktyvumo padidėjimu arba be jo. Prieš pradedant gydymą ruksolitinibu, rekomenduojama atlikti ištyrimą dėl HBV. Pacientus, kuriems yra lėtinė HBV infekcija, reikia gydyti ir stebėti atsižvelgiant į klinikines gaires.

Herpes zoster

Gydytojai turi išmokyti pacientus atpažinti ankstyvuosius Herpes zoster viruso sukeliamos infekcijos požymius ir simptomus bei nurodyti, kad jiems pasireiškus būtina kaip galima greičiau kreiptis dėl gydymo.

Progresuojančioji daugiažidininė leukoencefalopatija

Gauta pranešimų apie progresuojančiosios daugiažidininės leukoencefalopatijos (PDL) atvejus gydymo ruksolitinibu metu. Gydytojai turi atkreipti ypatingą dėmesį į galimus PDL simptomus, kurių pacientai gali nepastebėti (pvz., pažintinių funkcijų, neurologinius ar psichiatrinius simptomus ar požymius). Pacientus reikia stebėti dėl bet kokių naujų simptomų ar požymių atsiradimo ar pasunkėjimo, ir jei tokių simptomų ar požymių atsiranda, pacientus reikia nukreipti neurologo konsultacijai ir apsvarstyti tinkamas PDL diagnozės nustatymo priemones. Jei įtariama PDL, rekomenduojama sustabdyti vaistinio preparato vartojimą iki PDL diagnozės paneigimo.

Lipidų koncentracijos sutrikimai/padidėjimas

Gydymas ruksolitinibu buvo susijęs su padidėjusiais lipidų, įskaitant bendrąjį cholesterolį, didelio tankio lipoproteinų (DTL) cholesterolį, mažo tankio lipoproteinų (MTL) cholesterolį ir trigliceridus, koncentracijos rodikliais. Esant dislipidemijai, rekomenduojama stebėti lipidų koncentraciją ir taikyti dislipidemijos gydymą, atsižvelgiant į klinikines gaires.

Didieji nepageidaujami širdies reiškiniai (angl. Major adverse cardiac events, MACE)

Atliekant didelį atsitiktinių imčių veikliuoju vaistiniu preparatu kontroliuojamą tofacitinibo (kito JAK inhibitoriaus) tyrimą, kuriame dalyvavo reumatoidiniu artritu sergantys 50 metų ir vyresni pacientai, turintys bent vieną papildomą širdies ir kraujagyslių sutrikimų rizikos veiksnį, tofacitinibo vartojusiems pacientams nustatytas didesnis MACE, apibūdinamų kaip mirtis nuo širdies ir kraujagyslių sutrikimo, nemirtinas miokardo infarktas (MI) ir nemirtinas insultas, dažnis, palyginti su vartojusiais naviko nekrozės faktoriaus (NNF) inhibitorių.

Ruksolitinibo vartojusiems pacientams buvo pranešta MACE atvejų. Prieš skiriant ar tęsiant gydymą šiuo vaistiniu preparatu, reikia įvertinti naudos ir rizikos santykį konkrečiam pacientui, ypač tiems, kurie yra 65 metų ir vyresni, rūkantys ar anksčiau ilgą laiką rūkę, sirgę aterosklerozine širdies ir kraujagyslių liga arba turintys kitų širdies ir kraujagyslių sutrikimų rizikos veiksnių.

Trombozė

Atliekant didelį atsitiktinių imčių veikliuoju vaistiniu preparatu kontroliuojamą tofacitinibo (kito JAK inhibitoriaus) tyrimą, kuriame dalyvavo reumatoidiniu artritu sergantys 50 metų ir vyresni pacientai, turintys bent vieną papildomą širdies ir kraujagyslių sutrikimų rizikos veiksnį, tofacitinibo vartojusiems pacientams nustatytas nuo dozės priklausomas didesnis venų tromboembolijos reiškinių (VTE), įskaitant giliųjų venų trombozę (GVT) ir plaučių emboliją (PE), dažnis, palyginti su vartojusiais NNF inhibitorių.

Gauta pranešimų apie giliųjų venų trombozės (GVT) ir plaučių embolijos (PE) atvejus, nustatytus šio vaistinio preparato vartojusiems pacientams. Klinikinių tyrimų metu ruksolitinibu gydytiems ir kontrolinės grupės MF ir TP sergantiems pacientams tromboembolijos reiškinių dažnis buvo panašus.

Prieš skiriant ar tęsiant gydymą ruksolitinibu, reikia įvertinti vaistinio preparato naudos ir rizikos santykį konkrečiam pacientui, ypač tiems, kurie turi širdies ir kraujagyslių sutrikimų rizikos veiksnių (taip pat žr. 4.4 poskyrį „Didieji nepageidaujami širdies reiškiniai (angl. Major adverse cardiac events, MACE)“).

Pasireiškus trombozės simptomų, reikia nedelsiant įvertinti pacientų būklę ir taikyti atitinkamą gydymą.

Antrieji pirminiai piktybiniai navikai

Atliekant didelį atsitiktinių imčių veikliuoju vaistiniu preparatu kontroliuojamą tofacitinibo (kito JAK inhibitoriaus) tyrimą, kuriame dalyvavo reumatoidiniu artritu sergantys 50 metų ir vyresni pacientai, turintys bent vieną papildomą širdies ir kraujagyslių sutrikimų rizikos veiksnį, tofacitinibo vartojusiems pacientams nustatytas didesnis piktybinių navikų, ypač plaučių vėžio, limfomos ir ne melanomos tipo odos vėžio (NMOV), dažnis, palyginti su vartojusiais NNF inhibitorių.

Gauta pranešimų apie limfomą ir kitus piktybinius navikus pacientams, kurie vartojo JAK inhibitorių, įskaitant ruksolitinibą.

Ruksolitinibo vartojusiems pacientams nustatyta ne melanomos tipo odos vėžio (NMOV) atvejų, įskaitant bazalinių ląstelių, plokščialąstelinę ir Merkel ląstelių karcinomą. Daugumai MF ir TP sirgusių pacientų anksčiau buvo skirtas ilgalaikis gydymas hidroksikarbamidu arba anksčiau buvo nustatytos NMOV ar ikivėžinės odos pažaidos. Pacientams, kuriems yra padidėjusi odos vėžio atsiradimo rizika, rekomenduojama periodiškai įvertinti odos būklę.

Ypatingos populiacijos

Pacientams, kurių inkstų funkcija sutrikusi
Pacientams, kuriems yra sunkus inkstų funkcijos sutrikimas, pradinę Ruxolitinib Norameda dozę reikia mažinti. Pacientams, kurie serga galutinės stadijos inkstų liga ir kuriems atliekamos hemodializės, pradinė vaistinio preparato dozė nustatoma pagal trombocitų skaičių (jei pacientas serga MF), o TP sergantiems pacientams rekomenduojama pradinė dozė yra viena 10 mg dozė (žr. 4.2 skyrių). Kitas dozes (MF sergantiems pacientams skiriant vieną kartą vartojamą 20 mg dozę arba kas 12 valandų vartojamas dvi dozes po 10 mg; TP sergantiems pacientams skiriant vieną kartą vartojamą 10 mg dozę arba kas 12 valandų vartojamas dvi dozes po 5 mg) reikia paskirti tik hemodializės dienomis po kiekvienos dializės procedūros. Papildomai vaistinio preparato dozę koreguoti reikia tik atidžiai stebint saugumą ir veiksmingumą. TpŠL sergantiems pacientams, kuriems yra sunkus inkstų funkcijos sutrikimas, pradinę ruksolitinibo dozę reikia sumažinti maždaug 50 % (žr. 4.2 ir 5.2 skyrius).

Pacientams, kurių kepenų funkcija sutrikusi
MF ir TP sergantiems pacientams, kuriems yra kepenų funkcijos sutrikimas, pradinę Ruxolitinib Norameda dozę reikia sumažinti maždaug 50 %. Vėliau skiriamas dozes reikia koreguoti atsižvelgiant į vaistinio preparato saugumo ir veiksmingumo duomenis. TpŠL sergantiems pacientams, kuriems yra su TpŠL nesusijęs kepenų funkcijos sutrikimas, pradinę Ruxolitinib Norameda dozę reikia sumažinti maždaug 50 % (žr. 4.2 ir 5.2 skyrius).

Pacientams, kuriems kepenų funkcijos sutrikimas diagnozuojamas ruksolitinibo vartojimo metu, reikia reguliariai atlikti bendrąjį kraujo tyrimą ir nustatyti baltųjų kraujo ląstelių formulę mažiausiai kas vieną ar dvi savaites per pirmąsias 6 savaites nuo ruksolitinibo vartojimo pradžios, o kai kepenų funkcija ir kraujo ląstelių skaičius stabilizuojasi – atsižvelgiant į klinikinį poreikį.

Vaistinių preparatų sąveika

Tais atvejais, kai Ruxolitinib Norameda reikia skirti kartu su stipriais CYP3A4 izofermento inhibitoriais arba tiek CYP3A4, tiek ir CYP2C9 fermentų inhibitoriais (pvz., flukonazolu), ruksolitinibo dozę reikia sumažinti maždaug 50 % ir ją vartoti du kartus per parą (žr. 4.2 ir 4.5 skyrius).

Kartu skiriant stiprių CYP3A4 inhibitorių arba tiek CYP2C9, tiek CYP3A4 fermentų inhibitorių, rekomenduojama dažniau (pvz., du kartus per savaitę) tirti kraujo rodmenis bei atidžiau stebėti pacientus dėl su ruksolitinibo vartojimu susijusių nepageidaujamų reakcijų požymių bei simptomų pasireiškimo.

Citoredukcinio gydymo skyrimas kartu su ruksolitinibu kartu buvo susijęs su kontroliuojamomis citopenijomis (žr. 4.2 skyrių dėl dozės koregavimo esant citopenijai).

Vaistinio preparato vartojimo nutraukimo sukelti reiškiniai

Laikinai ar visam laikui nutraukus Ruxolitinib Norameda vartojimą, MF simptomai gali vėl atsinaujinti per maždaug vieną savaitę. Buvo atvejų, kai nustojus vartoti ruksolitinibo pacientams pasireiškė sunkių nepageidaujamų reiškinių, ypač kai pacientai tuo pat metu sirgo kita sunkia liga. Nenustatyta, ar staigus šio vaistinio preparato vartojimo nutraukimas sukėlė tokius reiškinius. Tais atvejais, kai vaistinio preparato nebūtina nustoti vartoti staiga, galima apsvarstyti laipsniško ruksolitinibo dozės mažinimo galimybę, nors tokio dozės mažinimo nauda neįrodyta.

Pagalbinės medžiagos, kurių poveikis žinomas

Šio vaistinio preparato kiekvienoje tabletėje yra mažiau kaip 1 mmol (23 mg) natrio, t. y. jis beveik neturi reikšmės.

4.5	Sąveika su kitais vaistiniais preparatais ir kitokia sąveika

Sąveikos tyrimai atlikti tik suaugusiesiems.

Ruksolitinibas eliminuojamas jį metabolizuojant, metabolizmą katalizuoja CYP3A4 ir CYP2C9. Taigi šiuos fermentus slopinantys vaistiniai preparatai gali padidinti ruksolitinibo ekspoziciją.

Sąveika, dėl kurios reikia mažinti ruksolitinibo dozę

CYP3A4 inhibitoriai
Stiprūs CYP3A4 inhibitoriai (tokie kaip bocepreviras, klaritromicinas, indinaviras, itrakonazolas, ketokonazolas, lopinaviras/ritonaviras, ritonaviras, mibefradilis, nefazodonas, nelfinaviras, pozakonazolas, sakvinaviras, telapreviras, telitromicinas, vorikonazolas; sąrašas nebaigtinis)
Sveikiems tiriamiesiems asmenims paskyrus ruksolitinibo (10 mg vienkartinę dozę) kartu su stipriu CYP3A4 inhibitoriumi ketokonazolu, ruksolitinibo Cmax ir AUC rodmenys buvo atitinkamai, 33 % ir 91 % didesni, palyginti su nustatytais skiriant vien ruksolitinibo. Kartu skiriant ketokonazolo, ruksolitinibo pusinės eliminacijos laikotarpis pailgėjo nuo 3,7 valandos iki 6,0 valandų.

Ruksolitinibo skiriant kartu su stipriais CYP3A4 inhibitoriais, ruksolitinibo dozę reikia sumažinti maždaug 50 % ir ją vartoti du kartus per parą.

Pacientų būklę reikia atidžiai stebėti (pvz., du kartus per savaitę) dėl citopenijos pasireiškimo, o vaistinio preparato dozė koreguojama atsižvelgiant į saugumo ir veiksmingumo duomenis (žr. 4.2 skyrių).

Tiek CYP2C9, tiek CYP3A4 inhibitoriai
Sveikiems tiriamiems asmenims paskyrus ruksolitinibo (10 mg vienkartinę dozę) kartu su CYP2C9 ir CYP3A4 inhibitoriumi flukonazolu, ruksolitinibo Cmax ir AUC rodmenys buvo atitinkamai 47 % ir 232 % didesni, palyginti su nustatytais skiriant vien ruksolitinibo.

Vaistinio preparato dozę reikia mažinti 50 % kartu vartojant vaistinių preparatų, kurie yra tiek CYP3A4, tiek ir CYP2C9 inhibitoriai (pvz., flukonazolo). Reikia vengti vartoti ruksolitinibo kartu su didesnėmis kaip 200 mg flukonazolo paros dozėmis.

Fermentų induktoriai

CYP3A4 induktoriai (tokie kaip avasimibas, karbamazepinas, fenobarbitalis, fenitoinas, rifabutinas, rifampinas (rifampicinas), jonažolės (Hypericum perforatum) vaistiniai preparatai; sąrašas nebaigtinis)
Pacientų būklę reikia atidžiai stebėti, o vaistinio preparato dozę koreguoti atsižvelgiant į saugumo ir veiksmingumo duomenis (žr. 4.2 skyrių).

Sveikiems tiriamiems asmenims ruksolitinibo (50 mg vienkartinę dozę) paskyrus po stipraus CYP3A4 induktoriaus rifampicino (600 mg paros dozės 10 dienų) vartojimo, ruksolitinibo AUC rodmuo buvo atitinkamai 70 % mažesnis, palyginti su nustatytu skiriant vien ruksolitinibo. Veikliųjų ruksolitinibo metabolitų ekspozicija nepakito. Apskritai, ruksolitinibo farmakodinaminis poveikis išliko panašus; tai rodo, kad CYP3A4 izofermento sužadinimas sukelia minimalų poveikį farmakodinamikai. Vis dėlto tai gali būti susiję su didele ruksolitinibo doze ir dėl to pasireiškiančiu artimu Emax farmakodinaminiu poveikiu. Galimi atvejai, kad pradėjus skirti stiprių fermentų induktorių atskiriems pacientams gali reikėti didinti ruksolitinibo dozę.

Kitokia ruksolitinibo ekspoziciją daranti įtaką vaistinių preparatų sąveikai, į kurią reikia atsižvelgti

Silpni ir vidutinio stiprumo CYP3A4 inhibitoriai (tokie kaip ciprofloksacinas, eritromicinas, amprenaviras, atazanaviras, diltiazemas, cimetidinas; sąrašas nebaigtinis)
Sveikiems tiriamiems asmenims paskyrus ruksolitinibo (10 mg vienkartinę dozę) kartu su eritromicinu (po 500 mg du kartus per parą keturias dienas), ruksolitinibo Cmax ir AUC rodmenys buvo atitinkamai 8 % ir 27 % didesni, palyginti su nustatytais skiriant vien ruksolitinibo.

Ruksolitinibo skiriant kartu su silpnais ar vidutinio stiprumo CYP3A4 inhibitoriais (pvz., eritromicinu), dozės koreguoti nerekomenduojama. Vis dėlto pradedant kartu skirti vidutinio stiprumo CYP3A4 inhibitorių, pacientų būklę reikia atidžiai stebėti dėl citopenijos pasireiškimo.

Ruksolitinibo poveikis kitiems vaistiniams preparatams

P-glikoproteino ar kiti nešiklių transportuojamos medžiagos
Ruksolitinibas žarnyne gali slopinti P-glikoproteino ir krūties vėžio rezistentiškumo baltymo (angl. breast cancer resistance protein, BCRP) aktyvumą. Dėl to gali padidėti sisteminė šių nešiklių substratų (pvz., dabigatrano eteksilato, ciklosporino, rozuvastatino ir galimai digoksino) ekspozicija. Rekomenduojama stebėti šių vaistinių preparatų koncentraciją arba klinikinę pacientų būklę.

Gali būti, kad P-gp ir BCRP slopinimas žarnyne bus nedidelis, jeigu bus kiek įmanoma pailgintas laiko tarpas tarp šių vaistinių preparatų vartojimo.

Tyrimas su sveikais savanoriais parodė, kad ruksolitinibas neslopina per burną vartojamo CYP3A4 substrato midazolamo metabolizmo. Todėl kartu su ruksolitinibu vartojamų CYP3A4 substratų ekspozicijos padidėjimas nėra tikėtinas. Kitas tyrimas su sveikais asmenimis parodė, kad ruksolitinibas neveikia geriamųjų kontraceptikų, kurių sudėtyje yra etinilestradiolio ir levonorgestrelio, farmakokinetikos. Dėl to šio derinio kontraceptinio veiksmingumo sumažėjimas kartu vartojant ruksolitinibo nėra tikėtinas.

4.6	Vaisingumas, nėštumo ir žindymo laikotarpis

Nėštumas

Duomenų apie ruksolitinibo vartojimą nėštumo metu nėra.

Su gyvūnais atlikti tyrimai parodė, kad ruksolitinibui būdingas toksinis poveikis embrionui ir vaisiui. Su žiurkėmis ir triušiais atliktų tyrimų metu teratogeninio poveikio nenustatyta. Vis dėlto pasiektos vaistinio preparato ekspozicijos ribos, palyginus su ekspozicija vartojant didžiausią dozę žmonėms, buvo nedidelės, todėl šių tyrimų rezultatų reikšmė žmonėms yra ribota (žr. 5.3 skyrių). Galimas pavojus žmogui nežinomas. Laikantis atsargumo priemonių, Ruxolitinib Norameda negalima vartoti nėštumo metu (žr. 4.3 skyrių).

Vaisingos moterys / Kontracepcija

Vaisingoms moterims gydimo ruksolitinibu metu reikia naudoti veiksmingas kontracepcijos priemones. Moteriai pastojus ruksolitinibo vartojimo metu, būtina įvertinti individualų rizikos ir naudos santykį ir tiksliai paaiškinti apie galimą riziką vaisiui (žr. 5.3 skyrių).

Žindymas

Ruxolitinib Norameda negalima vartoti žindymo laikotarpiu (žr. 4.3 skyrių), todėl pradėjus gydymą ruksolitinibu žindymą reikia nutraukti. Nežinoma, ar ruksolitinibo ir (arba) jo metabolitų išsiskiria į gydytų moterų pieną. Pavojaus žindomiems kūdikiams negalima atmesti. Turimi su gyvūnais atliktų tyrimų farmakodinamikos ir toksikologijos duomenys rodo, kad ruksolitinibo ir jo metabolitų išsiskiria į gyvūnų pieną (žr. 5.3 skyrių).

Vaisingumas

Duomenų apie ruksolitinibo poveikį žmonių vaisingumui nėra. Su gyvūnais atlikti tyrimai poveikio vaisingumui neparodė.

4.7	Poveikis gebėjimui vairuoti ir valdyti mechanizmus

Ruxolitinib Norameda raminamojo poveikio nesukelia arba jis būna nereikšmingas. Vis dėlto pacientai, kurie po Ruxolitinib Norameda pavartojimo jaučia svaigulį, neturi vairuoti ar valdyti mechanizmų.

4.8	Nepageidaujamas poveikis

Saugumo duomenų santrauka

Mielofibrozė

Dažniausiai praneštos nepageidaujamos vaistinio preparato sukeltos reakcijos buvo trombocitopenija ir anemija.

Nepageidaujamos su vaistinio preparato vartojimu susijusios kraujo reakcijos (bet kurio sunkumo laipsnio pagal bendruosius nepageidaujamų reiškinių terminologijos kriterijus (angl. Common Terminology Criteria for Adverse Events, CTCAE) buvo anemija (83,8 %), trombocitopenija (80,5 %) ir neutropenija (20,8 %).

Anemija, trombocitopenija ir neutropenija yra su vaistinio preparato doze susiję reiškiniai.

Dažniausios trys kitokios nei kraujo sutrikimai nepageidaujamos su vaistinio preparato vartojimu susijusios reakcijos buvo kraujosruvos (33,3 %), kitoks kraujavimas (įskaitant kraujavimą iš nosies, kraujavimą po procedūros ir hematuriją) (24,3 %) ir svaigulys(21,9 %).

Dažniausi trys kitokie nei kraujo sutrikimai laboratorinių tyrimų pokyčiai, identifikuoti kaip nepageidaujamos reakcijos, buvo padidėjęs alanino aminotransferazės aktyvumas (40,7 %), padidėjęs aspartato aminotransferazės aktyvumas (31,5 %) ir hipertrigliceridemija (25,2 %). 3 fazės klinikinių tyrimų metu MF sergantiems pacientams nepastebėta nei 3 ar 4 laipsnių pagal CTCAE kriterijus hipertrigliceridemijos ar padidėjusio aspartato aminotransferazės aktyvumo, nei 4 laipsnio pagal CTCAE kriterijus padidėjusio alanino aminotransferazės aktyvumo ar hipercholesterolemijos atvejų.

Vaistinio preparato vartojimą dėl nepageidaujamų reiškinių (nepriklausomai nuo priežastinio ryšio) nutraukė 30,0 % pacientų.

Tikroji policitemija
Dažniausiai praneštos nepageidaujamos vaistinio preparato sukeltos reakcijos buvo anemija ir padidėjęs alanino aminotransferazės aktyvumas.

Nepageidaujamos su vaistinio preparato vartojimu susijusios kraujo reakcijos (bet kurio sunkumo laipsnio pagal CTCAE kriterijus) buvo anemija (61,8 %), trombocitopenija (25,0 %) ir neutropenija (5,3 %). 3 ar 4 laipsnių pagal CTCAE kriterijus anemija ir trombocitopenija pasireiškė atitinkamai 2,9 % arba 2,6 % pacientų.

Dažniausios trys kitokios nei kraujo sutrikimai nepageidaujamos su vaistinio preparato vartojimu susijusios reakcijos buvo padidėjęs kūno svoris (20,3 %), svaigulys (19,4 %) ir galvos skausmas (17,9 %).

Dažniausi trys kitokie nei kraujo sutrikimai laboratorinių tyrimų pokyčiai (bet kurio sunkumo laipsnio pagal CTCAE kriterijus), identifikuoti kaip nepageidaujamos reakcijos, buvo padidėjęs alanino aminotransferazės aktyvumas (45,3 %), padidėjęs aspartato aminotransferazės aktyvumas (42,6 %) ir hipercholesterolemija (34,7 %). Nebuvo pastebėta nė vieno 4 laipsnio pagal CTCAE kriterijus padidėjusio alanino aminotransferazės aktyvumo ar hipercholesterolemijos atvejo, tačiau nustatytas vienas 4 laipsnio pagal CTCAE kriterijus padidėjusio aspartato aminotransferazės aktyvumo atvejis.

Vaistinio preparato vartojimą dėl nepageidaujamų reiškinių (nepriklausomai nuo priežastinio ryšio) nutraukė 19,4 % pacientų.

Ūminė TpŠL
Dažniausiai praneštos nepageidaujamos vaistinio preparato sukeltos reakcijos REACH2 tyrimo metu (suaugusiems pacientams ir paaugliams) buvo trombocitopenija, anemija, neutropenija, padidėjęs alanino aminotransferazės aktyvumas ir padidėjęs aspartato aminotransferazės aktyvumas. Dažniausiai praneštos nepageidaujamos vaistinio preparato sukeltos reakcijos, apibendrinus visus vaikų tyrimų duomenis (paauglių REACH2 tyrimo metu bei vaikų REACH4 tyrimo metu), buvo anemija, neutropenija, padidėjęs alanino aminotransferazės aktyvumas, hipercholesterolemija ir trombocitopenija.

Laboratorinių kraujo tyrimų pokyčiai, identifikuoti kaip nepageidaujamos reakcijos ir nustatyti REACH2 tyrimo metu (suaugusiems pacientams ir paaugliams) bei apibendrintais vaikų tyrimų (REACH2 ir REACH4) duomenimis, buvo trombocitopenija (atitinkamai 85,2 % ir 55,1 %), anemija (atitinkamai 75,0 % ir 70,8 %) bei neutropenija (atitinkamai 65,1 % ir 70,0 %). 3 laipsnio anemija nustatyta 47,7 % pacientų REACH2 tyrimo metu ir 45,8 % pacientų apibendrintais vaikų tyrimų duomenimis. 3  ar 4 laipsnių trombocitopenija pasireiškė atitinkamai 31,3 % ir 47,7 % pacientų REACH2 tyrimo metu bei 14,6 % ir 22,4 % pacientų apibendrintais vaikų tyrimų duomenimis. 3 ar 4 laipsnių neutropenija pasireiškė atitinkamai 17,9 % ir 20,6 % pacientų REACH2 tyrimo metu bei 32,0 % ir 22,0 % pacientų apibendrintais vaikų tyrimų duomenimis.

Dažniausios kitokios nei kraujo sutrikimai nepageidaujamos reakcijos, nustatytos REACH2 tyrimo metu (suaugusiems pacientams ir paaugliams) bei apibendrintais vaikų tyrimų (REACH2 ir REACH4) duomenimis, buvo citomegaloviruso (CMV) sukelta infekcija (atitinkamai 32,3 % ir 31,4 %), sepsis (atitinkamai 25,4 % ir 9,8 %), šlapimo takų infekcijos (atitinkamai 17,9 % ir 9,8 %), hipertenzija (atitinkamai 13,4 % ir 17,6 %) bei pykinimas (atitinkamai 16,4 % ir 3,9 %).

Dažniausi kitokie nei kraujo sutrikimai laboratorinių tyrimų pokyčiai, identifikuoti kaip nepageidaujamos reakcijos REACH2 tyrimo metu (suaugusiems pacientams ir paaugliams) bei apibendrintais vaikų tyrimų (REACH2 ir REACH4) duomenimis, buvo padidėjęs alanino aminotransferazės aktyvumas (atitinkamai 54,9 % ir 63,3 %), padidėjęs aspartato aminotransferazės aktyvumas (atitinkamai 52,3 % ir 50,0 %) bei hipercholesterolemija (atitinkamai 49,2 % ir 61,2 %).
Daugelis šių atvejų buvo 1 ar 2 laipsnių, tačiau 3 laipsnio padidėjusio alanino aminotransferazės aktyvumo atvejų buvo nustatyta 17,6 % pacientų REACH2 tyrimo metu bei 27,3 % pacientų apibendrintais vaikų tyrimų duomenimis.

Vaistinio preparato vartojimą dėl nepageidaujamų reiškinių (nepriklausomai nuo priežastinio ryšio) nutraukė 29,4 % pacientų REACH2 tyrimo metu bei 21,6 % pacientų apibendrintais vaikų tyrimų duomenimis.

Lėtinė TpŠL
Dažniausiai praneštos nepageidaujamos vaistinio preparato sukeltos reakcijos REACH3 tyrimo metu (suaugusiems pacientams ir paaugliams), buvo anemija, hipercholesterolemija ir padidėjęs aspartato aminotransferazės aktyvumas. Dažniausiai praneštos nepageidaujamos vaistinio preparato sukeltos reakcijos apibendrinus visus vaikų tyrimų duomenis (paauglių REACH3 tyrimo metu bei vaikų REACH5 tyrimo metu) buvo neutropenija, hipercholesterolemija ir padidėjęs alanino aminotransferazės aktyvumas.

Laboratorinių kraujo tyrimų pokyčiai, identifikuoti kaip nepageidaujamos reakcijos ir nustatyti REACH3 tyrimo metu (suaugusiems pacientams ir paaugliams) bei apibendrintais vaikų tyrimų (REACH3 ir REACH5) duomenimis, buvo anemija (atitinkamai 68,6 % ir 49,1 %), neutropenija (36,2 % ir 59,3 %) bei trombocitopenija (atitinkamai 34,4 % ir 35,2 %). 3 laipsnio anemija nustatyta 14,8 % pacientų REACH3 tyrimo metu ir 17,0 % pacientų apibendrintais vaikų tyrimų duomenimis. 3 ar 4 laipsnių neutropenija pasireiškė atitinkamai 9,5 % ir 6,7 % pacientų REACH3 tyrimo metu bei 17,3 % ir 11,1 % pacientų apibendrintais vaikų tyrimų duomenimis. 3 ar 4 laipsnių trombocitopenija pasireiškė atitinkamai 5,9 % ir 10,7 % suaugusių pacientų ir paauglių REACH3 tyrimo metu bei 7,7 % ir 11,1 % pacientų apibendrintais vaikų tyrimų duomenimis.

Dažniausios kitokios nei kraujo sutrikimai nepageidaujamos reakcijos, nustatytos REACH3 tyrimo metu (suaugusiems pacientams ir paaugliams) bei apibendrintais vaikų tyrimų (REACH3 ir REACH5) duomenimis, buvo hipertenzija (atitinkamai 15,0 % ir 14,5 %) bei galvos skausmas (atitinkamai 10,2 % ir 18,2 %).

Dažniausi kitokie nei kraujo sutrikimai laboratorinių tyrimų pokyčiai, identifikuoti kaip nepageidaujamos reakcijos REACH3 tyrimo metu (suaugusiems pacientams ir paaugliams) bei apibendrintais vaikų tyrimų (REACH3 ir REACH5) duomenimis, buvo hipercholesterolemija (atitinkamai 52,3 % ir 54,9 %), padidėjęs aspartato aminotransferazės aktyvumas (atitinkamai 52,2 % ir 45,5 %) bei padidėjęs alanino aminotransferazės aktyvumas (atitinkamai 43,1 % ir 50,9 %). Daugelis šių atvejų buvo 1 ar 2 laipsnių, tačiau 3 laipsnio nenormalūs laboratorinių tyrimų pokyčiai, nustatyti apibendrintais vaikų tyrimų duomenimis, buvo padidėjęs alanino aminotransferazės aktyvumas (14,9 %) ir padidėjęs aspartato aminotransferazės aktyvumas (11,5 %).

Vaistinio preparato vartojimą dėl nepageidaujamų reiškinių (nepriklausomai nuo priežastinio ryšio) nutraukė 18,1 % pacientų REACH3 tyrimo metu bei 14,5 % pacientų apibendrintais vaikų tyrimų duomenimis.

Nepageidaujamų reakcijų santrauka lentelėse

Ruksolitinibo saugumas MF sergantiems pacientams buvo įvertintas analizuojant ilgalaikio vartojimo stebėjimo duomenis, gautus iš dviejų 3 fazės tyrimų (COMFORT-I ir COMFORT-II), įskaitant pacientų, kurie nuo pradžių buvo atsitiktine tvarka priskirti vartoti ruksolitinibo (n = 301) arba kurie ruksolitinibo pradėjo vartoti perėję iš kontrolinės gydymo grupės (n = 156), duomenis. Nepageidaujamų su vaistinio preparato vartojimu susijusių reakcijų pasireiškimo dažnio kategorija MF sergantiems pacientams pagrįsta duomenimis, kai vaistinio preparato ekspozicijos mediana buvo 30,5 mėnesio (intervalas nuo 0,3 iki 68,1 mėnesio).

Ruksolitinibo saugumas TP sergantiems pacientams buvo įvertintas analizuojant ilgalaikio vartojimo stebėjimo duomenis, gautus iš dviejų 3 fazės tyrimų (RESPONSE, RESPONSE 2), įskaitant pacientų, kurie nuo pradžių buvo atsitiktine tvarka priskirti vartoti ruksolitinibo (n = 184) arba kurie ruksolitinibo pradėjo vartoti perėję iš kontrolinės gydymo grupės (n = 156), duomenis. Nepageidaujamų su vaistinio preparato vartojimu susijusių reakcijų pasireiškimo dažnio kategorija TP sergantiems pacientams pagrįsta duomenimis, kai vaistinio preparato ekspozicijos mediana buvo 41,7 mėnesio (intervalas nuo 0,03 iki 59,7 mėnesio).

Ruksolitinibo saugumas ūmine TpŠL sergantiems pacientams buvo įvertintas atlikus 3 fazės tyrimą REACH2 ir 2 fazės tyrimą REACH4. Į REACH2 tyrimą buvo įtraukti 201 paciento duomenys; šie pacientai buvo ≥ 12 metų ir iš pradžių atsitiktine tvarka buvo priskirti vartoti ruksolitinibo (n = 152) arba pradėjo vartoti ruksolitinibo perėję iš geriausią prieinamą gydymą (GPG) gavusiųjų grupės (n = 49). Nepageidaujamų su vaistinio preparato vartojimu susijusių reakcijų pasireiškimo dažnio kategorija pagrįsta duomenimis, kai vaistinio preparato ekspozicijos mediana buvo 8,9 savaitės (intervalas nuo 0,3 iki 66,1 savaitės). Apibendrintais ≥ 2 metų vaikų tyrimų duomenimis (6 pacientų iš REACH2 tyrimo bei 45 pacientų iš REACH4 tyrimo), vaistinio preparato ekspozicijos mediana buvo 16,7 savaitės (intervalas nuo 1,1 iki 48,9 savaitės).

Ruksolitinibo saugumas lėtine TpŠL sergantiems pacientams buvo įvertintas atlikus 3 fazės tyrimą REACH3 ir 2 fazės tyrimą REACH5. Į REACH3 tyrimą buvo įtraukti 226 pacientų duomenys; šie pacientai buvo ≥ 12 metų ir iš pradžių atsitiktine tvarka buvo priskirti vartoti ruksolitinibo (n = 165) arba pradėjo vartoti ruksolitinibo perėję iš GPG grupės (n = 61). Nepageidaujamų su vaistinio preparato vartojimu susijusių reakcijų pasireiškimo dažnio kategorija pagrįsta duomenimis, kai vaistinio preparato ekspozicijos mediana buvo 41,4 savaitės (intervalas nuo 0,7 iki 127,3 savaitės). Apibendrintais ≥ 2 metų vaikų tyrimų duomenimis (10 pacientų iš REACH3 tyrimo bei 45 pacientų iš REACH5 tyrimo), vaistinio preparato ekspozicijos mediana buvo 57,1 savaitės (intervalas nuo 2,1 iki 155,4 savaitės).

Klinikinių tyrimų programos metu pastebėtų nepageidaujamų vaistinio preparato sukeltų reakcijų sunkumas buvo vertinamas remiantis CTCAE kriterijais (kurie sunkumą apibūdina taip: 1 laipsnio = nesunkus, 2 laipsnio = vidutinio sunkumo, 3 laipsnio = sunkus, 4 laipsnio = keliantis pavojų gyvybei ar sukeliantis negalią ir 5 laipsnio = sukeliantis mirtį).

Klinikinių tyrimų metu pastebėtos nepageidaujamos reakcijos, pasireiškusios MF ir TP sergantiems pacientams, išvardytos 6 lentelėje, o pasireiškusios ūmine ar lėtine TpŠL sergantiems pacientams išvardytos 7 lentelėje pagal MedDRA klasifikacijos organų sistemų klases. Kiekvienoje organų sistemų klasėje nepageidaujamos reakcijos išvardytos pagal jų pasireiškimo dažnį, pirmiausia nurodant dažniausias. Nepageidaujamo poveikio dažnis apibūdinamas taip: labai dažnas (≥ 1/10), dažnas (nuo ≥ 1/100 iki < 1/10), nedažnas (nuo ≥ 1/1 000 iki < 1/100), retas (nuo ≥ 1/10 000 iki < 1/1 000), labai retas (< 1/10 000) ir nežinomas (negali būti apskaičiuotas pagal turimus duomenis).

6 lentelė 	3 fazės tyrimų metu pasireiškusių nepageidaujamų reakcijų dažnių kategorijos MF ir TP sergantiems pacientams

	Nepageidaujama reakcija į vaistinį preparatą
	Dažnio kategorija MF sergantiems pacientams
	Dažnio kategorija TP sergantiems pacientams

	Infekcijos ir infestacijos

	Šlapimo takų infekcijosd
	Labai dažnas
	Labai dažnas

	Herpes zoster infekcijad
	Labai dažnas
	Labai dažnas

	Pneumonija
	Labai dažnas
	Dažnas

	Sepsis
	Dažnas
	Nedažnas

	Tuberkuliozė
	Nedažnas
	Nežinomase

	HBV reaktyvacija
	Nežinomase
	Nedažnas

	Kraujo ir limfinės sistemos sutrikimaia,d

	Anemijaa
	
	

	4 laipsnio pagal CTCAEc kriterijus (< 6,5 g/dl)
	Labai dažnas
	Nedažnas

	3 laipsnio pagal CTCAEc kriterijus (< 8,0‑6,5 g/dl)
	Labai dažnas
	Dažnas

	Bet kokio laipsnio pagal CTCAEc kriterijus
	Labai dažnas
	Labai dažnas

	Trombocitopenijaa
	
	

	4 laipsnio pagal CTCAEc kriterijus (< 25 000/mm3)
	Dažnas
	Nedažnas

	3 laipsnio pagal CTCAEc kriterijus (50 000‑25 000/mm3)
	Labai dažnas
	Dažnas

	Bet kokio laipsnio pagal CTCAEc kriterijus
	Labai dažnas
	Labai dažnas

	Neutropenijaa
	
	

	4 laipsnio pagal CTCAEc kriterijus (< 500/mm3)
	Dažnas
	Nedažnas

	3 laipsnio pagal CTCAEc kriterijus (< 1 000‑500/mm3)
	Dažnas
	Nedažnas

	Bet kokio laipsnio pagal CTCAEc kriterijus
	Labai dažnas
	Dažnas

	Pancitopenijaa,b
	Dažnas
	Dažnas

	Kraujavimas (bet koks kraujavimas, įskaitant intrakranijinį ir iš virškinimo trakto, kraujosruvas ir kitokį kraujavimą)
	Labai dažnas
	Labai dažnas

	Kraujosruvos
	Labai dažnas
	Labai dažnas

	Kraujavimas iš virškinimo trakto
	Labai dažnas
	Dažnas

	Intrakranijinis kraujavimas
	Dažnas
	Nedažnas

	Kitoks kraujavimas (įskaitant iš nosies, po procedūrų ir hematuriją)
	Labai dažnas
	Labai dažnas

	Metabolizmo ir mitybos sutrikimai

	Hipercholesterolemijaa
Bet kokio laipsnio pagal CTCAEc kriterijus
	Labai dažnas
	Labai dažnas

	Hipertrigliceridemijaa
Bet kokio laipsnio pagal CTCAEc kriterijus
	Labai dažnas
	Labai dažnas

	Padidėjęs kūno svoris
	Labai dažnas
	Labai dažnas

	Nervų sistemos sutrikimai

	Svaigulys
	Labai dažnas
	Labai dažnas

	Galvos skausmas
	Labai dažnas
	Labai dažnas

	Virškinimo trakto sutrikimai

	Padidėjęs lipazės aktyvumas, bet kokio laipsnio pagal CTCAEc kriterijus
	Labai dažnas
	Labai dažnas

	Vidurių užkietėjimas
	Labai dažnas
	Labai dažnas

	Pilvo pūtimas
	Dažnas
	Dažnas

	Kepenų, tulžies pūslės ir latakų sutrikimai

	Padidėjęs alanino aminotransferazės aktyvumasa
	
	

	3 laipsnio pagal CTCAEc kriterijus (> 5x – 20 x VNR)
	Dažnas
	Dažnas

	Bet kokio laipsnio pagal CTCAEc kriterijus
	Labai dažnas
	Labai dažnas

	Padidėjęs aspartato aminotransferazės aktyvumasa
	
	

	Bet kokio laipsnio pagal CTCAEc kriterijus
	Labai dažnas
	Labai dažnas

	Kraujagyslių sutrikimai

	Hipertenzija 
	Labai dažnas
	Labai dažnas

	a Dažnis pagrįstas naujai pasireiškusiais arba, palyginti su pradinėmis reikšmėmis, pablogėjusiais laboratorinių tyrimų rodikliais.
b Pancitopenija apibrėžiama kaip hemoglobino koncentracija < 100 g/l, trombocitų skaičius < 100 x 109/l ir neutrofilų skaičius < 1,5 x 109/l (arba 2 laipsnio mažas leukocitų skaičius, jei trūksta neutrofilų įvertinimo), tuo pačiu metu atliekant tos pačios laboratorijos vertinimą.
c Bendrieji nepageidaujamų reiškinių terminologijos kriterijai (angl. Common Terminology Criteria for Adverse Events, CTCAE), versija 3.0: 1 laipsnio = nesunkus, 2 laipsnio = vidutinio sunkumo, 3 laipsnio = sunkus ir 4 laipsnio = keliantis pavojų gyvybei.
d Šios vaistinio preparato sukeltos nepageidaujamos reakcijos aprašytos toliau tekste.
e Duomenys apie nepageidaujamas reakcijas gauti po vaistinio preparato pateikimo į rinką.



Nutraukus vaistinio preparato vartojimą, MF sergantiems pacientams vėl gali pasireikšti MF simptomai, tokie kaip nuovargis, kaulų skausmas, karščiavimas, niežėjimas, prakaitavimas naktimis, simptomus sukelianti splenomegalija ir sumažėjęs kūno svoris. Klinikinių tyrimų su MF sergančiais pacientais metu bendrasis MF simptomų įvertinimo rodmuo laipsniškai sugrįžo iki pradinių reikšmių per 7 dienas nuo vaistinio preparato vartojimo nutraukimo (žr. 4.4 skyrių). 

7 lentelė	Klinikinių tyrimų metu pasireiškusių nepageidaujamų reakcijų dažnių kategorijos TpŠL sergantiems pacientams

	
	Ūminė TpŠL (REACH2)
	Ūminė TpŠL (apibendrinti vaikų duomenys)
	Lėtinė TpŠL (REACH3)
	Lėtinė TpŠL (apibendrinti vaikų duomenys)

	Nepageidaujama reakcija į vaistinį preparatą
	Dažnio kategorija
	Dažnio kategorija
	Dažnio kategorija
	Dažnio kategorija

	Infekcijos ir infestacijos

	CMV infekcijos
	Labai dažnas
	Labai dažnas
	Dažnas
	Dažnas

	≥ 3 laipsnio pagal CTCAE3 kriterijus
	Labai dažnas
	Dažnas
	Dažnas
	Netaikoma5

	Sepsis
	Labai dažnas
	Dažnas
	-6
	-6

	≥ 3 laipsnio pagal CTCAE kriterijus4
	Labai dažnas
	Dažnas
	-6
	-6

	Šlapimo takų infekcijos
	Labai dažnas
	Dažnas
	Dažnas
	Dažnas

	≥ 3 laipsnio pagal CTCAE kriterijus
	Dažnas
	Dažnas
	Dažnas
	Dažnas

	BK viruso infekcijos
	-6
	-6
	Dažnas
	Dažnas

	≥ 3 laipsnio pagal CTCAE kriterijus 
	-6
	-6
	Nedažnas
	Netaikoma5

	Kraujo ir limfinės sistemos sutrikimai

	Trombocitopenija1
	Labai dažnas
	Labai dažnas
	Labai dažnas
	Labai dažnas

	3 laipsnio pagal CTCAE kriterijus
	Labai dažnas
	Labai dažnas
	Dažnas
	Dažnas

	4 laipsnio pagal CTCAE kriterijus
	Labai dažnas
	Labai dažnas
	Labai dažnas
	Labai dažnas

	Anemija1 
	Labai dažnas
	Labai dažnas
	Labai dažnas
	Labai dažnas

	3 laipsnio pagal CTCAE kriterijus
	Labai dažnas
	Labai dažnas
	Labai dažnas
	Labai dažnas

	Neutropenija1 
	Labai dažnas
	Labai dažnas
	Labai dažnas
	Labai dažnas

	3 laipsnio pagal CTCAE kriterijus
	Labai dažnas
	Labai dažnas
	Dažnas
	Labai dažnas

	4 laipsnio pagal CTCAE kriterijus
	Labai dažnas
	Labai dažnas
	Dažnas
	Labai dažnas

	Pancitopenija1,2
	Labai dažnas
	Labai dažnas
	-6
	-6

	Metabolizmo ir mitybos sutrikimai

	Hipercholesterolemija1
	Labai dažnas
	Labai dažnas
	Labai dažnas
	Labai dažnas

	3 laipsnio pagal CTCAE kriterijus
	Dažnas
	Netaikoma5
	Dažnas
	Dažnas

	4 laipsnio pagal CTCAE kriterijus
	Dažnas
	Netaikoma5
	Nedažnas
	Dažnas

	Padidėjęs kūno svoris
	-6
	-6
	Dažnas
	Dažnas

	≥ 3 laipsnio pagal CTCAE kriterijus
	-6
	-6
	Netaikoma5
	Dažnas

	Nervų sistemos sutrikimai

	Galvos skausmas
	Dažnas
	Dažnas
	Labai dažnas
	Labai dažnas

	≥ 3 laipsnio pagal CTCAE kriterijus
	Nedažnas
	Netaikoma5
	Dažnas
	Dažnas

	Kraujagyslių sutrikimai

	Hipertenzija
	Labai dažnas
	Labai dažnas
	Labai dažnas
	Labai dažnas

	≥ 3 laipsnio pagal CTCAE kriterijus
	Dažnas
	Labai dažnas
	Dažnas
	Dažnas

	Virškinimo trakto sutrikimai

	Padidėjęs lipazės aktyvumas1
	-6
	-6
	Labai dažnas
	Labai dažnas

	3 laipsnio pagal CTCAE kriterijus 
	-6
	-6
	Dažnas
	Dažnas

	4 laipsnio pagal CTCAE kriterijus
	-6
	-6
	Nedažnas
	Dažnas

	Padidėjęs amilazės aktyvumas1 
	-6
	-6
	Labai dažnas
	Labai dažnas

	3 laipsnio pagal CTCAE kriterijus
	-6
	-6
	Dažnas
	Dažnas

	4 laipsnio pagal CTCAE kriterijus
	-6
	-6
	Dažnas
	Netaikoma5

	Pykinimas
	Labai dažnas
	Dažnas
	-6
	-6

	≥ 3 laipsnio pagal CTCAE kriterijus
	Nedažnas
	Netaikoma5
	-6
	-6

	Vidurių užkietėjimas
	-6
	-6
	Dažnas
	Dažnas

	≥ 3 laipsnio pagal CTCAE kriterijus
	-6
	-6
	Netaikoma5
	Netaikoma5

	Kepenų, tulžies pūslės ir latakų sutrikimai

	Padidėjęs alanino aminotransferazės aktyvumas1
	Labai dažnas
	Labai dažnas
	Labai dažnas
	Labai dažnas

	3 laipsnio pagal CTCAE kriterijus
	Labai dažnas
	Labai dažnas
	Dažnas
	Labai dažnas

	4 laipsnio pagal CTCAE kriterijus
	Dažnas
	Netaikoma5
	Nedažnas
	Dažnas

	Padidėjęs aspartato aminotransferazės aktyvumas1
	Labai dažnas
	Labai dažnas
	Labai dažnas
	Labai dažnas

	3 laipsnio pagal CTCAE kriterijus
	Dažnas
	Dažnas
	Dažnas
	Labai dažnas

	4 laipsnio pagal CTCAE kriterijus
	Netaikoma5
	Netaikoma5
	Nedažnas
	Netaikoma5

	Skeleto, raumenų ir jungiamojo audinio sutrikimai

	Padidėjęs kreatinfosfokinazės aktyvumas kraujyje1
	-6
	-6
	Labai dažnas
	Labai dažnas

	3 laipsnio pagal CTCAE kriterijus
	-6
	-6
	Dažnas
	Netaikoma5

	4 laipsnio pagal CTCAE kriterijus
	-6
	-6
	Dažnas
	Netaikoma5

	Inkstų ir šlapimo takų sutrikimai

	Padidėjusi kreatinino koncentracija kraujyje1
	-6
	-6
	Labai dažnas
	Dažnas

	3 laipsnio pagal CTCAE kriterijus
	-6
	-6
	Dažnas
	Netaikoma5

	4 laipsnio pagal CTCAE kriterijus
	-6
	-6
	Netaikoma5
	Netaikoma5

	1 Dažnis pagrįstas naujai pasireiškusiais arba, palyginti su pradinėmis reikšmėmis, pablogėjusiais laboratorinių tyrimų rodikliais.
2 Pancitopenija apibrėžiama kaip hemoglobino koncentracija < 100 g/l, trombocitų skaičius < 100 x 109/l ir neutrofilų skaičius < 1,5 x 109/l (arba 2 laipsnio mažas leukocitų skaičius, jei trūksta neutrofilų įvertinimo), tuo pačiu metu atliekant tos pačios laboratorijos vertinimą.
3 CTCAE versija 4.03.
4 ≥ 3 laipsnio sepsis apima 20 (10 %) 5 laipsnio atvejų REACH2 tyrimo metu. Apibendrintais vaikų tyrimų duomenimis, 5 laipsnio atvejų nebuvo nustatyta.
5 Netaikoma: nenustatyta nė vieno atvejo.
6 „-“: nepageidaujama reakcija nebuvo nustatyta vaistinio preparato skiriant šiai indikacijai.



Atrinktų nepageidaujamų reakcijų apibūdinimas

Anemija
3 fazės klinikinių tyrimų su MF sergančiais pacientais metu nustatyta, kad laiko iki pirmojo anemijos (2 ar didesnio sunkumo laipsnio pagal CTCAE klasifikaciją) pasireiškimo mediana buvo 1,5 mėnesio. Vienas pacientas (0,3 %) nutraukė vaistinio preparato vartojimą dėl pasireiškusios anemijos.

Ruksolitinibo vartojusiems pacientams hemoglobino koncentracija vidutiniškai sumažėjo maždaug 10 g/litre nuo pradinių reikšmių ir būdavo mažiausia po 8‑12 savaičių nuo vaistinio preparato vartojimo pradžios. Vėliau hemoglobino koncentracija laipsniškai atsistatydavo ir nusistovėdavo, tačiau būdavo maždaug 5 g/litre mažesnis nei pradinės reikšmės. Toks hemoglobino koncentracijos kitimo pobūdis buvo stebėtas pacientams, nepriklausomai nuo to, ar jiems gydymo metu buvo perpiltas kraujas.

Atsitiktinių imčių, placebu kontroliuoto klinikinio tyrimo COMFORT-I su MF sergančiais pacientais metu 60,6 % ruksolitinibo vartojusių pacientų ir 37,7 % vartojusiųjų placebo buvo skirtos eritrocitų masės transfuzijos (atsitiktiniu būdu skirto gydymo laikotarpiu). COMFORT-II tyrimo metu eritrocitų masės transfuzijų skyrimo dažnis buvo 53,4 % ruksolitinibo vartojusių pacientų grupėje ir 41,1 % geriausią prieinamą gydymą gavusiųjų grupėje.

Pagrindinių tyrimų atsitiktinių imčių laikotarpio duomenimis, TP sergantiems pacientams anemija pasireiškė rečiau nei sergantiesiems MF (40,8 %, palyginti su 82,4 %). TP sergančiųjų populiacijoje 3 ir 4 laipsnių pagal CTCAE kriterijus reiškinių nustatyta 2,7 % pacientų, o tuo tarpu jų dažnis MF sergantiems pacientams buvo 42,56 %.

3 fazės klinikinių tyrimų su ūmine (REACH2 tyrimo) ir lėtine (REACH3 tyrimo) TpŠL sergančiais pacientais metu nustatyta, kad anemijos (visų laipsnių) atvejų pasireiškė atitinkamai 75,0 % ir 68,6 % pacientų, o 3 laipsnio pagal CTCAE kriterijus anemija pasireiškė atitinkamai 47,7 % ir 14,8 % pacientų. Ūmine ir lėtine TpŠL sergantiems vaikams anemijos (visų laipsnių) atvejų pasireiškė atitinkamai 70,8 % ir 49,1 % pacientų, o 3 laipsnio pagal CTCAE kriterijus anemija pasireiškė atitinkamai 45,8 % ir 17,0 % pacientų.

Trombocitopenija
3 fazės klinikinių tyrimų su sergančiaisiais MF metu pacientams, kuriems pasireiškė 3 ar 4 sunkumo laipsnių trombocitopenija, laiko iki jos pasireiškimo mediana buvo maždaug 8 savaitės. Trombocitopenija paprastai išnykdavo sumažinus dozę ar laikinai nutraukus vaistinio preparato vartojimą. Laiko iki trombocitų skaičiaus atsistatymo virš 50 000/mm3 mediana buvo 14 dienų. Atsitiktinių imčių tyrimo laikotarpiu trombocitų masės transfuzijos buvo skirtos 4,7 % ruksolitinibo vartojusių pacientų ir 4,0 % palyginamųjų grupių pacientų. Dėl pasireiškusios trombocitopenijos vaistinių preparatų vartojimą nutraukė 0,7 % ruksolitinibo vartojusių pacientų ir 0,9 % palyginamųjų grupių pacientų. Pacientams, kuriems prieš pradedant vartoti ruksolitinibo trombocitų skaičius buvo nuo 100 000/mm3 iki 200 000/mm3, nustatytas didesnis 3 ar 4 sunkumo laipsnių trombocitopenijos pasireiškimo dažnis, palyginti su tais pacientais, kuriems trombocitų skaičius buvo > 200 000/mm3 (64,2 %, palyginti su 38,5 %).

Pagrindinių tyrimų atsitiktinių imčių laikotarpio duomenimis, pacientų, kuriems pasireiškė trombocitopenija, dalis TP sergančiųjų grupėje buvo mažesnė (16,8 %), palyginti su sergančiaisiais MF (69,8 %). Sunkios (t. y., 3 ir 4 laipsnių pagal CTCAE kriterijus) trombocitopenijos atvejų dažnis buvo mažesnis TP sergančiųjų grupėje (2,7 %) nei sergantiesiems MF (11,6 %).

3 fazės tyrimo (REACH2) su ūmine TpŠL sergančiais pacientais metu nustatyta, kad 3 ir 4 laipsnių trombocitopenija pasireiškė atitinkamai 31,3 % ir 47,7 % pacientų. 3 fazės tyrimo (REACH3) su lėtine TpŠL sergančiais pacientais metu nustatyta, kad 3 ir 4 laipsnių trombocitopenijos atvejų pasireiškė rečiau (5,9 % ir 10,7 %) nei ūmine TpŠL sergantiems pacientams. 3 ir 4 laipsnių trombocitopenijos atvejų pasireiškimo dažnis (atitinkamai 14,6 % ir 22,4 %) ūmine TpŠL sergantiems vaikams buvo mažesnis nei nustatytasis REACH2 tyrimo metu. Lėtine TpŠL sergantiems vaikams 3 ir 4 laipsnių trombocitopenijos atvejų pasireiškė rečiau (7,7 % ir 11,1 %) nei ūmine TpŠL sergantiems vaikams.

Neutropenija
3 fazės klinikinių tyrimų su sergančiaisiais MF metu pacientams, kuriems pasireiškė 3 ar 4 sunkumo laipsnių neutropenija, laiko iki jos pasireiškimo mediana buvo 12 savaičių. Atsitiktinių imčių tyrimo laikotarpiu dėl pasireiškusios neutropenijos vaistinio preparato vartojimą laikinai nutraukti ar sumažinti dozę reikėjo 1,0 % pacientų, o 0,3 % pacientų dėl neutropenijos vaistinio preparato vartojimą nutraukė visam laikui.

3 fazės tyrimų su TP sergančiais pacientais atsitiktinių imčių laikotarpio duomenimis, neutropenija pasireiškė 1,6 % pacientų, kurie vartojo ruksolitinibo, palyginti su 7 % pacientų palyginamųjų vaistinių preparatų vartojusiųjų grupėse. Ruksolitinibo vartojusiųjų grupėje vienam pacientui nustatyta 4 laipsnio pagal CTCAE kriterijus neutropenija. Tęstinio stebėjimo laikotarpio metu pacientų, kuriems buvo skiriama ruksolitinibo, grupėje 2 pacientams buvo nustatyta 4 laipsnio pagal CTCAE kriterijus neutropenija.

3 fazės tyrimo (REACH2) su ūmine TpŠL sergančiais pacientais metu nustatyta, kad 3 ir 4 laipsnių neutropenija pasireiškė atitinkamai 17,9 % ir 20,6 % pacientų. 3 fazės tyrimo (REACH3) su lėtine TpŠL sergančiais pacientais metu nustatyta, kad 3 ir 4 laipsnių neutropenijos atvejų pasireiškė rečiau (9,5 % ir 6,7 %) nei ūmine TpŠL sergantiems pacientams. Vaikams 3 ir 4 laipsnių neutropenijos atvejų pasireiškimo dažnis buvo atitinkamai 32,0 % ir 22,0 % (sergantiems ūmine TpŠL) bei 17,3 % ir 11,1 % (sergantiems lėtine TpŠL).

Kraujavimas
3 fazės pagrindinių klinikinių tyrimų su sergančiaisiais MF metu kraujavimo reiškinių (įskaitant intrakranijinį ir iš virškinimo trakto, kraujosruvas ir kitokį kraujavimą) pasireiškė 32,6 % ruksolitinibo vartojusių pacientų ir 23,2 % palyginamųjų grupių (placebo ar geriausio prieinamo gydymo grupės) pacientų. 3‑4 sunkumo laipsnių kraujavimo reiškinių pasireiškimo dažnis buvo panašus tiek ruksolitinibo, tiek palyginamųjų vaistinių preparatų vartojusiųjų grupėse (4,7 %, palyginti su 3,1 %). Dauguma pacientų, kuriems tiriamųjų vaistinių preparatų vartojimo metu pasireiškė su kraujavimu susijusių reiškinių, nurodė, kad tai buvo kraujosruvos (65,3 %). Kraujosruvų dažniau pasireiškė ruksolitinibo vartojusiems pacientams, palyginti su palyginamųjų grupių pacientais (21,3 %, palyginti su 11,6 %). Intrakranijinių kraujavimo atvejų pasireiškė 1 % ruksolitinibo vartojusių pacientų ir 0,9 % vartojusiųjų palyginamųjų vaistinių preparatų. Kraujavimo iš virškinimo trakto atvejų pasireiškė 5,0 % ruksolitinibo vartojusių pacientų, palyginti su 3,1 % vartojusiųjų palyginamųjų vaistinių preparatų. Kitokių kraujavimo atvejų (pvz., įskaitant kraujavimą iš nosies, po procedūrų ir hematuriją) pasireiškė 13,3 % ruksolitinibo vartojusių pacientų ir 10,3 % vartojusiųjų palyginamųjų vaistinių preparatų.

3 fazės klinikinių tyrimų su MF sergančiais pacientais ilgalaikio stebėjimo laikotarpio duomenimis, kumuliacinis kraujavimo atvejų dažnis didėjo proporcingai ilgėjant stebėjimo laikotarpiui. Kraujosruvos buvo dažniausiai nustatyti kraujavimo atvejai (33,3 %). Intrakranijinių kraujavimo atvejų ir kraujavimo iš virškinimo trakto atvejų buvo nustatyta atitinkamai 1,3 % ir 10,1 % pacientų.

3 fazės tyrimų lyginamuoju laikotarpiu TP sergantiems pacientams kraujavimo reiškinių (įskaitant intrakranijinį ir iš virškinimo trakto, kraujosruvas ir kitokį kraujavimą) pasireiškė 16,8 % ruksolitinibo vartojusių pacientų, 15,3 % geriausią prieinamą gydymą (GPG) gavusių pacientų RESPONSE tyrimo metu ir 12,0 % geriausią prieinamą gydymą gavusių pacientų RESPONSE 2 tyrimo metu. Kraujosruvos nustatytos 10,3 % ruksolitinibo vartojusių pacientų, 8,1 % geriausią prieinamą gydymą gavusių pacientų RESPONSE tyrimo metu ir 2,7 % geriausią prieinamą gydymą gavusių pacientų RESPONSE 2 tyrimo metu. Ruksolitinibo vartojusiems pacientams nepasireiškė nė vieno intrakranijinio kraujavimo ar kraujavimo iš virškinimo trakto atvejo. Vienam ruksolitinibo vartojusiam pacientui pasireiškė 3 laipsnio kraujavimo atvejis (kraujavimas po procedūros); nenustatyta nė vieno 4 laipsnio kraujavimo atvejo. Kitų kraujavimo atvejų (pvz., įskaitant kraujavimą iš nosies, po procedūrų ir iš dantenų) pasireiškė 8,7 % ruksolitinibo vartojusių pacientų, 6,3 % geriausią prieinamą gydymą gavusių pacientų RESPONSE tyrimo metu ir 6,7 % geriausią prieinamą gydymą gavusių pacientų RESPONSE 2 tyrimo metu.

3 fazės tyrimų su TP sergančiais pacientais ilgalaikio stebėjimo laikotarpio duomenimis, kumuliacinis kraujavimo atvejų dažnis didėjo proporcingai ilgėjant stebėjimo laikotarpiui. Kraujosruvos buvo dažniausiai nustatyti kraujavimo atvejai (17,4 %). Intrakranijinių kraujavimo atvejų ir kraujavimo iš virškinimo trakto atvejų buvo nustatyta atitinkamai 0,3 % ir 3,5 % pacientų.

3 fazės tyrimo (REACH2) lyginamuoju laikotarpiu metu ūmine TpŠL sergantiems pacientams kraujavimo reiškinių pasireiškė 25,0 % ir 22,0 % atitinkamai ruksolitinibo vartojusių pacientų ir GPG grupės pacientų. Kraujavimo reiškinių pobūdis tiriamosiose grupėse iš esmės buvo panašus: kraujosruvų atvejų nustatyta 5,9 % ruksolitinibo vartojusių pacientų ir 6,7 % GPG gavusių pacientų, kraujavimo iš virškinimo trakto atvejų nustatyta atitinkamai 9,2 % ir 6,7 % pacientų, kitų kraujavimo atvejų nustatyta atitinkamai 13,2 % ir 10,7 % pacientų. Intrakranijinio kraujavimo atvejų buvo nustatyta 0,7 % GPG gavusių pacientų ir nė vienam ruksolitinibo vartojusiam pacientui. Vaikams kraujavimo reiškinių pasireiškimo dažnis buvo 23,5 %. ≥ 5 % dažniu pacientams nustatyti reiškiniai buvo hemoraginis cistitas ir kraujavimas iš nosies (kiekvieno dažnis po 5,9 %). Intrakranijinio kraujavimo atvejų vaikams nebuvo nustatyta.

3 fazės tyrimo (REACH3) lyginamuoju laikotarpiu lėtine TpŠL sergantiems pacientams kraujavimo reiškinių pasireiškė atitinkamai 11,5 % ir 14,6 % ruksolitinibo vartojusių pacientų ir GPG gavusių pacientų. Kraujavimo reiškinių pobūdis tiriamosiose grupėse iš esmės buvo panašus: kraujosruvų atvejų nustatyta 4,2 % ruksolitinibo vartojusių pacientų ir 2,5 % GPG gavusių pacientų, kraujavimo iš virškinimo trakto atvejų nustatyta atitinkamai 1,2 % ir 3,2 % pacientų, kitų kraujavimo atvejų nustatyta atitinkamai 6,7 % ir 10,1 % pacientų. Vaikams kraujavimo reiškinių pasireiškimo dažnis buvo 9,1 %. Pasireiškę reiškiniai buvo kraujavimas iš nosies, kraujavimas iš tiesiosios žarnos, hematoma, kraujavimas po procedūros ir kraujavimas po oda (kiekvieno dažnis po 1,8 %). Lėtine TpŠL sergantiems pacientams nebuvo nustatyta nė vieno intrakranijinio kraujavimo atvejo.

Infekcijos
3 fazės pagrindinių klinikinių tyrimų su sergančiaisiais MF metu 3 ar 4 sunkumo laipsnių šlapimo takų infekcijų pasireiškė 1,0 % pacientų, Herpes zoster infekcijos atvejų – 4,3 %, o tuberkuliozės – 1,0 % pacientų. 3 fazės klinikinių tyrimų metu apie sepsį pranešta 3,0 % pacientų. Pratęsto ruksolitinibu gydytų pacientų stebėjimo laikotarpio duomenys neparodė tendencijos, kad sepsio dažnis bėgant laikui didėja.

Šių 3 fazės tyrimų su TP sergančiais pacientais atsitiktinių imčių laikotarpio duomenimis, nustatytas vienas (0,5 %) 3 laipsnio pagal CTCAE kriterijus šlapimo takų infekcijos atvejis ir nė vieno 4 laipsnio tokio sutrikimo atvejo. Herpes zoster infekcijos pasireiškimo dažnis buvo panašus TP sergantiems pacientams (4,3 %) ir sergantiesiems MF (4,0 %). TP sergantiems pacientams nustatytas vienas 3 laipsnio pagal CTCAE kriterijus poherpetinės neuralgijos atvejis. Pneumonijos atvejų nustatyta 0,5 % pacientų, kurie vartojo ruksolitinibo, palyginti su 1,6 % pacientų palyginamųjų vaistinių preparatų vartojusiųjų grupėse. Nė vienam pacientui ruksolitinibo vartojusiųjų grupėje nebuvo nustatyta sepsio ar tuberkuliozės.

3 fazės tyrimų su TP sergančiais pacientais ilgalaikio vartojimo stebėjimo laikotarpio duomenimis, dažnai nustatytos infekcijos buvo šlapimo takų infekcija (11,8 %), herpes zoster infekcija (14,7 %) ir pneumonija (7,1 %). Sepsio atvejų nustatyta 0,6 % pacientų. Nė vienam pacientui ilgalaikio vartojimo stebėjimo laikotarpiu nebuvo nustatyta tuberkuliozės.

3 fazės tyrimo (REACH2) lyginamuoju laikotarpiu ūmine TpŠL sergantiems pacientams šlapimo takų infekcijų pasireiškė 9,9 % (≥ 3 laipsnio – 3,3 %) ruksolitinibo vartojusių pacientų, palyginti su 10,7 % (≥ 3 laipsnio – 6,0 %) pacientų GPG grupėje. CMV infekcijų nustatyta 28,3 % (≥ 3 laipsnio – 9,3 %) ruksolitinibo vartojusių pacientų, palyginti su 24,0 % (≥ 3 laipsnio – 10,0 %) pacientų GPG grupėje. Sepsio atvejų nustatyta 12,5 % (≥ 3 laipsnio – 11,1 %) ruksolitinibo vartojusių pacientų, palyginti su 8,7 % (≥ 3 laipsnio – 6,0 %) pacientų GPG grupėje. BK viruso infekcijos atvejų nustatyta tik ruksolitinibo vartojusiųjų grupėje 3 pacientams, iš kurių vienas atvejis buvo 3 laipsnio. Tyrimo tęstinio stebėjimo laikotarpiu ruksolitinibo vartojusiems pacientams šlapimo takų infekcijų atvejų nustatyta 17,9 % (≥ 3 laipsnio – 6,5 %) pacientų, o CMV infekcijų atvejų nustatyta 32,3 % (≥ 3 laipsnio – 11,4 %) pacientų. Tik keliems pacientams buvo nustatyta CMV infekcija su vidaus organų pažaida; bet kurio sunkumo laipsnio CMV kolitas, CMV enteritas ir CMV sukelta virškinimo trakto infekcija buvo nustatyti atitinkamai keturiems, dviem ir vienam pacientui. Sepsio atvejų, įskaitant bet kurio sunkumo laipsnio septinį šoką, nustatyta 25,4 % (≥ 3 laipsnio – 21,9 %) pacientų. Ūmine TpŠL sergantiems vaikams šlapimo takų infekcijų ir sepsio atvejų nustatyta rečiau (kiekvieno dažnis po 9,8 %) nei suaugusiems pacientams ir paaugliams. CMV infekcijų buvo nustatyta 31,4 % vaikų (3 laipsnio atvejų dažnis buvo 5,9 %).

3 fazės tyrimo (REACH3) lyginamuoju laikotarpiu lėtine TpŠL sergantiems pacientams šlapimo takų infekcijų pasireiškė 8,5 % (≥ 3 laipsnio – 1,2 %) ruksolitinibo vartojusių pacientų, palyginti su 6,3 % (≥ 3 laipsnio – 1,3 %) pacientų GPG grupėje. BK viruso infekcijos atvejų nustatyta 5,5 % (≥ 3 laipsnio – 0,6 %) ruksolitinibo vartojusių pacientų, palyginti su 1,3 % pacientų GPG grupėje. CMV infekcijų atvejų nustatyta 9,1 % (≥ 3 laipsnio – 1,8 %) ruksolitinibo vartojusių pacientų, palyginti su 10,8 % (≥ 3 laipsnio – 1,9 %) pacientų GPG grupėje. Sepsio atvejų nustatyta 2,4 % (≥ 3 laipsnio – 2,4 %) ruksolitinibo vartojusių pacientų, palyginti su 6,3 % (≥ 3 laipsnio – 5,7 %) pacientų GPG grupėje. Tyrimo tęstinio stebėjimo laikotarpiu ruksolitinibo vartojusiems pacientams šlapimo takų infekcijų atvejų ir BK viruso infekcijų atvejų nustatyta atitinkamai 9,3 % (≥ 3 laipsnio – 1,3 %) ir 4,9 % (≥ 3 laipsnio – 0,4 %) pacientų. CMV infekcijų ir sepsio atvejų nustatyta atitinkamai 8,8 % (≥ 3 laipsnio – 1,3 %) ir 3,5 % (≥ 3 laipsnio – 3,5 %) pacientų. Lėtine TpŠL sergantiems vaikams šlapimo takų infekcijų atvejų nustatyta 5,5 % (3 laipsnio –1,8 %) pacientų, o BK viruso infekcijų atvejų nustatyta 1,8 % pacientų (≥ 3 laipsnio atvejų nenustatyta). CMV infekcijų pasireiškė 7,3 % pacientų (≥ 3 laipsnio atvejų nenustatyta).

Padidėjęs lipazės aktyvumas
RESPONSE tyrimo atsitiktinių imčių laikotarpio duomenimis, lipazės aktyvumo padidėjimo reikšmės buvo dažnesnės ruksolitinibo vartojusių pacientų grupėje, palyginti su kontroline grupe, o šį skirtumą daugiausia lėmė 1 laipsnio aktyvumo padidėjimo atvejai (18,2 %, palyginti su 8,1 %). ≥ 2 laipsnio lipazės aktyvumo padidėjimo atvejų dažnis abejose tiriamosiose grupėse buvo panašus. RESPONSE 2 tyrimo duomenimis, šių reiškinių dažniai ruksolitinibo vartojusių pacientų ir kontrolinėje grupėse buvo panašūs (10,8 %, palyginti su 8 %). 3 fazės tyrimų su TP sergančiais pacientais ilgalaikio vartojimo stebėjimo laikotarpio duomenimis, atitinkamai 7,4 % ir 0,9 % pacientų buvo nustatyta 3 ir 4 laipsnių padidėjusio lipazės aktyvumo atvejų. Šiems pacientams be padidėjusio lipazės aktyvumo reikšmių nebuvo nustatyta jokių gretutinių pankreatito požymių ar simptomų.

3 fazės tyrimų su MF sergančiais pacientais duomenimis, padidėjusios lipazės aktyvumo reikšmės buvo nustatytos 18,7 % ir 19,3 % pacientų ruksolitinibo vartojusiųjų grupėse, palyginti su 16,6 % ir 14,0 % pacientų kontrolinėse grupėse, atitinkamai COMFORT-I ir COMFORT-II tyrimų metu. Pacientams, kuriems nustatytos padidėjusio lipazės aktyvumo reikšmės, nebuvo nustatyta jokių gretutinių pankreatito požymių ar simptomų.

3 fazės tyrimo (REACH2) lyginamuoju laikotarpiu metu ūmine TpŠL sergantiems pacientams naujų padidėjusio lipazės aktyvumo atvejų arba padidėjusių lipazės aktyvumo rodmenų atvejų nustatyta 19,7 % ruksolitinibo vartojusių pacientų, palyginti su 12,5 % pacientų GPG grupėje; 3 laipsnio (3,1 %, palyginti su 5,1 %) ir 4 laipsnio (0 %, palyginti su 0,8 %) šių atvejų dažnis tiriamosiose grupėse buvo panašus. Tęstinio stebėjimo laikotarpiu ruksolitinibo vartojusiems pacientams padidėjusio lipazės aktyvumo atvejų nustatyta 32,2 % pacientų; 3 ir 4 laipsnių atvejų nustatyta atitinkamai 8,7 % ir 2,2 % pacientų. Padidėjusio lipazės aktyvumo atvejų nustatyta 20,4 % vaikų (3 ir 4 laipsnių atvejų nustatyta atitinkamai 8,5 % ir 4,1 % pacientų). Lyginamojo laikotarpio 3 fazės tyrimo (REACH3) metu lėtine TpŠL sergantiems pacientams naujų padidėjusio lipazės aktyvumo atvejų arba padidėjusių lipazės aktyvumo rodmenų atvejų nustatyta 32,1 % ruksolitinibo vartojusių pacientų, palyginti su 23,5 % pacientų GPG grupėje; 3 laipsnio (10,6 %, palyginti su 6,2 %) ir 4 laipsnio (0,6 %, palyginti su 0 %) šių atvejų dažnis tiriamosiose grupėse buvo panašus. Tęstinio stebėjimo laikotarpiu ruksolitinibo vartojusiems pacientams padidėjusio lipazės aktyvumo atvejų nustatyta 35,9 % pacientų; 3 ir 4 laipsnių atvejų nustatyta atitinkamai 9,5 % ir 0,4 % pacientų. Vaikams padidėjusio lipazės aktyvumo atvejų nustatyta rečiau (20,4 % dažniu; 3 ir 4 laipsnių atvejų nustatyta atitinkamai 3,8 % ir 1,9 % pacientų).

Padidėjęs sistolinis kraujospūdis
3 fazės pagrindinių klinikinių tyrimų su sergančiaisiais MF metu sistolinio kraujospūdžio padidėjimas 20 mmHg ar daugiau, palyginti su pradinėmis reikšmėmis, bent vieno vizito metu nustatytas 31,5 % ruksolitinibo vartojusių pacientų, palyginti su 19,5 % vartojusiųjų palyginamųjų vaistinių preparatų. COMFORT-I tyrimo (su sergančiaisiais MF) duomenimis, vidutinis sistolinio kraujospūdžio padidėjimas, palyginti su pradinėmis reikšmėmis, ruksolitinibo vartojusiems pacientams buvo 0‑2 mmHg, palyginus su kraujospūdžio sumažėjimu 2‑5 mmHg placebo grupėje. COMFORT-II tyrimo su sergančiaisiais MF metu lyginant ruksolitinibo ir palyginamųjų vaistinių preparatų vartojusiųjų grupes, nustatytas nedidelis vidutinio sistolinio kraujospūdžio reikšmių skirtumas.

Pagrindinio tyrimo su TP sergančiais pacientais atsitiktinių imčių laikotarpio duomenimis, vidutinis sistolinis kraujospūdis ruksolitinibo vartojusiems pacientams padidėjo 0,65 mmHg, o GPG gavusiųjų grupėje sumažėjo 2 mmHg.

Ypatingos populiacijos

Vaikų populiacija
Saugumo savybių duomenys buvo išanalizuoti iš viso 106 pacientams (nuo 2 iki < 18 metų), sergantiems TpŠL: 51 pacientas dalyvavo ūminės TpŠL tyrimuose (45 pacientai – REACH4 tyrime ir 6 pacientai – REACH2 tyrime), o 55 pacientai dalyvavo lėtinės TpŠL tyrimuose (45 pacientai – REACH5 tyrime ir 10 pacientų – REACH3 tyrime). Ruksolitinibo vartojusiems vaikams nustatytos saugumo savybės buvo panašios į nustatytąsias suaugusiems pacientams.

Senyvi pacientai
Saugumo savybių duomenys buvo išanalizuoti iš viso 29 pacientams, kurie dalyvavo REACH2 tyrime, ir 25 pacientams, kurie dalyvavo REACH3 tyrime; pacientai buvo > 65 metų ir jiems buvo skiriamas gydymas ruksolitinibu. Naujų su saugumu susijusių signalų nenustatyta, o saugumo savybių pobūdis > 65 metų pacientams iš esmės buvo panašus į nustatytąjį 18‑65 metų pacientams.

Pranešimas apie įtariamas nepageidaujamas reakcijas
Svarbu pranešti apie įtariamas nepageidaujamas reakcijas, pastebėtas po vaistinio preparato registracijos, nes tai leidžia nuolat stebėti vaistinio preparato naudos ir rizikos santykį. Sveikatos priežiūros ar farmacijos specialistai turi pranešti apie bet kokias įtariamas nepageidaujamas reakcijas, užpildę ir pateikę pranešimo formą Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/ nurodytais būdais.

4.9	Perdozavimas

Priešnuodis ruksolitinibo perdozavimo atveju nėra žinomas. Skiriant iki 200 mg vienkartines dozes, vaistinio preparato toleravimo pobūdis buvo priimtinas. Kartotinių didesnių nei rekomenduojama dozių vartojimas yra susijęs su dažnesniu mielosupresijos, įskaitant leukopeniją, anemiją ir trombocitopeniją, pasireiškimu. Perdozavimo atveju reikia skirti tinkamas palaikomojo gydymo priemones.

Nesitikima, kad hemodializė didintų ruksolitinibo eliminaciją.


5.	FARMAKOLOGINĖS SAVYBĖS

5.1 	Farmakodinaminės savybės

Farmakoterapinė grupė – antinavikiniai vaistiniai preparatai, proteinkinazės inhibitoriai, ATC kodas – L01EJ01

Veikimo mechanizmas

Ruksolitinibas yra selektyvus Janus susijusių kinazių (angl. Janus Associated Kinases, JAK) JAK1 ir JAK2 inhibitorius (IC50 reikšmės JAK1 ir JAK2 fermentams yra atitinkamai, 3,3 nM ir 2,8 nM). Šie fermentai veikia daugelio citokinų ir augimo faktorių, kurie svarbūs kraujodarai ir imuninės sistemos funkcijai, signalų perdavimo mechanizmą.

MF ir TP yra mieloproliferaciniai navikai, kurių vystymasis susijęs su sutrikusiu JAK1 ir JAK2 signalų perdavimo mechanizmu. Manoma, kad šis sutrikimas yra susijęs su padidėjusiu cirkuliuojančių citokinų, kurie aktyvuoja JAK-STAT sistemą, kiekiu, aktyvuojančių mutacijų (tokių kaip JAK2V617F) pagausėjimu ir slopinantį poveikį turinčių reguliuojančių mechanizmų susilpnėjimu. MF sergantiems pacientams nustatomas sutrikęs JAK sistemos signalų perdavimo mechanizmas, nepriklausantis nuo JAK2V617F mutacijos buvimo. Aktyvuojančios JAK2 geno mutacijos (V617F ar 12 egzone) nustatomos > 95 % TP sergančių pacientų.

Ruksolitinibas slopina JAK-STAT sistemos signalų perdavimo mechanizmą ir piktybinių kraujo ligų nuo citokinų poveikio priklausančių ląstelių proliferaciją, taip pat nuo citokinų poveikio nepriklausančių, bet mutavusį JAK2V617F baltymą ekspresuojančių Ba/F3 ląstelių proliferaciją, kai IC50 yra 80‑320 nM.

JAK-STAT sistemos signalų perdavimo mechanizmas svarbus TpŠL patogenezėje reguliuojant įvairių tipų imuninių ląstelių brendimą, proliferaciją ir aktyvinimą.

Farmakodinaminis poveikis

Ruksolitinibas slopina citokinų sukeltą STAT3 fosforilinimo procesą kraujyje sveikiems tiriamiesiems, MF sergantiems pacientams ir TP sergantiems pacientams. Didžiausias ruksolitinibo slopinamasis poveikis STAT3 fosforilinimo procesui tiek sveikiems tiriamiesiems, tiek MF sergantiems pacientams pasireiškia praėjus 2 valandoms nuo vaistinio preparato vartojimo, o STAT3 fosforilinimas atsistato beveik iki pradinių reikšmių po 8 valandų; tai rodo, kad nesusikaupia nei pirminės veikliosios medžiagos, nei jos veikliųjų metabolitų.

MF sergantiems pacientams skiriant gydymą ruksolitinibu, sumažėjo su šios ligos būdingais simptomais susijusių uždegiminių žymenų (pvz., TNFα, IL-6 ir CRB) koncentracija, kuri būdavo padidėjusi prieš skiriant gydymą. Skiriant gydymą ruksolitinibu MF sergantiems pacientams nenustatyta, kad bėgant laikui susidarytų atsparumas farmakodinaminiam vaistinio preparato poveikiui. TP sergantiems pacientams, panašiai kaip ir sergantiesiems MF, prieš skiriant gydymą taip pat būdavo nustatoma padidėjusi uždegiminių žymenų koncentracija, kuri sumažėjo skiriant gydymą ruksolitinibu.

Atlikus išsamų vaistinio preparato poveikio QT intervalui tyrimą su sveikais savanoriais nebuvo nustatyta, kad ruksolitinibas (skiriant įvairias vienkartines dozes iki supraterapinio poveikio 200 mg dozės) ilgintų QT ar QTc intervalą; tai rodo, kad ruksolitinibas neveikia širdies repoliarizacijos procesų.

Klinikinis veiksmingumas ir saugumas

Mielofibrozė
Atlikti du atsitiktinės atrankos, 3 fazės klinikiniai tyrimai (COMFORT-I ir COMFORT-II), kuriuose dalyvavo MF (pirmine MF, MF sergant tikrąja policitemija arba MF sergant pirmine trombocitemija) sirgę pacientai. Į abu tyrimus buvo įtraukiami pacientai, kuriems palpuojant buvo nustatoma splenomegalija (mažiausiai 5 cm žemiau šonkaulių lanko) ir kurių rizikos kategorija įvertinta kaip vidutinė-2 ar didelė, remiantis Tarptautinės darbo grupės sutartiniais kriterijais (angl. International Working Group (IWG) Consensus Criteria). Pradinė ruksolitinibo dozė buvo parenkama pagal trombocitų skaičių. Pacientai, kurių trombocitų skaičius ≤ 100 000/mm3, nebuvo įtraukiami į COMFORT tyrimus, tačiau 69 pacientai buvo įtraukti į EXPAND tyrimą – Ib fazės, atvirą dozės nustatymo tyrimą MF pacientams (pirmine MF, MF sergant tikrąja policitemija arba MF sergant pirmine trombocitemija) – ir esant pradiniam trombocitų skaičiui ≥ 50 000 ir < 100 000/mm3.

COMFORT-I tyrimas buvo dvigubai koduotas, atsitiktinių imčių, placebu kontroliuojamas tyrimas, kuriame dalyvavo 309 pacientai; šiems pacientams negalėjo būti skiriamas prieinamas gydymas arba jiems buvo nustatytas atsparumas tokiam gydymui. Pagrindinė veiksmingumo vertinamoji baigtis buvo pacientų, kuriems po 24 savaičių nustatytas ≥ 35 % blužnies tūrio sumažėjimas palyginti su pradinėmis reikšmėmis, remiantis magnetinio rezonanso tomografijos (MRT) ar kompiuterinės tomografijos (KT) tyrimais, dalis.

Antrinės vertinamosios baigtys laikotarpio, kai blužnies tūris išliko sumažėjęs ≥ 35 % nuo pradinės reikšmės, trukmė; pacientų, kuriems bendrasis ligos simptomų įvertinimas sumažėjo ≥ 50 %, dalis ir bendrojo ligos simptomų įvertinimo pokytis, vertinant pagal modifikuotos MF simptomų vertinimo skalės (angl. Myelofibrosis Symptom Assessment Form - MFSAF) v2.0 dienyną nuo pradinės reikšmės iki 24 savaitės įvertinimo; bei bendrasis išgyvenamumas.

COMFORT-II tyrimas buvo atviras atsitiktinių imčių tyrimas, kuriame dalyvavo 219 pacientų. Pacientai atsitiktiniu būdu buvo priskirti dviem grupėms santykiu 2:1 ir jiems buvo skiriama ruksolitinibo arba geriausias prieinamas gydymas. Geriausią prieinamą gydymą gavusiųjų grupėje 47 % pacientų buvo skiriama hidroksikarbamido, o 16 % pacientų – gliukokortikoidų. Pagrindinė veiksmingumo vertinamoji baigtis buvo pacientų, kuriems po 48 savaičių nustatytas ≥ 35 % blužnies tūrio sumažėjimas, palyginti su pradinėmis reikšmėmis, remiantis MRT ar KT tyrimais, dalis.

Antrinės vertinamosios baigtys buvo pacientų, kuriems po 24 savaičių nustatytas ≥ 35 % blužnies tūrio sumažėjimas, palyginti su pradinėmis reikšmėmis, dalis bei laikotarpio, kai blužnies tūris išliko sumažėjęs ≥ 35 % nuo pradinės reikšmės, trukmė.

COMFORT-I ir COMFORT-II tyrimuose dalyvavusių pacientų pradiniai demografiniai duomenys ir ligos charakteristikos tiriamosiose grupėse buvo panašūs.

8 lentelė	Pacientų, kuriems nustatytas ≥ 35 % blužnies tūrio sumažėjimas, palyginti su pradinėmis reikšmėmis po 24 savaičių COMFORT-I tyrimo metu ir po 48 savaičių COMFORT-II tyrimo metu, procentinė dalis (ITT populiacijos duomenys)

	
	COMFORT-I tyrimas
	COMFORT-II tyrimas

	
	Ruksolitinibas
(N = 155)
	Placebas
(N = 153)
	Ruksolitinibas
(N = 144)
	Geriausias prieinamas gydymas
(N = 72)

	Vertinimo laikotarpis
	24‑oji savaitė
	48‑oji savaitė

	Pacientų, kuriems blužnies tūris sumažėjo ≥ 35 %, kiekis (%)
	65 (41,9)
	1 (0,7)
	41 (28,5)
	0

	95 % pasikliautinasis intervalas
	34,1, 50,1
	0, 3,6
	21,3, 36,6
	0,0, 5,0

	p reikšmė 
	< 0,0001
	< 0,0001



Reikšmingai didesnei pacientų daliai ruksolitinibo vartojusiųjų grupėje nustatytas ≥ 35 % blužnies tūrio sumažėjimas, palyginti su pradinėmis reikšmėmis (žr. 8 lentelę), nepriklausomai nuo JAK2V617F mutacijos buvimo ar nebuvimo (žr. 9 lentelę), taip pat nepriklausomai nuo ligos tipo (pirminė MF, MF sergant tikrąja policitemija ar MF sergant pirmine trombocitemija).

9 lentelė	Pacientų, kuriems nustatytas ≥ 35 % blužnies tūrio sumažėjimas, palyginti su pradinėmis reikšmėmis, procentinė dalis pagal JAK mutacijų būklę (saugumo duomenys)

	
	COMFORT-I tyrimas
	COMFORT-II tyrimas

	
	Ruksolitinibas
	Placebas
	Ruksolitinibas
	Geriausias prieinamas gydymas

	JAK mutacijos nustatymas
	Teigiama
(N = 113)
n (%)
	Neigiama
(N = 40)
n (%)
	Teigiama
(N = 121)
n (%)
	Neigiama
(N = 27)
n (%)
	Teigiama
(N = 110)
n (%)
	Neigiama
(N = 35)
n (%)
	Teigiama
(N = 49)
n (%)
	Neigiama
(N = 20)
n (%)

	Pacientų, kuriems blužnies tūris sumažėjo ≥ 35 %, kiekis (%)
	54 (47,8)
	11 (27,5)
	1 (0,8)
	0
	36 (32,7)
	5 (14,3)
	0
	0

	Vertinimo laikotarpis
	Po 24 savaičių
	Po 48 savaičių



Tikimybė, kad pacientui skiriant gydymą ruksolitinibu bent 24 savaites išliks blužnies atsakas (sumažėjimas ≥ 35 %), COMFORT-I tyrime buvo 89 %, o COMFORT-II tyrime – 87 %; 52 % pacientų šis blužnies sumažėjimas COMFORT-II tyrimo metu išliko bent 48 savaites.

COMFORT-I tyrimo metu 45,9 % ruksolitinibo vartojusių pacientų nustatytas bendrojo ligos simptomų įvertinimo (vertinant pagal MFSAF v2.0 dienyną) sumažėjimas ≥ 50 % nuo pradinės reikšmės iki 24 savaitės įvertinimo, palyginti su 5,3 % placebo grupės pacientų (p < 0,0001 naudojant chi-kvadrato tyrimo metodą). Naudojant EORTC QLQ-C30 klausimyną nustatytos bendrosios sveikatos būklės pokyčio iki 24 savaitės vidurkis buvo +12,3 balų ruksolitinibo vartojusiųjų grupėje ir -3,4 balo placebo grupėje (p < 0,0001).

COMFORT-I tyrimo duomenimis, po stebėjimo laikotarpio, kurio trukmės mediana buvo 34,3 mėnesio, mirčių dažnis ruksolitinibo vartoti atsitiktinai priskirtų pacientų grupėje buvo 27,1 %, palyginus su 35,1 % placebo grupėje (RS 0,687; 95 % PI 0,459, 1,029; p = 0,0668).

COMFORT-I tyrimo duomenimis, po stebėjimo laikotarpio, kurio trukmės mediana buvo 61,7 mėnesio, mirčių dažnis ruksolitinibo vartoti atsitiktinai priskirtų pacientų grupėje buvo 44,5 % (69 iš 155 pacientų), palyginus su 53,2 % (82 iš 154 pacientų) placebo grupėje. Ruksolitinibo vartojusiųjų grupėje 33 % sumažėjo mirties rizika, palyginti su placebo grupe (RS 0,69; 95 % PI 0,50; 0,96; p = 0,025).

COMFORT-II tyrimo duomenimis, po stebėjimo laikotarpio, kurio trukmės mediana buvo 34,7 mėnesio, mirčių dažnis ruksolitinibo vartoti atsitiktinai priskirtų pacientų grupėje buvo 19,9 %, palyginus su 30,1 % geriausio prieinamo gydymo (GPG) grupėje; RS 0,48; 95 % PI 0,28; 0,85; p = 0,009. Abiejuose tyrimuose mažesnis mirčių dažnis ruksolitinibo vartojusiųjų grupėse daugiausia buvo susijęs su sergančių tikrąja policitemija ir pirmine trombocitemija pogrupių duomenimis.

COMFORT-II tyrimo duomenimis, po stebėjimo laikotarpio, kurio trukmės mediana buvo 55,9 mėnesio, mirčių dažnis ruksolitinibo vartoti atsitiktinai priskirtų pacientų grupėje buvo 40,4 % (59 iš 146 pacientų), palyginus su 47,9 % (35 iš 73 pacientų) dažniu geriausio prieinamo gydymo (GPG) grupėje. Ruksolitinibo vartojusiųjų grupėje 33 % sumažėjo mirties rizika, palyginti su GPG grupe (RS 0,67; 95 % PI 0,44; 1,02; p = 0,062).

Tikroji policitemija
Buvo atliktas atsitiktinių imčių, atviras, veikliuoju preparatu kontroliuojamas 3 fazės tyrimas (RESPONSE), kuriame dalyvavo 222 TP sergantys pacientai; šiems pacientams buvo nustatytas atsparumas hidroksikarbamidui arba jie jo netoleravo, tai buvo nustatyta remiantis Europos leukemijos tinklo (angl. European Leukemia Net) tarptautinės darbo grupės paskelbtaisiais kriterijais. 110 pacientų atsitiktine tvarka buvo priskirti vartoti ruksolitinibo, o 112 pacientų buvo skiriamas GPG. Pradinė ruksolitinibo dozė buvo po 10 mg du kartus per parą. Vėliau atskiriems pacientams dozė buvo koreguojama individualiai, atsižvelgiant į toleravimą ir veiksmingumą bei didinant iki didžiausios dozės, t. y. po 25 mg du kartus per parą. GPG buvo parenkamas tyrėjo sprendimu kiekvienam pacientui atskirai: buvo skiriama hidroksikarbamido (59,5 %), interferono ar pegiliuoto interferono (11,7 %), anagrelido (7,2 %), pipobromano (1,8 %) arba būklė galėjo būti tik stebima (15,3 %).

Pradiniai pacientų demografiniai rodikliai ir ligos charakteristikos abejose grupėse buvo panašūs. Pacientų amžiaus mediana buvo 60 metų (intervalas nuo 33 metų iki 90 metų). Ruksolitinibo vartojusiųjų grupėje TP diagnozė buvo nustatyta prieš 8,2 metų (mediana) ir šiems pacientams anksčiau buvo skirtas gydymas hidroksikarbamidu (kai gydymo trukmės mediana buvo maždaug 3 metai). Daugeliui pacientų (> 80 %) per paskutiniąsias 24 savaites iki atrankos buvo atliktos mažiausiai dvi flebotomijos. Palyginamųjų ilgalaikio išgyvenamumo ir ligos komplikacijų dažnio duomenų neturima.

Pagrindinė sudėtinė vertinamoji baigtis buvo pacientų, kuriems nereikėjo atlikti flebotomijos (hematokrito (HCT) kontrolei) bei kuriems pasiektas blužnies tūrio sumažėjimas ≥ 35 % nuo pradinių reikšmių iki 32‑osios savaitės, dalis. Flebotomijos atlikimo poreikis buvo apibrėžiamas kaip patvirtintas HCT rodmuo > 45 %, t. y., bent 3 procentiniais punktais didesnis nei tyrimo pradžioje nustatytas HCT, arba patvirtintas HCT rodmuo > 48 % (priklausomai nuo to, kuris rodmuo buvo mažesnis). Svarbiausiosios antrinės vertinamosios baigtys buvo pacientų, kuriems nustatyta pagrindinė vertinamoji baigtis ir kuriems po 48 savaičių nenustatyta ligos progresavimo, dalis bei pacientų, kuriems po 32 savaičių nustatyta visiška hematologinė remisija, dalis.

Tyrimo metu buvo pasiektas pagrindinis tikslas ir didesnei pacientų daliai ruksolitinibo vartojusiųjų grupėje buvo pasiekta pagrindinė sudėtinė vertinamoji baigtis bei pasiektas kiekvienas jos komponentas atskirai. Reikšmingai didesnei ruksolitinibo vartojusių pacientų daliai (23 %) nustatytas pirminis atsakas (p < 0,0001), palyginti su GPG gavusiųjų grupe (0,9 %). Hematokrito rodmens kontrolė buvo pasiekta 60 % ruksolitinibo vartojusių pacientų, palyginti su 18,8 % pacientų GPG grupėje, o blužnies tūrio sumažėjimas ≥ 35 % pasiektas 40 % ruksolitinibo vartojusių pacientų, palyginti su 0,9 % pacientų GPG grupėje (žr. 1 pav.).

Taip pat buvo pasiektos abi svarbiausiosios antrinės vertinamosios baigtys. Pacientų, kuriems pasiekta visiška hematologinė remisija, dalis buvo 23,6 % ruksolitinibo vartojusiųjų grupėje, palyginti su 8,0 % pacientų GPG grupėje (p = 0,0013), o pacientų, kuriems po 48 savaičių nustatytas ilgalaikis pirminis atsakas, dalis buvo 20 % ruksolitinibo vartojusiųjų grupėje bei 0,9 % GPG grupėje (p < 0,0001).

1 pav.	Pacientai, kuriems po 32 savaičių nustatyta pirminė vertinamoji baigtis ir abi šios vertinamosios baigties sudėtinės dalys
[image: ]

Ligos simptomų daroma įtaka buvo vertinama naudojant elektroninio pacientų dienyno MPN-SAF formos (kurią sudarė 14 klausimų) bendrąjį simptomų įvertinimą (BSĮ). Po 32 savaičių 49 % ir 64 % ruksolitinibo vartojusių pacientų nustatytas įvertinimo sumažėjimas ≥ 50 % balo atitinkamai BSĮ-14 ir BSĮ-5 skalėse, palyginti su tik 5 % ir 11 % pacientų GPG grupėje.

Gydymo naudos pojūtis buvo vertinamas naudojant Bendrojo pacientų įspūdžio apie pokyčius (angl. Patient Global Impression of Change, PGIC) klausimyną. 66 % ruksolitinibo vartojusių pacientų, palyginti su 19 % pacientų GPG grupėje, nurodė būklės pagerėjimą jau po keturių savaičių nuo vaistinio preparato vartojimo pradžios. Gydymo naudos pojūčio įvertinimo pagerėjimas po 32 savaičių taip pat buvo didesnis ruksolitinibu gydytų pacientų grupėje (78 %, palyginti su 33 %).

Papildomos RESPONSE tyrimo analizės, skirtos įvertinti ilgalaikį atsaką, buvo atliktos 80 savaitę ir 256 savaitę po priskyrimo atsitiktinei imčiai. Iš 25 pacientų, kuriems 32 savaitę buvo pasiektas pirminis atsakas, ligos progresavimas 3 pacientams buvo nustatytas 80 savaitę, o 6 pacientams – 256 savaitę. Tikimybė, kad atsakas išliks nuo 32 savaitės iki 80 ar 256 savaitės buvo atitinkamai 92 % ir 74 % (žr. 10 lentelę).

10 lentelė	Pirminio atsako išlikimo trukmė RESPONSE tyrimo metu

	
	32 savaitės
	80 savaičių
	256 savaitės

	Pirminis atsakas, pasiektas 32 savaitę*
n/N (%)
	25/110 (23 %)
	n/t
	n/t

	Pacientai, kuriems išliko pirminis atsakas
	n/t
	22/25
	19/25

	Tikimybė išlikti pirminiam atsakui
	n/t
	92 %
	74 %

	* Pagal pirminio atsako sudėtinės vertinamosios baigties kriterijus: pacientams nereikėjo atlikti flebotomijos (hematokrito kontrolei) bei pasiektas blužnies tūrio sumažėjimas ≥ 35 % nuo pradinių reikšmių.
n/t – netaikoma.



Antrame atsitiktinės atrankos, atvirame, aktyviai kontroliuotame 3b fazės klinikiniame tyrime (RESPONSE 2) dalyvavo 149 TP sergantys pacientai, kurie buvo atsparūs hidroksikarbamidui arba jo netoleravo, tačiau kuriems palpacijos metu nebuvo nustatyta splenomegalija. Pagrindinė vertinamoji baigtis apibrėžta kaip dalis pacientų, kuriems nereikėjo atlikti flebotomijos (hematokrito kontrolei) po 28 savaičių (62,2 % ruksolitinibo vartojusiųjų grupėje, palyginti su 18,7 % GPG grupėje). Antrinė vertinamoji baigtis buvo apibrėžta kaip pacientų dalis, kuriems pasiekta visiška hematologinė remisija po 28 savaičių (23,0 % ruksolitinibo vartojusiųjų grupėje, palyginti su 5,3 % pacientų GPG grupėje).

Transplantato prieš šeimininką liga
Atlikti du atsitiktinių imčių, 3 fazės, atviri, daugiacentriai klinikiniai tyrimai, siekiant įvertinti ruksolitinibo poveikį 12 metų ir vyresniems pacientams, sergantiems ūmine TpŠL (REACH2 tyrimas) arba lėtine TpŠL (REACH3 tyrimas), po to, kai jiems buvo atlikta alogeninė kraujodaros kamieninių ląstelių transplantacija (aloKLT) ir nustatytas nepakankamas atsakas į gydymą kortikosteroidais ir (arba) kitą sisteminio poveikio gydymą. Pradinė ruksolitinibo dozė buvo po 10 mg du kartus per parą.

Ūminė transplantato prieš šeimininką liga
REACH2 tyrimo metu 309 pacientai, kuriems buvo nustatyta II, III arba IV laipsnio kortikosteroidams atspari ūminė TpŠL, atsitiktine tvarka santykiu 1:1 buvo suskirstyti į grupes ir jiems buvo paskirta vartoti ruksolitinibo arba GPG. Pacientai buvo stratifikuojami pagal priskyrimo atsitiktinei imčiai metu nustatytą ūminės TpŠL sunkumą. Atsparumas kortikosteroidams buvo nustatomas tada, kai pacientų liga progresavo po bent 3 dienų gydymo, nebuvo pasiekiamas atsakas per 7 dienas arba jiems nebuvo įmanoma laipsniškai nutraukti kortikosteroidų vartojimo.

GPG buvo pasirenkamas tyrėjo kiekvienam pacientui individualiai: buvo skiriami antitimocitinis globulinas, ekstrakorporinė fotoferezė, mezenchiminės stromos ląstelės (MSC), nedidelė metotreksato (MTX) dozė, mikofenolato mofetilis (MMF), mTOR inhibitorius (everolimuzas ar sirolimuzas), etanerceptas arba infliksimabas.

Be ruksolitinibo arba GPG pacientams buvo galima atlikti įprastinį alogeninį kamieninių ląstelių persodinimą, skirti palaikomąjį gydymą, įskaitant vaistinius preparatus infekcinėms ligoms gydyti ir kraujo komponentų transfuzijas. Ruksolitinibo buvo paskirta tęsiant gydymą kortikosteroidais ir (arba) kalcineurino inhibitoriais (KNI), tokiais kaip ciklosporinas ar takrolimuzas, ir (arba) vietiniais ar įkvepiamaisiais kortikosteroidais, laikantis įstaigos rekomendacijų.

Į tyrimą galėjo būti įtraukiami pacientai, kuriems ūminei TpŠL gydyti anksčiau buvo skirtas vienas sisteminio poveikio gydymas (kitoks nei kortikosteroidais ir KNI). Tyrimo laikotarpiu be kortikosteroidų ir KNI buvo leidžiama tęsti gydymą anksčiau paskirtu sisteminio poveikio vaistiniu preparatu nuo ūminės TpŠL (tik tokiu atveju, jei jis buvo skiriamas ūminės TpŠL profilaktikai, t. y. pradėtas vartoti prieš nustatant ūminės TpŠL diagnozę), vadovaujantis įprastine klinikine praktika.

[bookmark: _Hlk221545340]Po 28 dienų pacientams GPG galėjo būti keičiamas į gydymą ruksolitinibu, jeigu jie atitiko toliau išvardytus kriterijus:
· 28 dieną nebuvo pasiektas atsakas pagal pagrindinės vertinamosios baigties apibrėžimą (visiškas atsakas (VA) arba dalinis atsakas (DA)); ARBA
· vėlesniu laikotarpiu atsakas išnyko ir pacientai atitiko ligos progresavimo, mišraus atsako ar atsako nebuvimo kriterijus bei dėl to buvo būtina skirti naują papildomą sisteminio poveikio imunosupresantą ūminei TpŠL gydyti; IR
· nebuvo nustatyta lėtinės TpŠL požymių ar simptomų.

Nustačius atsaką į gydymą, po 56 dienos vizito pacientams buvo leidžiama laipsniškai nutraukti ruksolitinibo vartojimą.

Abejose tiriamosiose grupėse pradiniai demografiniai pacientų duomenys ir ligos charakteristikos buvo panašūs. Pacientų amžiaus mediana buvo 54 metai (svyravo nuo 12 iki 73 metų). Į tyrimą buvo įtraukta 2,9 % paauglių, 59,2 % vyriškos lyties ir 68,9 % baltaodžių pacientų. Daugumai į tyrimą įtrauktų pacientų buvo nustatyta piktybinė gretutinė liga.

Ūminės TpŠL sunkumas ruksolitinibo ir GPG grupėse buvo II laipsnio atitinkamai 34 % ir 34 % pacientų, III laipsnio atitinkamai 46 % ir 47 % pacientų bei IV laipsnio atitinkamai 20 % ir 19 % pacientų.

Nepakankamo atsako į kortikosteroidus priežastys ruksolitinibo ir GPG grupių pacientams buvo: i) atsakas nebuvo pasiekiamas per 7 dienas gydant kortikosteroidais (atitinkamai 46,8 % ir 40,6 %), ii) nebuvo įmanoma laipsniškai nutraukti kortikosteroidų vartojimo (atitinkamai 30,5 % ir 31,6 %) arba iii) liga progresavo po bent 3 dienų gydymo (atitinkamai 22,7 % ir 27,7 %).

Vertinant visus pacientus, dažniausiai ūminės TpŠL pažeisti organai buvo oda (54,0 %) ir apatinė virškinimo trakto dalis (68,3 %). Ruksolitinibo vartojusiųjų grupėje didesnei daliai pacientų ūminė TpŠL pažeidė odą (60,4 %) ir kepenis (23,4 %), palyginti su GPG grupės pacientais (odos pažaida: 47,7 %; kepenų pažaida: 16,1 %).

Dažniausiai anksčiau skirti sisteminio poveikio vaistiniai preparatai ūminei TpŠL gydyti buvo kortikosteroidų ir KNI derinys (49,4 % pacientų ruksolitinibo grupėje ir 49,0 % pacientų GPG grupėje).

Pagrindinė vertinamoji baigtis buvo bendrasis atsako dažnis (BAD) 28 dieną, apibrėžiamas kaip dalis pacientų (kiekvienoje tyrimo grupėje), kuriems pasiektas visiškas atsakas (VA) arba dalinis atsakas (DA) be papildomo sisteminio poveikio gydymo poreikio, esant ankstyvam progresavimui, mišriam atsakui arba atsako nebuvimui, vertinant tyrėjo sprendimu pagal Harris et al. (2016) kriterijus.

Svarbiausia antrinė vertinamoji baigtis buvo dalis pacientų, kuriems buvo pasiektas VA arba DA 28 dieną ir VA arba DA išliko iki 56 dienos.

REACH2 tyrimo metu buvo pasiektas pagrindinis jo tikslas. BAD rodmuo 28 gydymo dieną buvo didesnis ruksolitinibo grupėje (62,3 %), palyginti su GPG grupe (39,4 %). Nustatytas statistiškai reikšmingas skirtumas tarp tiriamųjų grupių (stratifikuoto Cochrane-Mantel-Haenszel testo p < 0,0001, dvikryptis; šansų santykis: 2,64; 95 % PI: 1,65; 4,22).

Be to, ruksolitinibo grupėje didesnei pacientų daliai pasiektas visiškas atsakas (34,4 %), palyginti su GPG grupe (19,4 %).

28 dieną nustatytas BAD rodmuo buvo 76 % II laipsnio TpŠL, 56 % III laipsnio TpŠL ir 53 % IV laipsnio TpŠL sirgusiems pacientams ruksolitinibo grupėje bei 51 % II laipsnio TpŠL, 38 % III laipsnio TpŠL ir 23 % IV laipsnio TpŠL sirgusiems pacientams GPG grupėje.

Tarp tų ruksolitinibo ir GPG grupių pacientų, kuriems 28 dieną nebuvo pasiektas atsakas, atitinkamai 2,6 % ir 8,4 % buvo nustatytas ligos progresavimas.

Bendrieji tyrimo rezultatai pateikti 11 lentelėje.

11 lentelė	Bendrasis atsako dažnis 28 dieną REACH2 tyrimo metu

	
	Ruksolitinibas
N = 154
	GPG
N = 155

	
	n (%)
	95 % PI
	n (%)
	95 % PI

	Bendrasis atsakas
	96 (62,3)
	54,2; 70,0
	61 (39,4)
	31,6; 47,5

	Šansų santykis (95 % PI)
	2,64 (1,65; 4,22)

	p reikšmė (dvikryptė)
	p < 0,0001

	Visiškas atsakas
	53 (34,4)
	30 (19,4)

	Dalinis atsakas 
	43 (27,9)
	31 (20,0)



Atlikus pagrindinę duomenų analizę nustatyta, kad tyrimo metu buvo pasiekta jo svarbiausioji antrinė vertinamoji baigtis. Išliekantis BAD 56 dieną nustatytas 39,6 % (95 % PI: 31,8; 47,8) ruksolitinibo grupės pacientų ir 21,9 % (95 % PI: 15,7; 29,3) GPG grupės pacientų. Nustatytas statistiškai reikšmingas skirtumas tarp tiriamųjų grupių (šansų santykis: 2,38; 95 % PI: 1,43; 3,94; p = 0,0007). Dalis pacientų, kuriems pasiektas VA, buvo 26,6 % ruksolitinibo grupėje, palyginti su 16,1 % GPG grupėje. Iš viso 49 pacientai (31,6 %), kurie tyrimo pradžioje atsitiktine tvarka buvo priskirti GPG grupei, buvo pervesti į ruksolitinibo grupę.

Lėtinė transplantato prieš šeimininką liga
REACH3 tyrimo metu 329 pacientai, kuriems buvo nustatyta vidutinio sunkumo ar sunki kortikosteroidams atspari lėtinė TpŠL, atsitiktine tvarka santykiu 1:1 buvo suskirstyti į grupes ir jiems buvo skirta ruksolitinibo arba GPG. Pacientai buvo stratifikuojami pagal priskyrimo atsitiktinei imčiai metu nustatytą lėtinės TpŠL sunkumą. Atsparumas kortikosteroidams buvo nustatomas tada, kai pacientams po 7 dienų nebuvo pasiekiamas atsakas ar liga progresavo, arba liga tęsėsi 4 savaites, arba du kartus nebuvo įmanoma laipsniškai nutraukti kortikosteroidų vartojimo.

GPG buvo pasirenkamas tyrėjo kiekvienam pacientui individualiai, buvo skiriami ekstrakorporinė fotoferezė, nedidelė metotreksato (MTX) dozė, mikofenolato mofetilis (MMF), mTOR inhibitorius (everolimuzas ar sirolimuzas), infliksimabas, rituksimabas, pentostatinas, imatinibas arba ibrutinibas.

Be ruksolitinibo arba GPG pacientams buvo galima atlikti įprastinį alogeninį kamieninių ląstelių persodinimą, skirti palaikomąjį gydymą, įskaitant vaistinius preparatus infekcinėms ligoms gydyti ir kraujo komponentų transfuzijas. Buvo leidžiama tęsti gydymą kortikosteroidais ir KNI, tokiais kaip ciklosporinas ar takrolimuzas, bei vietiniais ar įkvepiamaisiais kortikosteroidais, laikantis įstaigos rekomendacijų.

Į tyrimą galėjo būti įtraukiami pacientai, kuriems lėtinei TpŠL gydyti anksčiau buvo skirtas vienas sisteminio poveikio gydymas (kitoks nei kortikosteroidais ir (arba) KNI). Tyrimo laikotarpiu be kortikosteroidų ir KNI buvo leidžiama tęsti gydymą anksčiau paskirtu sisteminio poveikio vaistiniu preparatu nuo lėtinės TpŠL (tik tokiu atveju, jei jis buvo skiriamas lėtinės TpŠL profilaktikai, t. y. pradėtas vartoti prieš nustatant lėtinės TpŠL diagnozę), vadovaujantis įprastine klinikine praktika.

169 dieną ar vėliau pacientams GPG galėjo būti keičiamas į gydymą ruksolitinibu, nustačius ligos progresavimą, mišrų atsaką arba nepakitusį atsaką, o taip pat dėl toksinio GPG poveikio arba dėl lėtinės TpŠL paūmėjimo.

Vaistinio preparato veiksmingumas pacientams, kuriems būklė pakito iš aktyvios ūminės TpŠL į lėtinę TpŠL be laipsniško kortikosteroidų ir kitokio sisteminio poveikio gydymo nutraukimo, nežinomas. Vaistinio preparato veiksmingumas ūmine ar lėtine TpŠL sergantiems pacientams po donorinių limfocitų infuzijos (DLI) bei pacientams, kurie netoleravo gydymo steroidais, nežinomas.

Po 169 dienos vizito pacientams buvo leidžiama laipsniškai nutraukti ruksolitinibo dozę vartojimą.

Abejose tyrimo grupėse pradiniai demografiniai pacientų duomenys ir ligos charakteristikos buvo panašūs. Pacientų amžiaus mediana buvo 49 metai (intervalas nuo 12 iki 76 metų). Į tyrimą buvo įtraukta 3,6 % paauglių, 61,1 % vyriškosios lyties ir 75,4 % baltaodžių pacientų. Daugeliui į tyrimą įtrauktų pacientų buvo nustatyta piktybinė gretutinė liga.

Abejose tiriamosiose grupėse kortikosteroidams atsparios lėtinės TpŠL sunkumas (diagnozės nustatymo metu) buvo panašus: 41 % ir 45 % pacientų nustatyta vidutinio sunkumo liga bei 59 % ir 55 % pacientų nustatyta sunki liga, atitinkamai ruksolitinibo ir GPG grupėse.

Nepakankamo atsako į kortikosteroidus priežastys Ruxolitinib Norameda ir GPG grupėse pacientams buvo: i) nebuvo pasiekiamas atsakas arba liga progresavo po bent 7 dienų gydymo kortikosteroidais, skiriant 1 mg/kg prednizonui ekvivalentišką parą dozę (atitinkamai 37,6 % ir 44,5 %), ii) liga tęsėsi 4 savaites, skiriant 0,5 mg/kg paros dozę (atitinkamai 35,2 % ir 25,6 %), arba iii) pacientams nebuvo įmanoma nutraukti kortikosteroido vartojimo (atitinkamai 27,3 % ir 29,9 %).

Vertinant visus pacientus, oda ir plaučiai buvo pažeisti atitinkamai 73 % ir 45 % pacientų ruksolitinibo grupėje, palyginti su 69 % ir 41 % pacientų GPG grupėje.

Dažniausiai anksčiau skirti sisteminio poveikio vaistiniai preparatai lėtinei TpŠL gydyti buvo vien kortikosteroidai (43 % pacientų ruksolitinibo grupėje ir 49 % pacientų GPG grupėje) bei kortikosteroidų ir KNI derinys (41 % pacientų ruksolitinibo grupėje ir 42 % pacientų GPG grupėje).

Pagrindinė vertinamoji baigtis buvo BAD rodmuo 169 dieną, apibrėžiamas kaip dalis pacientų (kiekvienoje tyrimo grupėje), kuriems pasiektas VA arba DA be papildomo sisteminio poveikio gydymo poreikio esant ankstyvam progresavimui, mišriam atsakui arba atsako nebuvimui, remiantis tyrėjo vertinimu pagal Nacionalinio sveikatos instituto (angl. National Institutes of Health, NIH) kriterijus.

Svarbiausia antrinė vertinamoji baigtis buvo išgyvenamumas be gydymo nesėkmės (angl. failure free survival, FFS); tai buvo sudėtinė laiko iki reiškinio pasireiškimo baigtis, kuri apėmė anksčiausiai pasireiškusį toliau paminėtą reiškinį: i) gretutinės ligos atkrytis ar pasikartojimas arba mirtis nuo gretutinės ligos, ii) mirtis ne nuo ligos paūmėjimo, arba iii) kito papildomo sisteminio poveikio gydymo nuo lėtinės TpŠL paskyrimas.

REACH3 tyrimo metu buvo pasiektas pagrindinis jo tikslas. Atlikus pagrindinę duomenų analizę (analizuoti iki 2020 m. gegužės 8 d. surinkti duomenys) nustatyta, kad BAD rodmuo 24 savaitę buvo didesnis ruksolitinibo grupėje (49,7 %), palyginti su GPG grupe (25,6 %). Nustatytas statistiškai reikšmingas skirtumas tarp tiriamųjų grupių (stratifikuoto Cochrane-Mantel-Haenszel testo p < 0,0001, dvikryptis; šansų santykis: 2,99; 95 % PI: 1,86; 4,80). Tyrimo rezultatai pateikiami 12 lentelėje.

Tarp tų ruksolitinibo ir GPG grupių pacientų, kuriems 169 dieną nebuvo pasiektas atsakas, atitinkamai 2,4 % ir 12,8 % buvo nustatytas ligos progresavimas.

12 lentelė Bendrasis atsako dažnis 169 dieną REACH3 tyrimo metu

	
	Ruksolitinibas
N = 165
	GPG
N = 164

	
	n (%)
	95 % PI
	n (%)
	95 % PI

	Bendrasis atsakas
	82 (49,7)
	41,8; 57,6
	42 (25,6)
	19,1; 33,0

	Šansų santykis (95 % PI)
	2,99 (1,86; 4,80)

	p reikšmė (dvikryptė)
	p < 0,0001

	Visiškas atsakas
	11 (6,7)
	5 (3,0)

	Dalinis atsakas 
	71 (43,0)
	37 (22,6)



Analizuojant svarbiausią antrinę vertinamąją baigtį, t. y. FFS rodmenį, nustatyta statistiškai reikšmingai (63 %) mažesnė rizika ruksolitinibo vartojusiųjų grupėje, palyginti su GPG grupe (RS: 0,370; 95 % PI: 0,268; 0,510; p < 0,0001). Po 6 mėnesių daugelis FFS reiškinių buvo įvertinti kaip „kito papildomo sisteminio poveikio gydymo nuo lėtinės TpŠL pridėjimas arba paskyrimas“ (šio reiškinio tikimybė buvo 13,4 % ir 48,5 % atitinkamai ruksolitinibo ir GPG grupėse). Reiškinių „pagrindinės ligos recidyvas“ ir „mirtis ne nuo ligos paūmėjimo“ rezultatai buvo 2,46 % ir 2,57 % bei 9,19 % ir 4,46 % atitinkamai ruksolitinibo ir GPG grupėse. Nebuvo nustatyta kumuliacinių dažnių skirtumų tarp tiriamųjų grupių, kai buvo analizuojamos tik mirtys ne nuo ligos paūmėjimo.

Vaikų populiacija

Europos vaistų agentūra atleido nuo įpareigojimo pateikti referencinio vaistinio preparato, kurio sudėtyje yra  ruksolitinibo, tyrimų su visais MF ir TP sergančių vaikų populiacijos pogrupiais duomenis. TpŠL sergantiems vyresniems kaip 2 metų vaikams ruksolitinibo saugumas ir veiksmingumas yra pagrįsti atsitiktinių imčių 3 fazės tyrimų REACH2 ir REACH3 bei atvirų vienos šakos 2 fazės tyrimų REACH4 ir REACH5 duomenimis (vartojimo vaikams informacija pateikiama 4.2 skyriuje). Vienos grupės duomenys neleidžia išskirti ruksolitinibo poveikio bendram veiksmingumui.

Ūminė transplantato prieš šeimininką liga
REACH4 tyrimo metu 45 vaikams, kuriems buvo nustatyta II, III arba IV laipsnių ūminė TpŠL, buvo paskirtas ruksolitinibas ir kortikosteroidai +/- KNI. Šio tyrimo tikslas buvo įvertinti ruksolitinibo saugumą, veiksmingumą ir farmakokinetiką. Pacientai buvo įtraukiami į 4 grupes, atsižvelgiant į jų amžių (1‑oji (nuo ≥ 12 metų iki < 18 metų, N = 18), 2‑oji (nuo ≥ 6 metų iki < 12 metų, N = 12), 3‑ioji (nuo ≥ 2 metų iki < 6 metų, N = 15) ir 4‑oji (nuo ≥ 28 dienų iki < 2 metų, N = 0)). Tirtos vaistinio preparato dozės buvo po 10 mg du kartus per parą 1‑ajai grupei, po 5 mg du kartus per parą 2‑ajai grupei ir po 4 mg/m2 du kartus per parą 3‑ajai grupei, o pacientai buvo gydyti 24 savaites arba iki gydymo nutraukimo. < 12 metų vaikams ruksolitinibas buvo skiriamas kaip 5 mg tabletės arba kaip kapsulės / geriamasis tirpalas.

Į tyrimą buvo įtraukiami pacientai, kuriems buvo nustatyta kortikosteroidams atspari liga arba kurie anksčiau nebuvo gydyti. Atsparumas kortikosteroidams buvo nustatomas pagal gydymo įstaigos kriterijus arba gydytojo sprendimu, jeigu gydymo įstaigoje nebuvo nustatyta šių kriterijų, o pacientams iki įtraukimo į tyrimą be kortikosteroidų galėjo būti skirtas ne daugiau kaip vienas papildomas sisteminio poveikio ūminės TpŠL gydymas. Pacientai buvo laikomi anksčiau negydytais tuomet, kai jiems anksčiau nebuvo skirtas joks sisteminio poveikio ūminės TpŠL gydymas (išskyrus ne daugiau kaip 72 valandų trukmės ankstesnį gydymą sisteminio poveikio metilprednizolonu arba ekvivalentišku kortikosteroidu po ūminės TpŠL pasireiškimo). Kartu su ruksolitinibu pacientams buvo skiriamas gydymas sisteminio poveikio kortikosteroidu ir (arba) KNI (ciklosporinu ar takrolimuzu), o taip pat buvo leidžiamas gydymas vietinio poveikio kortikosteroidais laikantis gydymo įstaigos rekomendacijų. REACH4 tyrimo metu 40 pacientų (88,9 %) kartu buvo skirtas gydymas KNI. Pacientams taip pat galėjo būti taikomas įprastinis alogeninis kamieninių ląstelių persodinimas, skiriamas palaikomasis gydymas, įskaitant vaistinius preparatus infekcinėms ligoms gydyti ir kraujo komponentų transfuzijas. Ruksolitinibo skyrimas buvo nutraukiamas, jeigu 28 dieną nebuvo nustatomas atsakas į ūminės TpŠL gydymą.

Po 56 dienos vizito buvo leidžiama laipsniškai nutraukti ruksolitinibo vartojimą.

Vyriškosios ir moteriškosios lyties pacientai sudarė atitinkamai 62,2 % (n = 28) ir 37,8 % (n = 17) visų pacientų. Iš viso 27 pacientams (60,0 %) buvo nustatyta piktybinė gretutinė liga, dažniausia leukemija (26 pacientams, 57,8 %). Iš 45 vaikų, kurie buvo įtraukti į REACH4 tyrimą, 13 pacientų (28,9 %) buvo anksčiau negydyta ūminė TpŠL, o 32 pacientams (71,1 %) buvo nustatyta kortikosteroidams atspari ūminė TpŠL. Tyrimo pradžioje 64,4 % pacientų nustatyta II laipsnio, 26,7 % pacientų – III laipsnio, o 8,9 % pacientų – IV laipsnio ūminė TpŠL.

REACH4 tyrimo duomenimis, bendrasis atsako dažnis (BAD) 28 dieną (pagrindinė veiksmingumo vertinamoji baigtis) buvo 84,4 % (90 % PI: 72,8; 92,5) visiems pacientams, o VA pasiektas 48,9 % pacientų ir DA pasiektas 35,6 % pacientų. Vertinant atskirai pagal anksčiau skirto gydymo grupes, BAD rodmuo 28 dieną buvo 90,6 % kortikosteroidams atsparia liga sirgusiems pacientams.

Iki 56 dienos išliekančio BAD dažnis (svarbiausioji antrinė vertinamoji baigtis, apibrėžiama kaip dalis pacientų, kuriems buvo pasiektas VA arba DA 28 dieną ir VA arba DA išliko iki 56 dienos) buvo 66,7 % visiems REACH4 tyrime dalyvavusiems pacientams ir 68,8 % kortikosteroidams atsparia liga sirgusiems pacientams.

Lėtinė transplantato prieš šeimininką liga
REACH5 tyrimo metu 45 vaikams, kuriems buvo nustatyta vidutinio sunkumo ar sunki lėtinė TpŠL, buvo paskirtas ruksolitinibas ir kortikosteroidai +/- KNI. Šio tyrimo tikslas buvo įvertinti ruksolitinibo saugumą, veiksmingumą ir farmakokinetiką. Pacientai buvo įtraukiami į 4 grupes, atsižvelgiant į jų amžių (1‑oji (nuo ≥ 12 metų iki < 18 metų, N = 22), 2‑oji (nuo ≥ 6 metų iki < 12 metų, N = 16), 3‑ioji (nuo ≥ 2 metų iki < 6 metų, N = 7) ir 4‑oji (nuo ≥ 28 dienų iki < 2 metų, N = 0)). Tirtos vaistinio preparato dozės buvo po 10 mg du kartus per parą 1‑ajai grupei, po 5 mg du kartus per parą 2‑ajai grupei ir po 4 mg/m2 du kartus per parą 3‑ajai grupei, o pacientai buvo gydyti 39 ciklus (156 savaites) arba iki gydymo nutraukimo. < 12 metų vaikams ruksolitinibas buvo skiriamas kaip 5 mg tabletės arba kaip geriamasis tirpalas.

Į tyrimą buvo įtraukiami pacientai, kuriems buvo nustatyta kortikosteroidams atspari liga arba kurie anksčiau nebuvo gydyti. Atsparumas kortikosteroidams buvo nustatomas pagal gydymo įstaigos kriterijus arba gydytojo sprendimu, jeigu gydymo įstaigoje nebuvo nustatyta šių kriterijų, o pacientams iki įtraukimo į tyrimą be kortikosteroidų galėjo būti skirtas papildomas sisteminio poveikio lėtinės TpŠL gydymas. Pacientai buvo laikomi anksčiau negydytais tuomet, kai jiems anksčiau nebuvo skirtas joks sisteminio poveikio lėtinės TpŠL gydymas (išskyrus ne daugiau kaip 72 valandų trukmės ankstesnį gydymą sisteminio poveikio metilprednizolonu arba ekvivalentišku kortikosteroidu po lėtinės TpŠL pasireiškimo). Kartu su ruksolitinibu pacientams toliau buvo skiriamas gydymas sisteminio poveikio kortikosteroidu ir (arba) KNI (ciklosporinu ar takrolimuzu), o taip pat buvo leidžiamas gydymas vietinio poveikio kortikosteroidais laikantis gydymo įstaigos rekomendacijų. REACH5 tyrimo metu 23 pacientams (51,1 %) kartu buvo skirtas gydymas KNI. Pacientams taip pat galėjo būti taikomas įprastinis alogeninis kamieninių ląstelių persodinimas, skiriamas palaikomasis gydymas, įskaitant vaistinius preparatus infekcinėms ligoms gydyti ir kraujo komponentų transfuzijas. Ruksolitinibo skyrimas buvo nutraukiamas, jeigu 169 dieną nebuvo nustatomas atsakas į lėtinės TpŠL gydymą.

Po 169 dienos vizito buvo leidžiama laipsniškai nutraukti ruksolitinibo vartojimą.

Vyriškosios ir moteriškosios lyties pacientai sudarė atitinkamai 64,4 % (n = 29) ir 35,6 % (n = 16) visų pacientų, o 30 pacientų (66,7 %) iki transplantacijos buvo nustatyta piktybinė gretutinė liga, dažniausia leukemija (27 pacientams, 60 %).

Iš 45 vaikų, kurie buvo įtraukti į REACH5 tyrimą, 17 pacientų (37,8 %) buvo nustatyta anksčiau negydyta lėtinė TpŠL, o 28 pacientams (62,2 %) buvo nustatyta kortikosteroidams atspari lėtinė TpŠL. 62,2 % pacientų nustatyta sunki liga, o 37,8 % pacientų nustatyta vidutinio sunkumo liga. Trisdešimt vienam pacientui (68,9 %) buvo pažeista oda, aštuoniolikai pacientų (40 %) buvo pažeista burnos ertmė, o keturiolikai pacientų (31,1 %) buvo pažeisti plaučiai.

REACH5 tyrimo duomenimis, BAD 169 dieną (pagrindinė veiksmingumo vertinamoji baigtis) buvo 40 % (90 % PI: 27,7; 53,3) visiems tyrime dalyvavusiems vaikams ir 39,3 % kortikosteroidams atsparia liga sirgusiems pacientams.

5.2	Farmakokinetinės savybės

Absorbcija

Ruksolitinibas priskiriamas 1 klasės medžiagoms pagal biofarmacinių vaistinių preparatų klasifikacijos sistemą (BCS), jam būdingas didelis skvarbumas, didelis tirpumas ir greitas skaidymasis. Klinikinių tyrimų metu nustatyta, kad per burną pavartojus ruksolitinibo, jis greitai absorbuojamas, o didžiausia koncentracija kraujo plazmoje (Cmax) susidaro maždaug po 1 valandos po dozės pavartojimo. Remiantis atlikto žmogaus masės pusiausvyros tyrimo duomenimis, per burną vartojamo ruksolitinibo (kaip ruksolitinibo ar pirmojo prasiskverbimo pro kepenis metu susidarančių jo metabolitų) absorbcija yra 95 % ar didesnė. Skiriant vienkartinę 5‑200 mg dozę, vidutiniai ruksolitinibo Cmax ir bendrosios ekspozicijos (AUC) rodmenys didėjo proporcingai. Vartojant kartu su labai riebiu maistu, kliniškai reikšmingų ruksolitinibo farmakokinetikos pokyčių nenustatyta. Vaistinio preparato vartojant kartu su labai riebiu maistu, vidutinė Cmax sumažėjo nedaug (24 %), o vidutinis AUC rodmuo beveik nepakito (padidėjo 4 %).

Pasiskirstymas

Vidutinis pasiskirstymo tūris nusistovėjus pusiausvyrinei koncentracijai yra maždaug 75 litrai MF ir TP sergantiems pacientams, 67,5 litro ūmine TpŠL sergantiems paaugliams ir suaugusiesiems bei 60,9 litro lėtine TpŠL sergantiems paaugliams ir suaugusiesiems. Ūmine arba lėtine TpŠL sergančių vaikams, kurių kūno paviršiaus plotas (KPP) yra mažesnis kaip 1 m2, vidutinis pasiskirstymo tūris nusistovėjus pusiausvyrinei apykaitai yra maždaug 30 litrų. Pasiekus kliniškai reikšmingas ruksolitinibo koncentracijas, in vitro maždaug 97 % vaistinio preparato susijungia su kraujo plazmos baltymais (daugiausia albuminu). Su žiurkėmis atlikto viso kūno autoradiografijos tyrimo duomenimis nustatyta, kad ruksolitinibas pro hematoencefalinį barjerą neprasiskverbia.

Biotransformacija

Ruksolitinibas daugiausia metabolizuojamas CYP3A4 izofermento (> 50 %), taip pat prisideda CYP2C9 izofermentas. Žmogaus kraujo plazmoje daugiausia yra pirminės veikliosios medžiagos, kraujo apytakoje sudarančios 60 % viso su vaistiniu preparatu susijusios medžiagos kiekio. Kraujo plazmoje yra du svarbiausi aktyvūs metabolitai, kurių kiekis sudaro 25 % ir 11 % pirminės medžiagos AUC rodmens. Šių metabolitų poveikis sudaro nuo pusės iki penktadalio pirminės medžiagos su JAK susijusio farmakologinio poveikio. Visų veikliųjų metabolitų poveikio suma sudaro 18 % bendrojo ruksolitinibo farmakodinaminio poveikio. In vitro atliktų tyrimų duomenimis nustatyta, kad susidarius kliniškai reikšmingoms koncentracijoms ruksolitinibas neslopina CYP1A2, CYP2B6, CYP2C8, CYP2C9, CYP2C19, CYP2D6 ir CYP3A4 izofermentų, taip pat nėra stiprus CYP1A2, CYP2B6 ir CYP3A4 izofermentų induktorius. In vitro duomenys rodo, kad ruksolitinibas gali slopinti P-gp ir BCRP.

Eliminacija

Ruksolitinibo daugiausia eliminuojama vykstant metabolizmui. Vidutinis ruksolitinibo pusinės eliminacijos laikas yra maždaug 3 valandos. Sveikiems suaugusiems tiriamiesiems per burną paskyrus vienkartinę [14C] žymėtą ruksolitinibo dozę nustatyta, kad vaistinio preparato daugiausia eliminuojama vykstant metabolizmui, 74 % radioaktyvumo išsiskiria su šlapimu bei 22 % – su išmatomis. Nepakitusi priminė medžiaga sudaro mažiau kaip 1 % bendrojo išskiriamo radioaktyvumo.

Tiesinis / netiesinis pobūdis

Tyrimų metu skiriant tiek vienkartinę dozę, tiek kartotines dozes, farmakokinetika buvo proporcinga dozei.

Ypatingos populiacijos

Amžiaus, lyties ir rasės įtaka
Tyrimų su sveikais savanoriais metu nenustatyta jokių svarbių ruksolitinibo farmakokinetikos skirtumų, susijusių su lytimi ir rase.

Populiacinė farmakokinetika
Atlikus populiacijos farmakokinetikos analizę MF sergantiems pacientams, nenustatyta jokio ryšio tarp per burną vartojamo vaistinio preparato klirenso ir pacientų amžiaus ar rasės. Numatomas vaistinio preparato klirensas buvo 17,7 litro per valandą moterims ir 22,1 litro per valandą vyrams, nustatytas 39 % kintamumas skirtingiems MF sergantiems pacientams. Remiantis populiacijos farmakokinetikos analizės duomenimis, TP sergantiems pacientams nustatytas klirensas buvo 12,7 litro per valandą, taip pat nustatytas 42 % kintamumas skirtingiems asmenims bei nenustatyta jokio ryšio tarp per burną vartojamo vaistinio preparato klirenso ir pacientų lyties, amžiaus ar rasės. Vaistinio preparato klirensas ūmine TpŠL sergantiems paaugliams ir suaugusiems pacientams buvo 10,4 litro per valandą, o lėtine TpŠL sergantiems paaugliams ir suaugusiems pacientams buvo 7,8 litro per valandą, nustatytas 49 % kintamumas skirtingiems asmenims. Ūmine arba lėtine TpŠL sergantiems vaikams, kurių KPP yra mažesnis kaip 1 m2, vaistinio preparato klirensas buvo tarp 6,5 ir 7 litrų per valandą. Remiantis populiacijos farmakokinetikos analizės duomenimis, TpŠL sergantiems pacientams nebuvo nustatyta jokio ryšio tarp per burną vartojamo vaistinio preparato klirenso ir pacientų lyties, amžiaus ar rasės. Skiriant du kartus per parą vartojamą 10 mg dozę TpŠL sergantiems pacientams, kurių KPP buvo nedidelis, ekspozicija padidėjo. Tiriamiesiems, kurių KPP buvo 1 m2, 1,25 m2 ir 1,5 m2, numatyta vidutinė ekspozicija (AUC rodmuo) buvo atitinkamai 31 %, 22 % ir 12 % didesnė nei nustatytoji tipiškam suaugusiam pacientui (KPP 1,79 m2).

Vaikų populiacija
Ruksolitinibo farmakokinetinės savybės MF ir TP sergantiems < 18 metų vaikams nenustatytos.

Kaip ir skiriant TpŠL sergantiems suaugusiems pacientams, ruksolitinibo paskyrus per burną TpŠL sergantiems vaikams jis buvo greitai absorbuojamas. 6‑11 metų vaikams skiriant du kartus per parą vartojamą 5 mg dozę, buvo pasiekta panaši ekspozicija kaip ūmine ir lėtine TpŠL sergantiems paaugliams ir suaugusiesiems skiriant du kartus per parą vartojamą 10 mg dozę, o tai patvirtina ekspozicijos atitikmenis, kurie gauti pritaikius duomenų ekstrapoliaciją. Ekspozicijos atitikmenys rodo, kad 2‑5 metų ūmine ir lėtine TpŠL sergantiems vaikams atitinkama vaistinio preparato dozė yra po 8 mg/m2 du kartus per parą.

Ruksolitinibo poveikis ūmine ar lėtine TpŠL sergantiems jaunesniems kaip 2 metų vaikams neištirtas, todėl buvo pritaikytas duomenų modeliavimas, siekiant prognozuoti vaistinio preparato ekspoziciją šiems pacientams, atsižvelgiant į nuo amžiaus priklausomus aspektus jaunesniems pacientams bei remiantis suaugusių pacientų duomenimis.

Remiantis apibendrintais populiacijos farmakokinetikos analizės duomenimis ūmine arba lėtine TpŠL sergantiems vaikams, ruksolitinibo klirensas mažėjo mažėjant KPP. Duomenis koregavus pagal KPP įtaką nustatyta, kad kiti demografiniai veiksniai, tokie kaip amžius, kūno svoris ir kūno masės indeksas, neturėjo kliniškai reikšmingos įtakos ruksolitinibo ekspozicijai.

Sutrikusi inkstų funkcija
Inkstų funkcija buvo vertinama naudojant tiek Dietos modifikavimo sergantiesiems inkstų liga lygtį (angl. Modification of Diet in Renal Disease, MDRD), tiek kreatinino kiekį šlapime. Paskyrus vienkartinę 25 mg ruksolitinibo dozę, jo ekspozicija buvo panaši asmenims, kuriems buvo įvairaus laipsnio inkstų funkcijos sutrikimas, ir asmenims, kurių inkstų funkcija buvo normali. Vis dėlto nustatyta ruksolitinibo metabolitų AUC rodmenų kraujo plazmoje didėjimo tendencija sunkėjant inkstų funkcijos sutrikimui, o didžiausias padidėjimas nustatytas tiriamiesiems, kuriems buvo sunkus inkstų funkcijos sutrikimas. Nežinoma, ar padidėjusi metabolitų ekspozicija sukelia saugumo problemų. Pacientams, kuriems yra sunkus inkstų funkcijos sutrikimas ir galutinės stadijos inkstų liga, rekomenduojama koreguoti vaistinio preparato dozę (žr. 4.2 skyrių). Dozės skyrimas tik dializės atlikimo dienomis sumažina metabolitų ekspoziciją, tačiau mažina ir farmakodinaminį poveikį, ypatingai dienomis tarp dializių.

Sutrikusi kepenų funkcija
Paskyrus vienkartinę 25 mg ruksolitinibo dozę pacientams, kuriems buvo įvairaus laipsnio kepenų funkcijos sutrikimas, vidutinis ruksolitinibo AUC rodmuo pacientams, kuriems buvo nesunkus, vidutinio sunkumo ar sunkus kepenų funkcijos sutrikimas, padidėjo atitinkamai 87 %, 28 % ir 65 %, palyginti su AUC rodmeniu pacientams, kurių kepenų funkcija buvo normali. Nenustatyta aiškaus ryšio tarp AUC rodmens ir kepenų funkcijos sutrikimo laipsnio pagal Child-Pugh klasifikaciją. Galutinės vaistinio preparato pusinės eliminacijos laikas pacientams, kuriems buvo kepenų funkcijos sutrikimas, pailgėjo, palyginti su nustatomu sveikiems tiriamiesiems (4,1-5,0 valandos, palyginti su 2,8 valandos). MF ir TP sergantiems pacientams, kuriems yra kepenų funkcijos sutrikimas, vaistinio preparato dozę rekomenduojama mažinti maždaug 50 % (žr. 4.2 skyrių).

TpŠL sergantiems pacientams, kuriems yra su TpŠL nesusijęs kepenų funkcijos sutrikimas, pradinę ruksolitinibo dozę reikia sumažinti 50 %.

5.3	Ikiklinikinių saugumo tyrimų duomenys

Ruksolitinibo poveikis buvo vertinamas atlikus farmakologinio saugumo, kartotinių dozių toksiškumo, genotoksiškumo ir toksinio poveikio reprodukcijai tyrimus bei galimo kancerogeniškumo tyrimą. Kartotinių dozių tyrimų metu nustatyta, kad dėl farmakologinio ruksolitinibo poveikio pirmiausia pažeidžiami organai yra kaulų čiulpai, periferinis kraujas ir limfoidinis audinys. Tyrimų su šunimis metu nustatyta infekcijų pasireiškimo atvejų, kurie paprastai buvo susiję su imuninės sistemos slopinimu. Telemetrijos tyrimo su šunimis metu nustatytas nepageidaujamas kraujospūdžio sumažėjimas ir širdies susitraukimų dažnio padidėjimas, o poveikio žiurkių kvėpavimo sistemai tyrimo metu nustatytas nepageidaujamas minutinio iškvėpimo tūrio sumažėjimas. Tyrimų su šunimis ir žiurkėmis metu nustatyta, kad nepageidaujamo poveikio nesukeliančios vaistinio preparato koncentracijos ribos (vertinant nesusijungusios medžiagos Cmax) yra atitinkamai 15,7 kartų ir 10,4 kartų didesnės nei koncentracijos, susidarančios skiriant didžiausią rekomenduojamą dozę žmonėms, t. y. po 25 mg du kartus per parą. Tiriant neurofarmakologinį ruksolitinibo poveikį, jokio poveikio nenustatyta.

Su žiurkių jaunikliais atliktų tyrimų duomenimis, ruksolitinibo skyrimas turėjo įtakos augimui ir kaulų rodmenims. Nustatytas sulėtėjęs kaulų augimas, kai buvo skiriamos ≥ 5 mg/kg paros dozės pradedant 7 diena po atsivedimo (atitinka žmogaus naujagimio amžių) ir ≥ 15 mg/kg paros dozės skyrimą pradedant 14 ar 21 dieną po atsivedimo (atitinka žmogaus kūdikio, t. y. 1‑3 metų amžių). Nustatyti lūžiai ir ankstyvos žiurkių jauniklių žūtys, kai buvo skiriamos ≥ 30 mg/kg per parą dozės pradedant nuo 7 dienos po atsivedimo. Remiantis nesusijungusio vaistinio preparato AUC rodmeniu, vaistinio preparato ekspozicija, kai nesukeliama nepageidaujamo poveikio (angl. no observed adverse effect level, NOAEL) žiurkių jaunikliams vaistinio preparato skiriant nuo 7 dienos po atsivedimo, buvo 0,3 karto didesnė, palyginti su susidarančia ekspozicija suaugusiems pacientams, vartojantiems po 25 mg dozę du kartus per parą, tuo tarpu sulėtėjęs kaulų augimas ir lūžiai pasireiškė esant ekspozicijai, kuri yra atitinkamai 1,5 karto ir 13 kartų didesnė, nei susidaranti ekspozicija suaugusiems pacientams, vartojantiems po 25 mg dozę du kartus per parą. Toks poveikis paprastai buvo stipresnis, kai vaistinio preparato postnataliniu laikotarpiu buvo pradedama skirti anksčiau. Išskyrus nustatytą poveikį kaulų vystymuisi, kitoks ruksolitinibo poveikis žiurkių jaunikliams buvo panašus kaip ir nustatytasis suaugusioms žiurkėms. Žiurkių jaunikliai yra jautresni toksiniam ruksolitinibo poveikiui, palyginti su suaugusiomis žiurkėmis. 

Su gyvūnais atliktų tyrimų duomenimis nustatyta, kad skiriant ruksolitinibo sumažėjo vaisiaus kūno svoris ir padažnėjo embrionų žūtis po implantacijos. Su žiurkėmis ir triušiais atliktų tyrimų metu teratogeninio poveikio nenustatyta. Vis dėlto pasiektos vaistinio preparato ekspozicijos ribos, palyginus su ekspozicija vartojant didžiausią dozę žmonėms, buvo nedidelės, todėl šių tyrimų rezultatų klinikinė reikšmė žmonėms yra ribota. Vaistinio preparato poveikio vaisingumui nenustatyta. Atlikus prenatalinio ir postnatalinio vystymosi tyrimą nustatyta, kad nedaug pailgėjo gestacijos laikotarpis, sumažėjo implantacijos sričių kiekis ir sumažėjo atsivestų jauniklių skaičius. Jaunikliams nustatytas sumažėjęs pradinis kūno svoris ir pastebėtas trumpas laikotarpis, kai sumažėjo vidutinis kūno svorio prieaugis. Tyrimo su laktuojančiomis žiurkėmis metu nustatyta, kad ruksolitinibo ir (arba) jo metabolitų išsiskiria su žiurkių pienu, o jų koncentracija piene buvo 13 kartų didesnė nei koncentracija patelių kraujo plazmoje. Mutageninio ar klastogeninio ruksolitinibo poveikio nenustatyta. Atlikus Tg.rasH2 transgeninių pelių modelio tyrimą, kancerogeninio ruksolitinibo poveikio nenustatyta.


6.	FARMACINĖ INFORMACIJA

6.1	Pagalbinių medžiagų sąrašas

Mikrokristalinė celiuliozė
Karboksimetilkrakmolo A natrio druska
Hidroksipropilceliuliozė
Povidonas
Bevandenis koloidinis silicio dioksidas
Magnio stearatas

6.2	Nesuderinamumas

Duomenys nebūtini.

6.3	Tinkamumo laikas

2 metai.

6.4	Specialios laikymo sąlygos

Šiam vaistiniam preparatui specialių laikymo sąlygų nereikia.

6.5	Talpyklės pobūdis ir jos turinys

OPA/Al/PVC-aliuminio folijos lizdinės plokštelės, tiekiamos kaip įprastinės lizdinės plokštelės, kryžmiškai perforuotos dalomosios lizdinės plokštelės, kalendorinės lizdinės plokštelės ar kryžmiškai perforuotos dalomosios kalendorinės lizdinės plokštelės, kuriose yra:
14 ar 56 tabletės, arba sudėtinės pakuotės, kuriose yra 168 tabletės (3 pakuotės po 56 tabletes).
14 x 1, 56 x 1 tabletės arba sudėtinės pakuotės, kuriose yra 168 x 1 tabletės (3 pakuotės po 56 x 1 tabletes).

Gali būti tiekiamos ne visų dydžių pakuotės.

6.6	Specialūs reikalavimai atliekoms tvarkyti

Nesuvartotą vaistinį preparatą ar atliekas reikia tvarkyti laikantis vietinių reikalavimų.


7.	REGISTRUOTOJAS

UAB Norameda
Meistrų g. 8A
LT-02190 Vilnius
Lietuva


8.	REGISTRACIJOS PAŽYMĖJIMO NUMERIS (-IAI) 

	5 mg
Lizdinė plokštelė:
LT/1/26/6146/001 – N14
LT/1/26/6146/002 – N56
LT/1/26/6146/009 – N168 (3x56)
    (kalendorinė pakuotė):
LT/1/26/6146/005 – N14
LT/1/26/6146/006 – N56
Dalomoji lizdinė plokštelė:
LT/1/26/6146/003 – N14x1
LT/1/26/6146/004 – N56x1
    (kalendorinė pakuotė):
LT/1/26/6146/007 – N14x1
LT/1/26/6146/008 – N56x1
LT/1/26/6146/010 – N168x1 (3x(56x1))
	10 mg
Lizdinė plokštelė:
LT/1/26/6147/001 – N14
LT/1/26/6147/002 – N56
LT/1/26/6147/009 – N168 (3x56)
    (kalendorinė pakuotė):
LT/1/26/6147/005 – N14
LT/1/26/6147/006 – N56
Dalomoji lizdinė plokštelė:
LT/1/26/6147/003 – N14x1
LT/1/26/6147/004 – N56x1
    (kalendorinė pakuotė):
LT/1/26/6147/007 – N14x1
LT/1/26/6147/008 – N56x1 
LT/1/26/6147/010 – N168x1 (3x(56x1))

	15 mg
Lizdinė plokštelė:
LT/1/26/6148/001 – N14
LT/1/26/6148/002 – N56
LT/1/26/6148/009 – N168 (3x56)
    (kalendorinė pakuotė):
LT/1/26/6148/005 – N14
LT/1/26/6148/006 – N56
Dalomoji lizdinė plokštelė:
LT/1/26/6148/003 – N14x1
LT/1/26/6148/004 – N56x1
    (kalendorinė pakuotė):
LT/1/26/6148/007 – N14x1
LT/1/26/6148/008 – N56x1 
LT/1/26/6148/010 – N168x1 (3x(56x1))
	20 mg
Lizdinė plokštelė:
LT/1/26/6149/001 – N14
LT/1/26/6149/002 – N56
LT/1/26/6149/009 – N168 (3x56)
    (kalendorinė pakuotė):
LT/1/26/6149/005 – N14
LT/1/26/6149/006 – N56
Dalomoji lizdinė plokštelė:
LT/1/26/6149/003 – N14x1
LT/1/26/6149/004 – N56x1
    (kalendorinė pakuotė):
LT/1/26/6149/007 – N14x1 
LT/1/26/6149/008 – N56x1
LT/1/26/6149/010 – N168x1 (3x(56x1))




9.	REGISTRAVIMO / PERREGISTRAVIMO DATA

Registravimo data 2026 m. rugsėjo 19 d.


10.	TEKSTO PERŽIŪROS DATA

2026 m. rugsėjo 19 d.

Išsami informacija apie šį vaistinį preparatą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/.


























II PRIEDAS

REGISTRACIJOS SĄLYGOS

A.	GAMINTOJAS (-AI), ATSAKINGAS (-I) UŽ SERIJŲ IŠLEIDIMĄ

B.	TIEKIMO IR VARTOJIMO SĄLYGOS AR APRIBOJIMAI




A.	GAMINTOJAS (-AI), ATSAKINGAS (-I) UŽ SERIJŲ IŠLEIDIMĄ

Gamintojo (-ų), atsakingo (-ų) už serijų išleidimą, pavadinimas (-ai) ir adresas (-ai)

Pharmadox Healthcare Limited
KW20A Kordin Industrial Park
Paola PLA 3000
Malta

arba

Adalvo Limited
Life Sciences Park, Building 1
Level 4, Sir Temi Zammit Buildings
San Gwann Industrial Estate
San Gwann, SGN 3000
Malta

Su pakuote pateikiamame lapelyje nurodomas gamintojo, atsakingo už konkrečios serijos išleidimą, pavadinimas ir adresas.


B.	TIEKIMO IR VARTOJIMO SĄLYGOS AR APRIBOJIMAI

Receptinis vaistinis preparatas.



























III PRIEDAS

ŽENKLINIMAS IR PAKUOTĖS LAPELIS

























A. ŽENKLINIMAS


INFORMACIJA ANT IŠORINĖS PAKUOTĖS

KARTONO DĖŽUTĖ


1.	VAISTINIO PREPARATO PAVADINIMAS

Ruxolitinib Norameda 5 mg tabletės
Ruxolitinib Norameda 10 mg tabletės
Ruxolitinib Norameda 15 mg tabletės
Ruxolitinib Norameda 20 mg tabletės
ruxolitinibum


2.	VEIKLIOJI (-IOS) MEDŽIAGA (-OS) IR JOS (-Ų) KIEKIS (-IAI)

Kiekvienoje tabletėje yra 5 mg ruksolitinibo (hemifumarato pavidalu).
Kiekvienoje tabletėje yra 10 mg ruksolitinibo (hemifumarato pavidalu).
Kiekvienoje tabletėje yra 15 mg ruksolitinibo (hemifumarato pavidalu).
Kiekvienoje tabletėje yra 20 mg ruksolitinibo (hemifumarato pavidalu).


3.	PAGALBINIŲ MEDŽIAGŲ SĄRAŠAS


4.	FARMACINĖ FORMA IR KIEKIS PAKUOTĖJE

Tabletės

14 tablečių
56 tabletės
14 x 1 tablečių
56 x 1 tabletės


5.	VARTOJIMO METODAS IR BŪDAS (-AI)

Vartoti per burną.
Prieš vartojimą perskaitykite pakuotės lapelį.


6.	SPECIALUS ĮSPĖJIMAS, KAD VAISTINĮ PREPARATĄ BŪTINA LAIKYTI VAIKAMS NEPASTEBIMOJE IR  NEPASIEKIAMOJE VIETOJE

Laikyti vaikams nepastebimoje ir nepasiekiamoje vietoje.


7.	KITAS (-I) SPECIALUS (-ŪS) ĮSPĖJIMAS (-AI) (JEI REIKIA)


8.	TINKAMUMO LAIKAS

EXP mm/MMMM


9.	SPECIALIOS LAIKYMO SĄLYGOS


10.	SPECIALIOS ATSARGUMO PRIEMONĖS DĖL NESUVARTOTO VAISTINIO PREPARATO AR JO ATLIEKŲ TVARKYMO (JEI REIKIA)


11.	 REGISTRUOTOJO PAVADINIMAS IR ADRESAS

UAB Norameda
Meistrų g. 8A
LT-02190 Vilnius
Lietuva


12.	REGISTRACIJOS PAŽYMĖJIMO NUMERIS (-IAI) 

5 mg
LT/1/26/6146/001 – N14
LT/1/26/6146/005 – N14 (kalendorinė pakuotė)
LT/1/26/6146/002 – N56
LT/1/26/6146/006 – N56 (kalendorinė pakuotė)
LT/1/26/6146/003 – N14x1
LT/1/26/6146/007 – N14x1 (kalendorinė pakuotė)
LT/1/26/6146/004 – N56x1
LT/1/26/6146/008 – N56x1 (kalendorinė pakuotė)

10 mg
LT/1/26/6147/001 – N14
LT/1/26/6147/005 – N14 (kalendorinė pakuotė)
LT/1/26/6147/002 – N56
LT/1/26/6147/006 – N56 (kalendorinė pakuotė)
LT/1/26/6147/003 – N14x1
LT/1/26/6147/007 – N14x1 (kalendorinė pakuotė)
LT/1/26/6147/004 – N56x1
LT/1/26/6147/008 – N56x1 (kalendorinė pakuotė)

15 mg
LT/1/26/6148/001 – N14
LT/1/26/6148/005 – N14 (kalendorinė pakuotė)
LT/1/26/6148/002 – N56
LT/1/26/6148/006 – N56 (kalendorinė pakuotė)
LT/1/26/6148/003 – N14x1
LT/1/26/6148/007 – N14x1 (kalendorinė pakuotė)
LT/1/26/6148/004 – N56x1
LT/1/26/6148/008 – N56x1 (kalendorinė pakuotė)

20 mg
LT/1/26/6149/001 – N14
LT/1/26/6149/005 – N14 (kalendorinė pakuotė)
LT/1/26/6149/002 – N56
LT/1/26/6149/006 – N56 (kalendorinė pakuotė)
LT/1/26/6149/003 – N14x1
LT/1/26/6149/007 – N14x1 (kalendorinė pakuotė)
LT/1/26/6149/004 – N56x1
LT/1/26/6149/008 – N56x1 (kalendorinė pakuotė)


13.	SERIJOS NUMERIS 

Lot:


14.	PARDAVIMO (IŠDAVIMO) TVARKA

Receptinis vaistas.


15.	VARTOJIMO INSTRUKCIJA


16.	INFORMACIJA BRAILIO RAŠTU

ruxolitinib norameda 5 mg
ruxolitinib norameda 10 mg
ruxolitinib norameda 15 mg
ruxolitinib norameda 20 mg


17.	UNIKALUS IDENTIFIKATORIUS – 2D BRŪKŠNINIS KODAS

2D brūkšninis kodas su nurodytu unikaliu identifikatoriumi.


18.	UNIKALUS IDENTIFIKATORIUS – ŽMONĖMS SUPRANTAMI DUOMENYS

PC
SN
NN



INFORMACIJA ANT IŠORINĖS PAKUOTĖS

SUDĖTINĖS PAKUOTĖS IŠORINĖ DĖŽUTĖ


1.	VAISTINIO PREPARATO PAVADINIMAS

Ruxolitinib Norameda 5 mg tabletės
Ruxolitinib Norameda 10 mg tabletės
Ruxolitinib Norameda 15 mg tabletės
Ruxolitinib Norameda 20 mg tabletės
ruxolitinibum


2.	VEIKLIOJI (-IOS) MEDŽIAGA (-OS) IR JOS (-Ų) KIEKIS (-IAI)

Kiekvienoje tabletėje yra 5 mg ruksolitinibo (hemifumarato pavidalu).
Kiekvienoje tabletėje yra 10 mg ruksolitinibo (hemifumarato pavidalu).
Kiekvienoje tabletėje yra 15 mg ruksolitinibo (hemifumarato pavidalu).
Kiekvienoje tabletėje yra 20 mg ruksolitinibo (hemifumarato pavidalu).


3.	PAGALBINIŲ MEDŽIAGŲ SĄRAŠAS


4.	FARMACINĖ FORMA IR KIEKIS PAKUOTĖJE

Tabletės

Sudėtinė pakuotė: 168 tabletės (3 pakuotės po 56 tabletes). 
Sudėtinė pakuotė: 168 tabletės (3 pakuotės po 56 x 1 tabletes). 


5.	VARTOJIMO METODAS IR BŪDAS (-AI)

Vartoti per burną.
Prieš vartojimą perskaitykite pakuotės lapelį.


6.	SPECIALUS ĮSPĖJIMAS, KAD VAISTINĮ PREPARATĄ BŪTINA LAIKYTI VAIKAMS NEPASTEBIMOJE IR  NEPASIEKIAMOJE VIETOJE

Laikyti vaikams nepastebimoje ir nepasiekiamoje vietoje.


7.	KITAS (-I) SPECIALUS (-ŪS) ĮSPĖJIMAS (-AI) (JEI REIKIA)


8.	TINKAMUMO LAIKAS

EXP mm/MMMM


9.	SPECIALIOS LAIKYMO SĄLYGOS


10.	SPECIALIOS ATSARGUMO PRIEMONĖS DĖL NESUVARTOTO VAISTINIO PREPARATO AR JO ATLIEKŲ TVARKYMO (JEI REIKIA)


11.	 REGISTRUOTOJO PAVADINIMAS IR ADRESAS

UAB Norameda
Meistrų g. 8A
LT-02190 Vilnius
Lietuva


12.	REGISTRACIJOS PAŽYMĖJIMO NUMERIS (-IAI) 

5 mg
LT/1/26/6146/009 – N168 (3x56)
LT/1/26/6146/010 – N168x1 (3x(56x1))

10 mg
LT/1/26/6147/009 – N168 (3x56)
LT/1/26/6147/010 – N168x1 (3x(56x1))

15 mg
LT/1/26/6148/009 – N168 (3x56)
LT/1/26/6148/010 – N168x1 (3x(56x1))

20 mg
LT/1/26/6149/009 – N168 (3x56)
LT/1/26/6149/010 – N168x1 (3x(56x1))


13.	SERIJOS NUMERIS 

Lot:


14.	PARDAVIMO (IŠDAVIMO) TVARKA

Receptinis vaistas.


15.	VARTOJIMO INSTRUKCIJA


16.	INFORMACIJA BRAILIO RAŠTU

ruxolitinib norameda 5 mg
ruxolitinib norameda 10 mg
ruxolitinib norameda 15 mg
ruxolitinib norameda 20 mg


17.	UNIKALUS IDENTIFIKATORIUS – 2D BRŪKŠNINIS KODAS

2D brūkšninis kodas su nurodytu unikaliu identifikatoriumi.


18.	UNIKALUS IDENTIFIKATORIUS – ŽMONĖMS SUPRANTAMI DUOMENYS

PC
SN
NN


INFORMACIJA ANT IŠORINĖS PAKUOTĖS

SUDĖTINĖS PAKUOTĖS TARPINĖ KARTONO DĖŽUTĖ


1.	VAISTINIO PREPARATO PAVADINIMAS

Ruxolitinib Norameda 5 mg tabletės
Ruxolitinib Norameda 10 mg tabletės
Ruxolitinib Norameda 15 mg tabletės
Ruxolitinib Norameda 20 mg tabletės
ruxolitinibum


2.	VEIKLIOJI (-IOS) MEDŽIAGA (-OS) IR JOS (-Ų) KIEKIS (-IAI)

Kiekvienoje tabletėje yra 5 mg ruksolitinibo (hemifumarato pavidalu).
Kiekvienoje tabletėje yra 10 mg ruksolitinibo (hemifumarato pavidalu).
Kiekvienoje tabletėje yra 15 mg ruksolitinibo (hemifumarato pavidalu).
Kiekvienoje tabletėje yra 20 mg ruksolitinibo (hemifumarato pavidalu).


3.	PAGALBINIŲ MEDŽIAGŲ SĄRAŠAS


4.	FARMACINĖ FORMA IR KIEKIS PAKUOTĖJE

Tabletės

56 tabletės
56 x 1 tabletės
Sudėtinės pakuotės dalis. Atskirai neparduodama.


5.	VARTOJIMO METODAS IR BŪDAS (-AI)

Vartoti per burną.
Prieš vartojimą perskaitykite pakuotės lapelį.


6.	SPECIALUS ĮSPĖJIMAS, KAD VAISTINĮ PREPARATĄ BŪTINA LAIKYTI VAIKAMS NEPASTEBIMOJE IR  NEPASIEKIAMOJE VIETOJE

Laikyti vaikams nepastebimoje ir nepasiekiamoje vietoje.


7.	KITAS (-I) SPECIALUS (-ŪS) ĮSPĖJIMAS (-AI) (JEI REIKIA)


8.	TINKAMUMO LAIKAS

EXP mm/MMMM


9.	SPECIALIOS LAIKYMO SĄLYGOS


10.	SPECIALIOS ATSARGUMO PRIEMONĖS DĖL NESUVARTOTO VAISTINIO PREPARATO AR JO ATLIEKŲ TVARKYMO (JEI REIKIA)


11.	 REGISTRUOTOJO PAVADINIMAS IR ADRESAS

UAB Norameda
Meistrų g. 8A
LT-02190 Vilnius
Lietuva


12.	REGISTRACIJOS PAŽYMĖJIMO NUMERIS (-IAI) 

5 mg
LT/1/26/6146/009 – N168 (3x56)
LT/1/26/6146/010 – N168x1 (3x(56x1))

10 mg
LT/1/26/6147/009 – N168 (3x56)
LT/1/26/6147/010 – N168x1 (3x(56x1))

15 mg
LT/1/26/6148/009 – N168 (3x56)
LT/1/26/6148/010 – N168x1 (3x(56x1))

20 mg
LT/1/26/6149/009 – N168 (3x56)
LT/1/26/6149/010 – N168x1 (3x(56x1))


13.	SERIJOS NUMERIS 

Lot:


14.	PARDAVIMO (IŠDAVIMO) TVARKA

Receptinis vaistas.


15.	VARTOJIMO INSTRUKCIJA


16.	INFORMACIJA BRAILIO RAŠTU

ruxolitinib norameda 5 mg
ruxolitinib norameda 10 mg
ruxolitinib norameda 15 mg
ruxolitinib norameda 20 mg


17.	UNIKALUS IDENTIFIKATORIUS – 2D BRŪKŠNINIS KODAS


18.	UNIKALUS IDENTIFIKATORIUS – ŽMONĖMS SUPRANTAMI DUOMENYS




MINIMALI INFORMACIJA ANT LIZDINIŲ PLOKŠTELIŲ ARBA DVISLUOKSNIŲ JUOSTELIŲ

LIZDINĖ PLOKŠTELĖ 


1.	VAISTINIO PREPARATO PAVADINIMAS

Ruxolitinib Norameda 5 mg tabletės
Ruxolitinib Norameda 10 mg tabletės
Ruxolitinib Norameda 15 mg tabletės
Ruxolitinib Norameda 20 mg tabletės
ruxolitinibum


2.	REGISTRUOTOJO PAVADINIMAS

UAB Norameda


3.	TINKAMUMO LAIKAS

EXP mm/MMMM


4.	SERIJOS NUMERIS

Lot


5.	KITA

Pr.
A.
T.
K.
Pn.
Š.
S.

 



MINIMALI INFORMACIJA ANT LIZDINIŲ PLOKŠTELIŲ ARBA DVISLUOKSNIŲ JUOSTELIŲ

DALOMOJI LIZDINĖ PLOKŠTELĖ 


1.	VAISTINIO PREPARATO PAVADINIMAS

Ruxolitinib Norameda 5 mg tabletės
Ruxolitinib Norameda 10 mg tabletės
Ruxolitinib Norameda 15 mg tabletės
Ruxolitinib Norameda 20 mg tabletės
ruxolitinibum


2.	REGISTRUOTOJO PAVADINIMAS


3.	TINKAMUMO LAIKAS

EXP mm/MMMM


4.	SERIJOS NUMERIS

Lot


5.	KITA

Pr.
A.
T.
K.
Pn.
Š.
S.

























B. PAKUOTĖS LAPELIS

Pakuotės lapelis: informacija vartotojui

Ruxolitinib Norameda 5 mg tabletės
Ruxolitinib Norameda 10 mg tabletės
Ruxolitinib Norameda 15 mg tabletės
Ruxolitinib Norameda 20 mg tabletės
ruksolitinibas

Atidžiai perskaitykite visą šį lapelį, prieš pradėdami vartoti vaistą, nes jame pateikiama Jums svarbi informacija.
· Neišmeskite šio lapelio, nes vėl gali prireikti jį perskaityti. 
· Jeigu kiltų daugiau klausimų, kreipkitės į gydytoją arba vaistininką.
· Šis vaistas skirtas tik Jums, todėl kitiems žmonėms jo duoti negalima. Vaistas gali jiems pakenkti (net tiems, kurių ligos požymiai yra tokie patys kaip Jūsų).
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.
· Šiame pakuotės lapelyje pateikta informacija skirta Jums arba Jūsų vaikui, tačiau pakuotės lapelyje bus parašyta tiesiog „Jūs“.

Apie ką rašoma šiame lapelyje?

1.	Kas yra Ruxolitinib Norameda ir kam jis vartojamas
2.	Kas žinotina prieš vartojant Ruxolitinib Norameda
3.	Kaip vartoti Ruxolitinib Norameda
4.	Galimas šalutinis poveikis
5.	Kaip laikyti Ruxolitinib Norameda
6.	Pakuotės turinys ir kita informacija


1.	Kas yra Ruxolitinib Norameda ir kam jis vartojamas

Ruxolitinib Norameda sudėtyje yra veikliosios medžiagos ruksolitinibo.

Ruxolitinib Norameda skiriamas gydyti  mielofibroze (reta kraujo vėžio forma) sergantiems suaugusiems pacientams, kuriems yra padidėjusi blužnis ar su šia liga susijusių simptomų.

Ruxolitinib Norameda taip pat skiriamas gydyti tikrąja policitemija sergančius suaugusius pacientus, kurienereaguoja į gydymą hidroksikarbamidu arba jo netoleruoja.

Ruxolitinib Norameda taip pat skiriamas gydymui:
· 28 dienų ir vyresniems vaikams bei suaugusiesiems, kuriems nustatyta ūminė transplantato prieš šeimininką liga (TpŠL);
· 6 mėnesių ir vyresniems vaikams bei suaugusiesiems, kuriems nustatyta lėtinė TpŠL.

Yra dvi TpŠL formos: ankstyvoji forma, vadinama ūmine TpŠL, kuri paprastai pasireiškia netrukus po atliktos transplantacijos ir kuri gali pažeisti odą, kepenis bei virškinimo traktą, bei kita forma, vadinama lėtine TpŠL, kuri pasireiškia vėliau, paprastai praėjus kelioms savaitėms ar mėnesiams po transplantacijos. Lėtinė TpŠL gali pažeisti bet kurį organą.

Kaip veikia Ruxolitinib Norameda
Vienas iš mielofibrozei būdingų požymių yra blužnies padidėjimas. Mielofibrozė yra kaulų čiulpų sutrikimas, kai čiulpus pakeičia jungiamasis audinys. Pakitę kaulų čiulpai daugiau nebegali pagaminti pakankamai normalių kraujo ląstelių, dėl to labai padidėja blužnis. Šis vaistas blokuoja tam tikrų fermentų (vadinamų Janus susijusiomis kinazėmis) poveikį, todėl gali sumažėti mielofibroze sergančių pacientų blužnies dydis ir palengvėti šios ligos simptomai, tokie kaip karščiavimas, prakaitavimas naktimis, kaulų skausmas ir kūno svorio sumažėjimas. Šis vaistas gali padėti sumažinti sunkių kraujo sutrikimų ir kraujagyslių komplikacijų pasireiškimo riziką.

Tikroji policitemija yra kaulų čiulpų funkcijos sutrikimas, kai čiulpuose gaminama per daug raudonųjų kraujo ląstelių. Dėl didesnio raudonųjų kraujo ląstelių skaičiaus kraujas tampa tirštesniu. Ruxolitinib Norameda selektyviai blokuoja fermentus, vadinamus Janus susijusiomis kinazėmis (angl. Janus Associated Kinases, JAK1 ir JAK2), todėl gali palengvinti tikrąja policitemija sergančių pacientų patiriamus ligos simptomus, sumažinti jų blužnies dydį ir gaminamų raudonųjų kraujo ląstelių kiekį bei tokiu būdu gali sumažinti sunkių kraujo ar kraujagyslių komplikacijų pasireiškimo riziką.

Transplantato prieš šeimininką liga yra komplikacija, kuri pasireiškia po transplantacijos, kai donoro audinių (pvz., kaulų čiulpų) specifinės ląstelės (T ląstelės) neatpažįsta šeimininko ląstelių ar organų ir juos atakuoja. 	Ruxolitinib Norameda selektyviai blokuoja fermentus, vadinamus Janus susijusiomis kinazėmis (JAK1 ir JAK2), todėl mažina ūminės ir lėtinės transplantato prieš šeimininką ligos formų sukeliamus požymius ir simptomus bei tokiu būdu palengvina ligą ir gerina persodintų ląstelių išgyvenamumą.

Jeigu kiltų bet kokių klausimų, kaip Ruxolitinib Norameda veikia ar kodėl šis vaistas buvo Jums skirtas, kreipkitės į savo gydytoją.


2.	Kas žinotina prieš vartojant Ruxolitinib Norameda

Atidžiai laikykitės visų gydytojo nurodymų. Jie gali skirtis nuo šiame lapelyje pateiktos bendrosios informacijos.

Ruxolitinib Norameda vartoti draudžiama:
· jeigu yra alergija ruksolitinibui arba bet kuriai pagalbinei šio vaisto medžiagai (jos išvardytos 6 skyriuje);
· jeigu esate nėščia arba žindote kūdikį (žr. 2 skyrių „Nėštumas, žindymo laikotarpis ir kontracepcija“).

Įspėjimai ir atsargumo priemonės 
Pasitarkite su gydytoju arba vaistininku, prieš pradėdami vartoti Ruxolitinib Norameda, jeigu:
· sergate bet kokia infekcine liga. Prieš pradedant vartoti Ruxolitinib Norameda gali reikėti išgydyti infekcinę ligą;
· kada nors anksčiau sirgote tuberkulioze arba jeigu artimai bendravote su asmeniu, kuris serga ar sirgo tuberkulioze. Gydytojas gali atlikti tyrimus, kad nustatytų, ar nesergate tuberkulioze ar bet kokia kita infekcine liga;
· kada nors anksčiau buvo nustatyta hepatito B viruso infekcija;
· yra inkstų sutrikimų arba yra ar anksčiau buvo kokių nors kepenų sutrikimų, nes gydytojui gali reikėti paskirti kitokią Ruxolitinib Norameda dozę;
· kada nors sirgote vėžiu, ypač odos vėžiu;
· yra ar anksčiau buvo širdies sutrikimų;
· esate 65 metų ar vyresnis. 65 metų ir vyresniems pacientams gali padidėti širdies sutrikimų, įskaitant širdies priepuolį ir kai kurių rūšių vėžį, rizika;
· rūkote arba anksčiau rūkėte.

Pasitarkite su gydytoju arba vaistininku gydymo Ruxolitinib Norameda metu, jeigu:
· pasireiškia karščiavimas, šaltkrėtis ar kitokių infekcijos simptomų;
· pasireiškia nuolatinis kosulys ir skrepliuose atsiranda kraujo priemaišų, pasireiškia karščiavimas, prakaitavimas naktimis ir kūno svorio mažėjimas (tai gali būti tuberkuliozės požymiai);
· yra bet kurių iš toliau išvardytų simptomų arba Jūsų artimieji pastebi, kad Jums pasireiškė bet kuris iš šių simptomų: sumišimas (minčių susipainiojimas) ar sunkumas mąstyti, sutrikusi pusiausvyra ar apsunkinta eisena, nerangumas, apsunkintas kalbėjimas, susilpnėjusi jėga ar vienos kūno pusės raumenų silpnumas, neryškus matymas ir (arba) regos praradimas. Tai gali būti sunkios galvos smegenų infekcijos požymiai, ir gydytojas gali paskirti papildomų tyrimų bei stebėti Jūsų būklę;
· atsiranda skausmingas odos bėrimas su pūslėmis (tai yra juostinės pūslelinės požymiai);
· atsiranda bet kokių odos pokyčių. Dėl to Jūsų būklę gali reikėti toliau stebėti, nes buvo tam tikro tipo odos vėžio (ne melanomos tipo) pasireiškimo atvejų;
· staiga atsiranda dusulys ar pasunkėjęs kvėpavimas, krūtinės skausmas arba viršutinės nugaros dalies skausmas, kojos ar rankos patinimas, kojų skausmas ar jautrumas, kojos ar rankos paraudimas arba spalvos pakitimas, nes tai gali būti kraujo krešulių venose požymiai.

Vaikams ir paaugliams
Vaikams ar jaunesniems nei 18 metų paaugliams, sergantiems mielofibroze ar tikrąja policitemija, šio vaisto vartoti negalima, kadangi jo vartojimas šioje amžiaus grupėje neištirtas.

Transplantato prieš šeimininką ligai gydyti Ruxolitinib Norameda gali būti skiriamas 28 dienų ir vyresniems pacientams.

Kiti vaistai ir Ruxolitinib Norameda
Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui. Kol vartojate Ruxolitinib Norameda, niekada nepradėkite vartoti naujo vaisto, prieš tai nepasitarę su Ruxolitinib Norameda paskyrusiu gydytoju. Tai apima receptinius vaistus, nereceptinius vaistus ir žolinius arba alternatyvios medicinos preparatus.

Ypač svarbu gydytojui pasakyti apie vartojamus vaistus, kurių sudėtyje yra bet kurių toliau išvardytų veikliųjų medžiagų, kadangi gydytojui gali reikėti pakeisti vartojamą Ruxolitinib Norameda dozę.

· Kai kurie infekcinėms ligoms gydyti vartojami vaistai:
· grybelių sukeltoms ligoms gydyti vartojami vaistai (tokie kaip ketokonazolas, itrakonazolas, pozakonazolas, flukonazolas ir vorikonazolas);
· bakterijų sukeltoms infekcinėms ligoms gydyti vartojami antibiotikai (tokie kaip klaritromicinas, telitromicinas, ciprofloksacinas ar eritromicinas);
· virusų sukeltoms infekcinėms ligoms, įskaitant ŽIV sukeltą infekciją/AIDS, gydyti vartojami vaistai (tokie kaip amprenaviras, atazanaviras, indinaviras, lopinaviras/ritonaviras, nelfinaviras, ritonaviras, sakvinaviras);
· hepatitui C gydyti vartojami vaistai (bocepreviras, telapreviras).
· Depresijai gydyti vartojamas vaistas (nefazodonas).
· Aukštam kraujospūdžiui (hipertenzijai) ir spaudimui, sunkumui ar skausmui krūtinėje (lėtinei krūtinės anginai) gydyti vartojami vaistai (mibefradilis ar diltiazemas).
· Rėmeniui gydyti vartojamas vaistas (cimetidinas).
· Širdies ligai gydyti vartojamas vaistas (avasimibas).
· Vaistai, vartojami traukuliams ar priepuoliams slopinti (fenitoinas, karbamazepinas, fenobarbitalis ir kiti vaistai nuo epilepsijos).
· Tuberkuliozei gydyti vartojami vaistai (rifabutinas ar rifampicinas).
· Depresijai gydyti vartojami augaliniai vaistai (jonažolės (Hypericum perforatum) preparatai).
Pasitarkite su gydytoju, jei nesate tikri ar pirmiau paminėtos būklės Jums tinka.

Nėštumas, žindymo laikotarpis ir kontracepcija
Nėštumas
· Jeigu esate nėščia, manote, kad galbūt esate nėščia arba planuojate pastoti, tai prieš vartodama šį vaistą pasitarkite su gydytoju arba vaistininku.
· Ruxolitinib Norameda draudžiama vartoti nėštumo metu (žr. 2 skyrių „Ruxolitinib Norameda vartoti draudžiama“).

Žindymo laikotarpis
· Ruxolitinib Norameda vartojimo metu negalima žindyti kūdikio (žr. 2 skyrių „Ruxolitinib Norameda vartoti draudžiama“). Pasitarkite su gydytoju.

Kontracepcija
· Galinčioms pastoti moterims, kurios nenaudoja kontracepcijos priemonių, Ruxolitinib Norameda vartoti nerekomenduojama. Pasitarkite su gydytoju apie tai, kokias tinkamas kontracepcijos priemones reikia naudoti gydymo Ruxolitinib Norameda metu.
· Pasitarkite su gydytoju, jeigu Ruxolitinib Norameda vartojimo metu pastojote.

Vairavimas ir mechanizmų valdymas
Jeigu pavartoję šio vaisto jaučiate svaigulį, nevairuokite ir nevaldykite mechanizmų.

Ruxolitinib Norameda sudėtyje yra natrio
Šio vaisto kiekvienoje tabletėje yra mažiau kaip 1 mmol (23 mg) natrio, t. y. jis beveik neturi reikšmės.


3.	Kaip vartoti Ruxolitinib Norameda

Visada vartokite šį vaistą tiksliai, kaip nurodė gydytojas arba vaistininkas. Jeigu abejojate, kreipkitės į gydytoją arba vaistininką.

Prieš pradedant vartoti Ruxolitinib Norameda ir gydymo metu gydytojas atliks kraujo tyrimus, kad nustatytų tinkamiausią dozę ir įvertintų, kaip reaguojate į gydymą ir ar Ruxolitinib Norameda sukelia nepageidaujamą poveikį. Gydytojui gali prireikti koreguoti dozę ar nutraukti gydymą. Prieš pradedant gydymą ir gydymo Ruxolitinib Norameda metu gydytojas atidžiai stebės, ar Jums nėra kokių nors infekcijos požymių arba simptomų.

Mielofibrozė
· Suaugusiesiems: rekomenduojama pradinė dozė yra nuo 5 mg iki 20 mg du kartus per parą. Didžiausia dozė yra po 25 mg du kartus per parą.

Tikroji policitemija
· Suaugusiesiems: rekomenduojama pradinė dozė yra po 10 mg du kartus per parą. Didžiausia dozė yra po 25 mg du kartus per parą.

Ūminė ir lėtinė transplantato prieš šeimininką liga
· Vaikams nuo 6 iki 12 metų: rekomenduojama pradinė dozė yra 5 mg du kartus per parą.
· 12 metų ir vyresniems vaikams bei suaugusiesiems: rekomenduojama pradinė dozė yra 10 mg du kartus per parą.
Jeigu sunku nuryti visą tabletę, jaunesniems kaip 6 metų vaikams vaistas gali būti tiekiamas kito registruotojo kitomis, tinkamesnėmis formomis.

Ruxolitinib Norameda vartokite kasdien tuo pačiu metu, valgio metu ar nevalgius.

Gydytojas visada Jums pasakys, kiek tiksliai Ruxolitinib Norameda tablečių vartoti.

Ruxolitinib Norameda reikia vartoti tiek laiko, kiek nurodė gydytojas.

Ką daryti pavartojus per didelę Ruxolitinib Norameda dozę
Jeigu netyčia pavartojote didesnę ruksolitinibo dozę nei paskyrė gydytojas, nedelsdami kreipkitės į gydytoją arba vaistininką.

Pamiršus pavartoti Ruxolitinib Norameda
Jeigu pamiršote pavartoti Ruxolitinib Norameda, tiesiog gerkite kitą dozę įprastu laiku. Negalima vartoti dvigubos dozės norint kompensuoti praleistą dozę.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Daugelis Ruxolitinib Norameda šalutinio poveikio reiškinių yra nesunkūs ar vidutinio sunkumo, jie paprastai išnyksta per kelias gydymo dienas ar savaites.

Mielofibrozė ir tikroji policitemija

Kai kurie šalutinio poveikio reiškiniai gali būti sunkūs
Nevartokite kitos dozės ir nedelsdami kreipkitės medicininės pagalbos, jeigu pasireiškia toliau išvardytų sunkių šalutinio poveikio reiškinių.
Labai dažni šalutinio poveikio reiškiniai (gali pasireikšti ne rečiau kaip 1 iš 10 asmenų):
· bet kokie kraujavimo iš skrandžio ar žarnyno požymiai, pavyzdžiui, juodos išmatos ar kraujingos išmatos arba vėmimas krauju;
· netikėtai susidarančios kraujosruvos ir (arba) pasireiškiantis kraujavimas, neįprastas nuovargis, dusulys fizinio krūvio metu ar ramybėje, neįprastai blyški oda arba dažnos infekcijos – galimi kraujo sutrikimo simptomai;
· skausmingas odos bėrimas su pūslėmis – galimi juostinės pūslelinės (herpes zoster) simptomai;
· karščiavimas, šaltkrėtis ar kitokie infekcijos simptomai;
· sumažėjęs raudonųjų kraujo ląstelių skaičius (mažakraujystė), sumažėjęs baltųjų kraujo ląstelių skaičius (neutropenija) arba sumažėjęs  trombocitų skaičius (trombocitopenija).

Dažni šalutinio poveikio reiškiniai (gali pasireikšti rečiau kaip 1 iš 10 asmenų):
· bet kokie kraujavimo galvos smegenyse požymiai, pavyzdžiui, staiga pablogėjusi sąmonė, nuolatinis galvos skausmas, tirpimas, dilgčiojimas, galūnių silpnumas ar paralyžius.

Kitas šalutinis poveikis
Kitas galimas šalutinis poveikis nurodytas toliau. Pasakykite gydytojui arba vaistininkui, jei Jums pasireiškė šie šalutinio poveikio reiškiniai.

Labai dažni šalutinio poveikio reiškiniai (gali pasireikšti ne rečiau kaip 1 iš 10 asmenų):
· padidėjęs cholesterolio kiekis ar riebalų kiekis kraujyje (hipertrigliceridemija);
· pakitę kepenų funkcijos tyrimo rodmenys;
· svaigulys;
· galvos skausmas;
· šlapimo takų infekcija;
· padidėjęs kūno svoris;
· karščiavimas, kosulys, sunkus ar skausmingas kvėpavimas, švokštimas, krūtinės skausmas kvėpuojant – galimi plaučių uždegimo simptomai;
· padidėjęs kraujospūdis (hipertenzija), dėl kurio taip pat gali pasireikšti svaigulys ir galvos skausmas;
· vidurių užkietėjimas;
· padidėjęs lipazės aktyvumas kraujyje.

Dažni šalutinio poveikio reiškiniai (gali pasireikšti rečiau kaip 1 iš 10 asmenų):
· mažas visų trijų tipų kraujo ląstelių skaičius (pancitopenija): raudonųjų kraujo ląstelių, baltųjų kraujo ląstelių ir trombocitų;
· dujų susikaupimas žarnyne (pilvo pūtimas).

Nedažni šalutinio poveikio reiškiniai (gali pasireikšti rečiau kaip 1 iš 100 asmenų):
· tuberkuliozė;
· pasikartojanti hepatito B infekcija (kuri gali sukelti odos ir akių pageltimą, patamsėjusį (rudos spalvos) šlapimą, dešinės pusės pilvo skausmą, karščiavimą ir pykinimą ar vėmimą).

Transplantato prieš šeimininką liga (TpŠL)

Kai kurie šalutinio poveikio reiškiniai gali būti sunkūs
Nevartokite kitos dozės ir nedelsdami kreipkitės medicininės pagalbos, jeigu pasireiškia toliau išvardytų sunkių šalutinio poveikio reiškinių.
Labai dažni šalutinio poveikio reiškiniai (gali pasireikšti ne rečiau kaip 1 iš 10 asmenų):
· su karščiavimu susijusių infekcijų požymiai:
· raumenų skausmas, odos paraudimas ir (arba) pasunkėjęs kvėpavimas (citomegaloviruso infekcija);
· skausmas šlapinantis (šlapimo takų infekcija);
· dažnas širdies plakimas, sumišimas (minčių susipainiojimas) ir dažnas kvėpavimas (sepsis, t. y. būklė, susijusi su infekcija ir išplitusiu uždegimu);
· dažnos infekcijos, karščiavimas, šaltkrėtis, gerklės skausmas ar burnos išopėjimas;
· savaiminis kraujavimas ar kraujosruvų susidarymas (galimi trombocitopenijos, sukeltos mažo trombocitų skaičiaus, simptomai).

Kitas šalutinis poveikis
Labai dažni šalutinio poveikio reiškiniai (gali pasireikšti ne rečiau kaip 1 iš 10 asmenų):
· galvos skausmas;
· padidėjęs kraujospūdis (hipertenzija);
· pakitę kraujo tyrimų rodmenys, įskaitant:
· padidėjusį lipazės ir (arba) amilazės aktyvumą;
· padidėjusį cholesterolio kiekį;
· pakitę kepenų funkcijos tyrimų rodmenys;
· padidėjęs raumenų fermento aktyvumas (padidėjęs kreatinfosfokinazės aktyvumas kraujyje);
· padidėjęs kreatinino (fermento, kuris gali rodyti netinkamą inkstų veiklą) kiekis;
· mažas visų trijų tipų kraujo ląstelių (raudonųjų kraujo ląstelių, baltųjų kraujo ląstelių ir trombocitų) skaičius (pancitopenija);
· šleikštulys (pykinimas);
· nuovargis, greitas nuvargimas, blyški oda – galimi mažakraujystės, sukeltos sumažėjusio raudonųjų kraujo ląstelių skaičiaus, simptomai.

Dažni šalutinio poveikio reiškiniai (gali pasireikšti rečiau kaip 1 iš 10 asmenų):
· karščiavimas, raumenų skausmas, skausmingas ar pasunkėjęs šlapinimasis, neryškus matymas, kosulys, peršalimas ir (arba) pasunkėjęs kvėpavimas – galimi BK viruso sukeltos infekcijos simptomai;
· padidėjęs kūno svoris;
· vidurių užkietėjimas.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Pranešimą apie šalutinį poveikį galite užpildyti ir pateikti Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/ nurodytais būdais arba paskambinti nemokamu telefonu +370 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti Ruxolitinib Norameda

Šį vaistą laikykite vaikams nepastebimoje ir nepasiekiamoje vietoje.

Ant dėžutės ir lizdinės plokštelės po „EXP“ nurodytam tinkamumo laikui pasibaigus, šio vaisto vartoti negalima. 

Šiam vaistui specialių laikymo sąlygų nereikia.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

Ruxolitinib Norameda sudėtis
· Veiklioji Ruxolitinib Norameda medžiaga yra ruksolitinibas.
· Kiekvienoje 5 mg Ruxolitinib Norameda tabletėje yra 5 mg ruksolitinibo (hemifumarato pavidalu).
· Kiekvienoje 10 mg Ruxolitinib Norameda tabletėje yra 10 mg ruksolitinibo (hemifumarato pavidalu).
· Kiekvienoje 15 mg Ruxolitinib Norameda tabletėje yra 15 mg ruksolitinibo (hemifumarato pavidalu).
· Kiekvienoje 20 mg Ruxolitinib Norameda tabletėje yra 20 mg ruksolitinibo (hemifumarato pavidalu).
Pagalbinės medžiagos yra: mikrokristalinė celiuliozė, karboksimetilkrakmolo natrio druska (žr. 2 skyrių), hidroksipropilceliuliozė, povidonas, bevandenis koloidinis silicio dioksidas, magnio stearatas.

Ruxolitinib Norameda išvaizda ir kiekis pakuotėje

Ruxolitinib Norameda 5 mg tabletės yra apvalios, abipus išgaubtos, baltos arba balkšvos tabletės (7,5 mm skersmens), kurių vienoje pusėje įspausta „05“, o kita pusė lygi.
Ruxolitinib Norameda 10 mg tabletės yra apvalios, abipus išgaubtos, baltos arba balkšvos tabletės (9,5 mm skersmens), kurių vienoje pusėje įspausta „10“, o kita pusė lygi.
Ruxolitinib Norameda 15 mg tabletės yra ovalios, abipus išgaubtos, baltos arba balkšvos tabletės (15,0 x 7,0 mm), kurių vienoje pusėje įspausta „15“, o kita pusė lygi.
Ruxolitinib Norameda 20 mg tabletės yra pailgos, abipus išgaubtos, baltos arba balkšvos tabletės (16,5 x 7,4 mm), kurių vienoje pusėje įspausta „20“, o kita pusė lygi.

Ruxolitinib Norameda tabletės tiekiamos lizdinėse plokštelėse kaip įprastinės lizdinės plokštelės, dalomosios lizdinės plokštelės, kalendorinės lizdinės plokštelės arba dalomosios kalendorinės lizdinės plokštekės, kuriose yra:
14 arba 56 tabletės, arba sudėtinės pakuotės, kuriose yra 168 tabletės (3 pakuotės po 56 tabletes).
14 x 1, 56 x 1 tabletės arba sudėtinės pakuotės, kuriose yra 168 x 1 tabletės (3 pakuotės po 56 x 1 tabletes).

Gali būti tiekiamos ne visų dydžių pakuotės.

Registruotojas ir gamintojas

Registruotojas
UAB Norameda
Meistrų g. 8A
LT-02190 Vilnius
Lietuva

Gamintojas
Pharmadox Healthcare Limited
KW20A Kordin Industrial Park
Paola PLA 3000
Malta

arba

Adalvo Limited
Life Sciences Park, Building 1
Level 4, Sir Temi Zammit Buildings
San Gwann Industrial Estate
San Gwann, SGN 3000
Malta

Jeigu apie šį vaistą norite sužinoti daugiau, kreipkitės į vietinį registruotojo atstovą: 

UAB Norameda, Meistrų g. 8A, LT-02190 Vilnius, Lietuva
Tel: +370 5 230 6499

Šis vaistas Europos ekonominės erdvės valstybėse narėse registruotas tokiais pavadinimais:

	Valstybės narės pavadinimas
	Vaisto pavadinimas

	Švedija
	Ruxolitinib Norameda 5 mg tabletter
Ruxolitinib Norameda 10 mg tabletter 
Ruxolitinib Norameda 15 mg tabletter 
Ruxolitinib Norameda 20 mg tabletter

	Estija
	Ruxolitinib Norameda

	Latvija
	Ruxolitinib Norameda 5 mg tabletes
Ruxolitinib Norameda 10 mg tabletes
Ruxolitinib Norameda 15 mg tabletes
Ruxolitinib Norameda 20 mg tabletes

	Lietuva
	Ruxolitinib Norameda 5 mg tabletės
Ruxolitinib Norameda 10 mg tabletės
Ruxolitinib Norameda 15 mg tabletės
Ruxolitinib Norameda 20 mg tabletės




Šis pakuotės lapelis paskutinį kartą peržiūrėtas 2026-09-18.

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/.

